
John Konnedy Toole s-a născut în 1937 la New Orleans. 

A absolvit Columbia University şi a predat la University of 
Southern Louisiana, Hunter College şi Dominican College. 
Respingerea manuscrisului romanului Conjuraţia imbecililor îi 
provoacă o gravă depresie. Işi găseşte refugiul în alcool şi analgezice 
și renunţă la profesorat. Se sinucide pe 26 martie 1969. Biletul de 
sinucigaş a fost distrus de mama sa, lăsând astfel loc suspiciunilor 
asupra motivelor reale ale gestului scriitorului. Tot mama va fi cea 
care va reuşi să-i publice Conjuraţia imbecililor, devenită imediat 
bestseller şi tradusă în peste douăzeci de limbi. În 1981, lui John 
Kennedy Toole i se decernează, postum, Premiul Pulitzer pentru 
romanul Conjuraţia imbecililor. În 1989 apare Biblia de neon, un 
roman scris cu 35 de ani în urmă, pe care Toole nu a dorit niciodată 
să-l încredinţeze publicării și care a făcut subiectul unei dispute 
legale îndelungate între moştenitorii acestuia. Scrisă la vârsta de 
numai 16 ani, într-un stil mai reţinut și mai melancolic decât acela al 
operei care l-a consacrat postum pe Toole, Biblia de neon este 
povestea maturizării unui băiat dintr-un orăşel din Mississippi. 
David trăieşte împreună cu mama sa, care nu şi-a revenit niciodată 
de pe urma morţii tatălui lui David în cel de-al Doilea Război 
Mondial, şi cu mătuşa Mae, o fostă cântăreaţă de bar, pe care târgul o 
priveşte cu ochi răi, bănuind-o de moravuri ușoare. Urmărindu-i pe 
cei din jur cu un ochi atent şi sensibil la detalii, David devine tot mai 
conştient de bigotismul şi prejudecățile lor rigide şi simte nevoia de a 
se apăra și izola de lume. Romanul reuşeşte să comunice o emoție 
autentică, într-un stil simplu şi direct, reprezentând o realizare 
uimitoare pentru vârsta fragedă a scriitorului. 


Capitolul unu 


E prima oară când merg cu trenul. Stau pe scaunul ăsta de vreo 
două-trei ore. Nu văd nimic afară. E întuneric acum, dar când a 
pornit trenul, soarele de-abia începuse să apună şi puteam să văd 
frunzele roşietice şi brune, iarba îngălbenită de pe dealuri. 

Mă simt un pic mai bine pe măsură ce trenul se îndepărtează de 
casă. Furnicăturile care mi-au străbătut picioarele pe dinăuntru, în 
sus şi în jos, au început să mă lase şi-mi simt din nou tălpile la locul 
lor, nu ca pe două obiecte reci care nu aparţin de fapt corpului meu. 
Nu îmi mai e atât de frică. 

Un individ de culoare se tot plimbă printre scaune. A stins pe rând 
fiecare beculeţ de deasupra locurilor din compartiment. Mai e unul 
singur, mic şi roşu, strălucind undeva în capăt, şi-mi pare rău că nu 
mai e lumină aici, lângă locul meu, fiindcă în beznă încep să mă 
gândesc prea mult la ce se întâmplă acasă. Cred că au oprit şi 
căldura. E frig. Imi doresc să fi avut o pătură pe care să mi-o arunc 
peste genunchi şi ceva de pus pe scaunul ăsta ca să nu mă mai roadă 
pluşul la ceafă. 

Dacă ar fi fost zi, aş fi putut vedea unde mă aflu. N-am mai fost 
niciodată atât de departe de casă. Probabil că suntem la aproape trei 
sute de kilometri distanţă. Când nu-i nimic de văzut, nu-ţi rămâne 
decât să asculţi zgomotul trenului. Din când în când aud fluierul 
locomotivei în depărtare. L-am auzit de multe ori, dar nu m-am 
gândit niciodată că voi călători alături de el. Şi nu mă deranjează 
sunetul trenului. Aduce cu ploaia pe un acoperiş de tinichea, 
noaptea, când e linişte şi nu se mişcă nimic, iar tot ce poţi auzi e 
răpăiala și tunetul. 

Dar am avut şi eu trenul meu. Unul de jucărie pe care l-am primit 
de Crăciun când aveam trei ani. Asta se întâmpla pe când tata lucra 
în fabrică şi noi locuiam în oras într-o casă mică şi albă cu un 
acoperiş adevărat, sub care puteai să dormi când ploua, nu unul de 
tinichea prin care să se scurgă apa prin găurile cuielor, ca acolo sus 
pe deal. 

De Crăciun, atunci, au venit oameni în vizită la noi. Mereu trecea 
câte cineva pe la noi, oameni care intrau suflând în pumni şi 
frecându-şi palmele şi scuturându-și hainele de parcă ar fi nins afară. 
Dar nu ningea. Nu în anul acela. Dar ei erau drăguţi şi-mi aduceau 
lucruri. Îmi amintesc că reverendul mi-a dat o carte cu poveşti din 


Biblie. Dar cred că asta s-a întâmplat fiindcă mama și tata plăteau pe 
atunci ca să fie membri în biserică, aveau numele în registru și erau 
amândoi în clasa de studii pentru adulţi care se reunea în fiecare 
duminică la nouă şi miercuri seara la şapte. Eu eram în grupa de 
joacă pentru preşcolari, dar nu ne jucam niciodată, aşa cum zicea 
numele. Trebuia să ascultăm poveştile pe care ni le citea o doamnă 
bătrână dintr-o carte pentru oameni mari pe care noi n-o înţelegeam. 

Mama a fost foarte primitoare în anul acela când am căpătat 
trenul. Toată lumea a fost servită cu câte o bucată din prăjitura ei cu 
fructe de care era foarte mândră. Spunea că a făcut-o după o veche 
rețetă de familie, dar am aflat mai târziu că a comandat prăjitura 
prin poştă de la o companie din Wisconsin numită Olde English 
Baking Company, Limited. Am descoperit asta când am învăţat să 
citesc şi am văzut-o în cutia poştală câteva Crăciunuri mai târziu, 
când nu am avut oaspeţi şi a trebuit s-o mâncăm de unii singuri. 
Nimeni n-a ştiut totuşi că nu a făcut-o ea, în afară de mine şi de 
mama şi, poate, de omul de la poştă, dar el era surdo-mut şi nu putea 
să spună nimănui. 

Nu-mi amintesc să fi venit pe la noi copii de vârsta mea de 
Crăciunul acela. De fapt, nu prea locuiau în vecini copii de vârsta 
mea. După ce s-a terminat Crăciunul, am stat în casă şi m-am jucat 
cu trenuleţul. Era prea frig afară, iar prin ianuarie a început să ningă. 
A nins mult anul acela, deşi toată lumea crezuse că n-o să mai vadă 
zăpadă. 

În primăvara aceea a venit să stea la noi tanti Mae, sora mamei. 
Era mare, dar nu grasă, pe la vreo şaizeci de ani, și locuise într-un alt 
stat, undeva unde aveau cluburi de noapte. Am întrebat-o pe mama 
de ce nu avea şi ea părul strălucitor şi galben ca al lui tanti Mae, iar 
ea mi-a zis că unii oameni sunt pur şi simplu norocoşi, şi mie mi-a 
părut rău de ea. 

În afară de tren, cel mai bine îmi amintesc de tanti Mae. Mirosea 
atât de tare a parfum, că uneori nu puteai să te apropii de ea fără să 
te înţepe nasul şi îţi era greu să tragi aer pe nări. N-am văzut 
niciodată pe nimeni cu păr şi haine ca acelea şi câteodată mi se 
întâmpla să stau aşa şi să mă uit la ea, pur și simplu. 

Când aveam patru ani, mama a dat o petrecere pentru câteva 
dintre soțiile muncitorilor de la fabrică, și tanti Mae a intrat în 
cameră în toiul petrecerii îmbrăcată într-o rochie prin care i se vedea 
aproape toată partea din faţă, în afară de sfârcuri, despre care ştiam 


că nu poţi niciodată să le arăţi. Petrecerea s-a terminat la puţină 
vreme după asta şi, cum stăteam pe verandă, le-am auzit pe doamne 
vorbind între ele în timp ce plecau. Şi o făceau pe tanti Mae în multe 
feluri, cum nu mai auzisem până atunci şi chiar n-am ştiut ce 
înseamnă până pe la aproape zece ani. 

— N-aveai niciun drept să te îmbraci în halul ăla, i-a zis mama ceva 
mai târziu, când stăteau în bucătărie. Ne-ai jignit în mod intenţionat, 
pe mine şi pe toţi prietenii lui Frank. Dacă aş fi ştiut că o să te 
comporţi aşa, n-aş fi fost niciodată de acord să locuieşti la noi. 

Tanti Mae şi-a trecut degetul peste nasturele halatului pe care 
mama i-l pusese pe ea. 

— Dar, Sarah, n-am ştiut c-or s-o ia aşa. Doar am purtat rochia 
asta în fața spectatorilor, din Charleston până în New Orleans. Am 
uitat să-ţi arăt tăieturile din ziare, nu? Ce articole, ce articole! Erau 
sublime, mai ales când venea vorba de rochia asta. 

— Uite ce e, dragă — mama îi turna lui tanti Mae nişte sherry 
special în pahar, ca s-o binedispună — rochia aia s-ar putea să fi avut 
succes pe scenă, dar tu n-ai habar cum e să trăieşti într-un orăşel ca 
ăsta. Dacă aude Frank de poveşti dintr-astea, n-o să te mai lase să 
stai aici. Aşa că te rog să nu-mi mai faci niciodată aşa ceva. 

Sherry-ul o amuţise pe tanti Mae, dar eu ştiam că nu ascultase 
nimic din ce i-a zis mama. M-a mirat totuşi să aud că tanti Mae a fost 
„pe scenă”. Eu ştiam de scena de la primărie, dar n-am văzut acolo 
decât tot felul de oameni ţinând discursuri, şi mă întrebam cam ce 
putea tanti Mae să facă „pe scenă”. Nu puteam să mi-o imaginez 
ținând discursuri, aşa că într-o zi am întrebat-o ce făcea, şi ea a scos 
un album mare și negru din cufăr şi mi l-a arătat. 

Pe prima pagină era o poză dintr-un ziar, o fată slăbuţă cu părul 
negru şi cu o pană în el. Mie mi se părea că se uită chiorâş, dar tanti 
Mae mi-a zis că asta era din cauza calităţii proaste a hârtiei. Mi-a citit 
ce scria sub poză: „Mae Morgan, cântăreaţă de succes la Ravioli”. 
După aceea mi-a zis că ea era în poză, şi eu i-am răspuns că nu se 
putea să fie ea fiindcă ea nu are părul negru şi, pe urmă, pe ea o 
cheamă Gebler, nu Morgan. Dar ea mi-a spus că ambele au fost 
schimbate în „scopuri teatrale”, aşa că am dat pagina. Restul 
albumului era la fel, în afară de faptul că tanti Mae devenea din ce în 
ce mai grasă cu fiecare poză şi pe la mijloc părul i se făcuse blond. 
Spre sfârşit, fotografiile începeau să se rărească tot mai mult şi erau 
atât de mici, încât doar după păr îmi mai puteam da seama că sunt 


ale ei. 

Deşi albumul nu mă interesa, m-a făcut totuşi s-o plac mai mult pe 
tanti Mae şi să-mi pară într-un fel mai importantă. Stăteam lângă ea 
la cină şi-i ascultam fiecare cuvânt, aşa că într-o zi tata a început să 
mă pună să-i zic tot ce vorbea cu mine tanti Mae când eram 
împreună şi a continuat să mă întrebe în fiecare zi după aceea. I-am 
zis cum tanti Mae mi-a povestit despre contele care îi pupa mâna şi o 
cerea mereu de nevastă şi o ruga să meargă să trăiască cu el în 
Europa. Și despre cum un bărbat a băut vin dintr-unul din pantofii 
ei. Eu i-am zis tatei că trebuie să fi fost beat. Şi tot timpul tata făcea 
doar îhîm, îhîm. Şi noaptea îi auzeam pe el şi pe mama cum se ceartă 
în camera lor. 

Dar, până am început şcoala, încă obişnuiam să petrec mult timp 
cu tanti Mae. Ea nu mergea cu noi la biserică duminica, dar după- 
amiaza mă scotea la plimbare pe Main Street, şi ne uitam la toate 
vitrinele, şi cu toate că era suficient de bătrână să-mi fie bunică, 
bărbaţii întorceau capul după ea şi îi şi făceau cu ochiul. L-am văzut 
pe măcelarul nostru făcând asta într-o duminică şi ştiam că are copii 
pentru că am văzut o fetiță care se juca în magazinul lui. N-am 
apucat niciodată să-mi dau seama ce făcea tanti Mae pentru că ea 
avea un boa din pene care-i ascundea faţa de mine. Dar cred că le 
făcea şi ea cu ochiul. Şi mai purta şi fuste până la genunchi şi-mi 
amintesc că le-am auzit pe femei vorbind despre asta. 

Ne plimbam în sus şi-n jos pe Main Street toată după-amiaza până 
se făcea întuneric, dar nu mergeam niciodată prin parc sau pe 
dealuri, pe unde voiam eu. Mă bucuram atât de mult când se 
schimbau aranjamentele din vitrine, fiindcă mă plictisisem să văd 
aceleaşi poze săptămână după săptămână. Tanti Mae se oprea tot 
timpul în colţul cel mai aglomerat şi ne uitam la vitrina de acolo atât 
de des, încât aproape că mi-a şters din memorie trenuleţul. Odată am 
întrebat-o pe tanti Mae dacă nu s-a plictisit să ne tot uităm la aceeaşi 
fotografie cu nenea care face reclamă la lame de ras, dar ea mi-a zis 
să mă uit în continuare fiindcă s-ar putea să învăţ cum să mă 
bărbieresc când o să mă fac mai mare. Într-o zi, după ce au dat jos 
aranjamentul din vitrină, m-am dus în camera lui tanti Mae să-i aduc 
ochelarii și am găsit, ascunsă în dulapul ei, poza cu bărbatul acela în 
maiou cu lama de ras. Dintr-un motiv sau altul, n-am întrebat-o 
niciodată cum sau de ce ajunsese acolo. 

Tanti Mae era bună cu mine, totuşi. Imi cumpăra jucărioare şi mă 


învăţa tot felul de jocuri şi mă lua la filme sâmbăta. După ce am 
văzut-o pe Jean Harlow de câteva ori, am început să observ că tanti 
Mae vorbea pe nas și îşi pieptăna părul după urechi şi şi-l lăsa pe 
umeri. Iar când mergea, îşi scotea în afară burta. 

Câteodată, mă lua şi mă strângea atât de tare la piept, că aproape 
mă sufocam. După aceea mă pupa cu gura aia a ei mare şi îmi lăsa 
urme de ruj peste tot. Şi când stăteam la ea în braţe, îmi povestea 
despre vremurile când era pe scenă şi despre iubiții ei şi despre 
cadourile pe care le primea. Ea era singurul meu tovarăş de joacă și 
ne înţelegeam foarte bine tot timpul. Ne duceam pe-afară să ne 
plimbăm, şi era atât de amuzant cum îşi încorda fundul şi îşi scotea 
burta în afară ca o Jean Harlow gravidă, iar eu eram tot timpul atât 
de mic și bolnăvicios. Cine nu ne cunoştea n-ar fi crezut niciodată că 
suntem rude în vreun fel. 

Mama se bucura să vadă că ne-am împrietenit atât de bine. Pentru 
că tanti Mae și cu mine ne jucam împreună, ea avea mai mult timp să 
lucreze. Tanti Mae mai și glumea. Mi-a spus că, atunci când o să mă 
fac mare, o să pot să fiu iubitul ei. Şi când eu o luam în serios, ea nu 
se mai oprea din râs. Şi dup-aia râdeam și eu, fiindcă nu mai glumise 
nimeni aşa cu mine şi nu ştiam cum e. 

Pe atunci, orașul era ceva mai liniştit decât acum, pentru că 
războiul l-a mărit un pic. Şi dacă era mai liniştit decât e acum, vă daţi 
seama cam cât de liniştit trebuie să fi fost. Tanti Mae era atât de 
diferită de toţi ceilalţi, aşa că era normal să atragă atenţia. Când s-a 
mutat la noi, îmi amintesc că toată lumea o întreba pe mama ce fel de 
rudă ne este. Deşi era atât de cunoscută, n-o invita nimeni nicăieri, 
iar femeile nu se arătau prea prietenoase cu ea. Totuşi, bărbaţii erau 
întotdeauna drăguţi, dar râdeau de ea când nu era prin jur. Asta mă 
făcea să mă simt prost, pentru că nu exista bărbat în oraş pe care 
tanti Mae să nu-l placă. 

Când nu se înfuria din cauza felului cum se îmbracă sau cum 
merge, tata râdea şi el de ea. Mama i-a spus că tanti Mae era demnă 
de milă și că nu trebuia să râdă de ea. Iar asta m-a mirat destul de 
tare. Tanti Mae nu era demnă de milă. Cel puţin mie, unuia, nu mi se 
părea. Şi i-am zis şi mamei ce cred eu, iar lucrul ăsta l-a făcut pe tata 
să râdă şi mai tare. După aia m-am supărat pe tata și nu i-am mai 
spus ce vorbea tanti Mae cu mine. Apoi eram supăraţi unul pe altul şi 
mie-mi părea rău că deschisesem gura. Dar tot nu credeam că tanti 
Mae era demnă de milă. 


Tanti Mae zicea că mă fac din ce în ce mai palid, aşa că am început 
să ieşim la plimbare în fiecare după-amiază. Dacă mă-ntrebaţi pe 
mine, mie mi se părea că devin mai înalt și mult mai aprins în obraji, 
dar nu aveam nimic de făcut, aşa că mă duceam cu ea. Tocmai 
văzuserăm un film cu Jean Harlow şi Franchot Tone, aşa că tanti 
Mae mi-a dat cu nişte cremă unsuroasă în păr, mi-a pus o cravată şi 
mi-a zis că semăn un pic cu el. 

Am pornit în plimbările noastre zilnice şi la început mi-au plăcut, 
dar după un timp toţi din oraş ieşeau să ne vadă cum mergem și 
râdeau când treceam pe lângă ei. Tanti Mae zicea că o fac din gelozie, 
dar oricum, plimbările noastre au încetat, în afară de cea de 
duminică. 

Deşi n-aş fi bănuit niciodată, devenisem foarte cunoscut în oraș, şi 
asta doar pentru că mă plimbam cu tanti Mae. lar oamenii au 
început să-i spună tatei că băieţelul lui era faimos. Asta a fost unul 
dintre motivele pentru care am renunţat la plimbări. 

Cu toate că nu vorbea mai cu nimeni, tanti Mae ştia tot ce se bârfea 
prin oraş și chiar putea să-i spună mamei lucruri de care ea habar n- 
avea. 

Cam pe-atunci, tata a hotărât că ar trebui să mă duc să mă joc cu 
alți băieţi în loc de tanti Mae. Eu nu mă gândisem prea mult la asta 
pentru că nu ştiam cum erau alţi băieţi. Până atunci văzusem băieţi 
de vârsta mea doar pe stradă, dar n-am avut niciodată ocazia să mă 
întâlnesc cu ei. Așa că m-au trimis să mă joc cu fiul unuia dintre 
prietenii tatei de la fabrică. În fiecare zi când tata pleca la fabrică, mă 
lua cu el şi mă ducea acasă la domnul acela. Când l-am întâlnit 
pentru prima oară pe băiat, n-am ştiut ce să zic sau ce să fac. Avea în 
Jur de şase ani, era un pic mai mare decât mine şi îl chema Bruce. 
Primul lucru pe care l-a făcut a fost să-mi smulgă șapca din cap şi s-o 
arunce în pârâul care trecea pe lângă casa lui. N-am ştiut cum să 
reacţionez atunci, aşa că am început să plâng. Tata a râs de mine și 
mi-a zis să îi răspund la fel, dar nu aveam idee cum să fac asta. M-am 
simţit groaznic în ziua aceea şi nu voiam decât să mă întorc acasă, să 
stau cu mama şi cu tanti Mae. Bruce putea să facă orice. Să se caţere, 
să se bată, să arunce cu lucruri. Mă luam după el şi încercam să fac şi 
eu ce făcea el. La prânz, mama lui ne-a chemat înăuntru şi ne-a dat 
nişte sandviciuri şi mi-a zis că dacă Bruce îmi face ceva, să îi fac şi eu 
acelaşi lucru. Eu am dat din cap şi am zis că da, aşa o să fac. Când a 
dat să plece, Bruce mi-a răsturnat paharul cu lapte şi mama lui s-a 


întors şi a crezut că eu sunt de vină şi mi-a dat o palmă peste faţă. 
Bruce a râs şi ea ne-a zis să ieşim să ne jucăm afară. Aia a fost prima 
oară când cineva m-a lovit peste față și m-a făcut să mă simt 
groaznic. N-am mai fost în stare de mare lucru după asta, aşa că 
Bruce s-a dus să-şi cheme nişte prieteni la joacă. După ce a plecat, 
am vomitat sandviciul şi laptele în tufişuri, m-am aşezat şi am 
început să plâng. 

— Ai dat apă la șoareci, mi-a zis Bruce când s-a întors. 

Cei doi prieteni pe care-i adusese cu el aveau vreo şapte ani şi mi se 
păreau destul de mari. 

— Ba nu. 

M-am ridicat de pe pământ şi am început să clipesc ca să-mi 
opresc lacrimile, dar aveam ochii roşii. 

— Eşti un pâmpălău! 

Unul din prietenii lui Bruce mă apucase strâns de guler. Am simţit 
că mi se ridică un nod în gât. Nu ştiam ce înseamnă cuvântul acela, 
dar după felul în care l-a spus, mi-am dat seama că nu poate fi nimic 
de bine. M-am uitat la Bruce, crezând că o să vină să se bage între 
noi, dar el stătea pur şi simplu acolo şi părea al naibii de satisfăcut. 

Atunci a venit prima lovitură. Mă ţintise în cap, chiar deasupra 
ochiului, şi am început să plâng iar, doar că de data asta mai tare. 
Cred că s-au aruncat toţi deodată asupra mea. Mi-am dat seama că o 
să cad pe spate şi am ajuns la pământ cu ei peste mine. Stomacul 
meu a scos un sunet ascuţit şi greţos şi am început să simt voma 
urcându-mi din nou în gât. Pe buze şi în gură aveam gust de sânge şi 
o frică groaznică mi se târa din tălpi în sus prin picioare. Am simţit 
spaima asta cum urcă până când m-a prins acolo unde o simţeam cel 
mai tare. Apoi am vomitat, peste tot. Peste mine, Bruce şi peste 
ceilalţi doi. Au început să ţipe şi-au sărit repede în picioare. Iar eu 
am rămas acolo să zac, şi soarele era fierbinte, şi eram plin de praf 
din cap până-n picioare. 

Seara, când a venit tata să mă ia, eu stăteam pe veranda din faţa 
casei lui Bruce. Praful şi sângele şi voma rămăseseră pe mine, dar se 
întăriseră deja. S-a uitat la mine o vreme, şi eu nu i-am zis nimic. M- 
a luat de mână. A trebuit să străbatem pe jos jumătate de oraş ca să 
ajungem acasă. În tot timpul ăsta nu ne-am spus unul altuia niciun 
cuvânt. 

N-am să uit niciodată noaptea aceea. Mama şi tanti Mae au plâns 
deasupra mea şi m-au dezinfectat şi câte şi mai câte, şi m-au ascultat 


în timp ce le spuneam ce s-a întâmplat şi cum mama lui Bruce nu m- 
a lăsat să intru în casă, ci m-a obligat să aştept pe verandă toată 
după-amiaza până când a venit tata. Le-am zis că tata n-a vorbit cu 
mine tot drumul până acasă, şi tanti Mae l-a făcut în toate felurile, 
dar mama doar s-a uitat la el cu cea mai ciudată şi tristă privire. El n- 
a zis nimic toată seara, a stat pur şi simplu în bucătărie şi a citit 
ziarul. Sunt sigur că trebuie să-l fi citit de peste zece ori. 

M-au pus până la urmă în pat, bandajat tot şi cu dureri şi răni pe 
tot corpul. Mama a dormit cu mine, pentru că am auzit-o când i-a 
spus lui tanti 
Mae că nu poate să doarmă cu tata, nu în noaptea aceea. M-a 
întrebat dacă mă simt mai bine şi era plăcut să o am lângă mine. M-a 
făcut să uit de dureri și de stomac, care încă îmi dădea stări de vomă. 

După asta, n-am mai fost niciodată la fel de apropiat de tata cum 
fusesem până atunci, şi el simţea același lucru în privinţa mea. Nu- 
mi plăcea deloc. Uneori îmi doream să fim prieteni din nou, dar ceva 
se stricase şi niciunul din noi nu mai putea să schimbe asta. Intr-un 
fel, am încercat să dau vina pe tanti Mae. La început am crezut că ea 
l-a făcut să nu-mi mai vorbească. Dar n-am putut să dau vina pe ea 
prea multă vreme și, oricum, nimeni nu putea să se îndoiască de 
buna ei credinţă. 

Împlinisem deja cinci ani. Aveam acum vârsta la care aş fi putut să 
mă duc la şcoala districtuală, dar tanti Mae a zis c-ar fi mai bine să 
aştept încă un an să mă înzdrăvenesc puţin. Pe lângă plimbările 
noastre de duminică, a început să se joace cu mine pe-afară, și 
trebuie să recunosc că ştia o groază de jocuri dure. Când nu se simţea 
prea bine, stăteam pur şi simplu în praf şi ne jucam cu maşinuţele 
mele de jucărie. Tanti Mae se aşeza pe jos cu picioarele încrucişate și 
conducea una dintre maşinuţe peste micul deal pe care îl ridicasem. 
Acum purta pantaloni largi, fiindcă o văzuse pe Marlene Dietrich 
îmbrăcată aşa într-o revistă. Jean Harlow murise şi, din respect 
pentru stingerea ei din viaţă, tanti Mae a renunţat să mai meargă ca 
ea. In orice caz, lucrul ăsta m-a făcut să mă simt mai în largul meu. 
Mai ales în după-amiezile de duminică. Când ne jucam cu 
maşinuţele, tanti Mae lua întotdeauna camionul şi se juca de-a 
șoferul de camion. După părerea mea, conducea foarte neglijent şi o 
dată a izbit din greșeală camionul de mâna mea și mi-a dat sângele. 
Dar nu m-am murdărit prea tare, pentru că, oricum, mă îndoiesc să fi 
avut prea mult sânge în mine. 


— David, mi-a zis tanti Mae, trebuie să fii ceva mai îndrăzneţ cu 
maşinuţa ta. Conduci prea încet. Hai, lasă-mă pe mine să-ţi arăt cum 
se face chestia asta. 

Şi îşi punea camionul să meargă atât de repede, încât ridica 
norişori de praf în jurul nostru. Iar din cauza asta îmi îngropa câteva 
Jucării, aşa că îmi pierdeam câte una sau două de fiecare dată când 
ne jucam de-a maşinuţele. Când ne duceam înăuntru, după-amiaza 
târziu, eram mai mereu murdari şi tanti Mae trebuia să se spele pe 
cap. Stăteam pe un scaun lângă cadă şi o priveam cum se apleacă 
deasupra chiuvetei ca să-şi săpunească părul ei galben. O dată m-a 
trimis să-i aduc din dulap o sticluţă. Işi clătea părul cu chestia aia 
după ce termina cu spălatul. Am dus sticluţa înapoi şi am pus-o pe 
raft, lângă poza bărbatului cu lama de ras, care începuse să se cam 
îngălbenească pe la margini. Spuma de ras din fotografie, ca şi 
maioul, ajunsese foarte ştearsă, iar el avea urme de ruj pe faţă, acolo 
unde nu fuseseră înainte. Urmele erau atât de mari, încât am ştiut că 
trebuie să fie de la tanti Mae. 

Mă făceam mare, şi asta din cauză că mă jucam afară cu tanti Mae. 
Şi ea se făcea din ce în ce mai mare. Tocmai de-asta a început un 
regim, pentru că zicea că trebuie să-şi păstreze „silueta”. Dar eu nu 
ştiam ce vrea să spună, fiindcă nu avea nimic special de păstrat. 
Părul îi creştea tot mai lung şi purta trandafiri în el, pe după urechi. 
În faţă îi stătea ridicat şi şi-l pieptăna peste o bucată mare de bumbac 
fals. De acolo începea să-i atârne după urechi şi după trandafiri şi i se 
termina pe spate cu foarte multe bucle. Atrăgea atenţia în aşa 
măsură, încât multe fete din oraş începuseră să-şi poarte şi ele părul 
ca ea. Tanti Mae era foarte mândră şi îi pomenea mamei tot timpul 
de asta. A încercat s-o convingă şi pe mama să-și facă părul să stea 
aşa, dar nu a reuşit niciodată. 

Simţeam că lucrurile merg din rău în mai rău. Când ieşeam 
duminica, părul lui tanti Mae și pantalonii largi atrăgeau atenţia mai 
mult decât o făcuse vreodată mersul de Jean Harlow. Mi-a spus că s- 
ar putea să-şi facă nişte „cunoştinţe”, acum că îşi schimbase stilul. 
Nu-nţelegeam ce vrea să spună, dar i se făcea mai des cu ochiul după 
asta şi acum îşi purta boa din pene chiar mai sus, aşa că nu-i mai 
vedeam deloc faţa. i 

Cam pe atunci şi-a găsit tanti Mae un iubit. Il mai văzusem prin 
oraş şi înainte şi cred că muncea într-una dintre băcănii. Trebuie să fi 
avut vreo şaptezeci de ani. Ne-am întâlnit prima oară cu el într-o zi 


când ieşiserăm să ne plimbăm. Ne uitam la o vitrină, când tanti Mae 
mi-a şoptit că ne urmărește cineva. Am început din nou să mergem, 
şi eu am auzit un fel de târş-târş-hop în spatele nostru. M-am întors 
și l-am văzut pe domnul ăsta bătrân care ne urmărea. Se uita fix la 
fundul lui tanti Mae, care pe atunci era destul de fleșcăit pentru că nu 
și-l mai încorda ca înainte. Când şi-a dat seama că îl văd, s-a uitat 
repede în altă parte și a început să studieze una dintre reclamele din 
vitrină. Faptul că se uita chiar la acea parte a corpului atunci când o 
urmărea pe tanti Mae m-a făcut să mă simt un pic ciudat. Duminica 
următoare s-a oprit şi a vorbit cu noi, iar tanti Mae s-a comportat 
cum n-am mai văzut-o niciodată să se comporte. Era drăguță și 
chicotea la tot ce zicea domnul acela. Asta l-a cucerit sau, cel puţin, 
aşa părea, fiindcă de săptămâna următoare a început s-o sune în 
toiul nopţii. 

La început doar stăteau de vorbă şi îşi beau ceaiul în sufragerie. 
Tatei părea să-i placă, fiindcă îl ştia pe domnul bătrân şi spunea că e 
potrivit pentru tanti Mae. Nu i-am spus tatei la ce se uita el în ziua 
aceea, pe stradă. Nu i-am zis nici lui tanti Mae. Şi ea părea să-l placă 
pe domnul bătrân și ştiam că n-o să mă creadă dacă i-aş fi spus. Nu 
îmi dădeam seama ce voia, dar atâta lucru ştiam: că nu e frumos să te 
uiţi la acea parte a corpului. 

După ce a venit pe la noi timp de vreo lună de zile, au început să 
stea pe verandă şi-mi amintesc că o auzeam pe tanti Mae chicotind 
dedesubt după ce mă duceam la culcare. In dimineaţa următoare 
cobora mai târziu la micul-dejun şi era, de obicei, foarte nervoasă. 
Asta s-a întâmplat cam toată vara aceea, şi domnul cel bătrân, pe 
care-l chema George, venea la noi acasă aproape în fiecare seară. 
Mirosea a Lilac Vegetal şi, când mă aflam între el și tanti Mae, mă 
întrebam cum pot sta ei doi împreună fără să se sufoce unul pe altul. 
Nu aveam idee ce făceau pe verandă. Nu mă gândeam că ar putea să 
facă dragoste, aşa cum făceau tinerii în filme. Când s-au terminat 
nopţile în care tanti Mae chicotea, cei doi au început să fie foarte 
tăcuţi pe verandă. Şi, într-o dimineaţă, înainte de răsărit, când mama 
mă ducea la baie, am trecut pe lângă camera lui tanti Mae şi ea nu 
era încă acolo. N-am întrebat-o pe tanti Mae ce făcea la ora trei 
dimineaţa pe verandă, dar îmi amintesc că aş fi vrut. 

In tot timpul ăsta, am văzut-o destul de rar pe tanti Mae. După ce 
venea la micul-dejun, se juca cu mine o vreme cam fără chef, după 
care se întorcea la ea în cameră să se pregătească pentru noaptea cu 


George. Când stăteam în curte şi mă uitam la mama cum atârnă 
rufele pe sfoară, simţeam damful de parfum care venea de la 
fereastra ei. Şi o auzeam cântând pe tanti Mae, dar nu ştiam niciunul 
dintre cântecele ei. În afară de unul singur, şi pe acela l-am auzit în 
barul din oraş când treceam cu mama prin apropiere ca să mergem la 
cumpărături. N-am aflat niciodată cum de l-a învăţat tanti Mae. 
Când am întrebat-o, mi-a spus că i-l cânta dădaca ei când era mică. 
Dar eu ştiam că dădacele nu cântă melodii din alea. 

Încă de prima oară când l-am văzut, mie nu mi-a plăcut de George. 
Avea părul lung şi gri şi era întotdeauna slinos. Avea pete roşii pe 
toată faţa şi era foarte slăbănog. Stătea destul de ţeapăn pentru cei 
aproape şaptezeci de ani ai lui. Ochii i se plimbau încolo şi-ncoace şi 
nu te privea niciodată drept în faţă. În primul rând, nu-l plăceam 
pentru că tanti Mae îşi petrecea mai tot timpul cu el sau cu gândul la 
el, şi nu cu mine. El nu prea mă băga în seamă, dar îmi amintesc că 
într-o seară, când stăteam cu el în sufragerie şi o aşteptam împreună 
pe tanti Mae, mi-a zis că arăt tare plăpând şi m-a ciupit atât de tare 
de braţ încât mi-a rămas o urmă colorată vreo săptămână după aia. 
Mi-era prea frică de el ca să ţip, dar am ţipat la el suficient în vis, 
când îl vedeam cum trece cu trenul peste mine în timp ce eu eram 
legat de şine. 

S-a întâlnit cu tanti Mae toată vara aceea şi o parte din toamnă. 
Tanti Mae nu vorbea niciodată de căsătorie, aşa că nu-mi dădeam 
seama de ce-i face curte, fiindcă toată treaba asta duce în mod 
normal la căsătorie, într-un fel sau altul. Ştiam că mama și tata nu 
priveau lucrul ăsta cu ochi prea buni, aşa cum păruseră s-o facă la 
început. Noaptea, când tanti Mae şi George stăteau pe verandă sau 
ieșeau să se plimbe, eu stăteam cu ei în bucătărie şi ascultam ce 
vorbesc. Mama îi spunea tatei că nu-i place de George şi că nu are 
gânduri bune şi tot felul de lucruri de genul ăsta, iar tata îi spunea 
doar să nu mai zică prostii, dar îmi dădeam seama că nici el nu prea 
ştia ce să creadă. 

Într-o noapte, tanti Mae şi George au plecat la plimbare pe dealuri 
şi nu s-au întors până pe la şase dimineaţa. N-am putut să dorm în 
noaptea aia, aşa că am stat la fereastra mea şi i-am văzut intrând în 
grădină. Nu vorbeau şi George a plecat fără ca măcar să-i spună lui 
tanti Mae noapte bună sau poate bună dimineaţa. Mama şi tata n-au 
aflat niciodată de asta. Eu eram singurul care ştia, dar nu am spus 
nimic. Am văzut-o pe tanti Mae trecând pe lângă dormitorul meu 


când a venit sus şi avea frunze încurcate prin tot părul la spate. M- 
am gândit că poate a căzut. 

La vreo lună după aceea, nu l-am mai văzut pe George, iar mama 
mi-a spus că a plecat din oraş. Nu m-am gândit prea mult la asta. De 
fapt şi de drept, mă bucuram, pentru că acum eu şi tanti Mae puteam 
să petrecem mai mult timp împreună. Dar ea se schimbase. Nu m-a 
mai scos niciodată la plimbare după asta. Ne jucam doar în grădină. 
Nu se mai ducea nici măcar după colţ, la farmacie, ci mă trimitea pe 
mine să cumpăr ce-i trebuia. Tata şi mama nu prea şi-au mai chemat 
prietenii pe la ei sau poate că ei nu voiau să mai vină. Mă obişnuisem 
să stau în grădină şi începusem să inventez adevărate poveşti cu 
mașinuţele mele. Acum tanti Mae era cea care conducea prea încet. 
Uneori se uita pur şi simplu o vreme la vârfurile copacilor, şi eu 
trebuia s-o fac atentă şi să-i spun că era rândul ei să-şi mute 
camionul. Ea zâmbea şi zicea: „A, îmi pare rău, David”, şi începea să- 
] împingă pe-acolo. Dar ori o lua pe un drum greşit, ori făcea altceva 
greşit, aşa că am ajuns să mă joc de unul singur în timp ce ea stătea 
aşa şi se uita la câte ceva pe cer. Intr-o zi a primit o scrisoare de la 
George, dar a rupt-o pur şi simplu imediat ce a scos-o din cutia 
poştală şi a recunoscut scrisul. Am aflat că era de la el când m-am 
făcut mai mare şi am învăţat să citesc şi am găsit-o lipită la loc în 
dulapul ei de haine. Nu m-am uitat să văd ce scrie, pentru că m-au 
învăţat să nu fac aşa ceva, dar am fost întotdeauna curios ce era cu 
scrisoarea aia. De-abia în clasa a opta am aflat ce se întâmplase. 
George nu plecase cu adevărat din oraș, ci fusese arestat de șerif sub 
acuzaţia de imoralitate din cauză că mama unei fete făcuse un soi de 
plângere. 

Aşa că iată-mă în trenul ăsta. E încă întuneric afară, mai puţin 
când trecem pe lângă firmele de neon. Ultimul oraş a rămas în urmă 
prea repede ca să-i pot vedea numele. Se aude din ce în ce mai tare 
zgomotul trenului pe şine şi văd copacii trecând în fugă peste lună. 
Anii de dinaintea plecării mele la şcoală s-au dus la fel de repede cum 
trec copacii ăştia pe lângă lună. 


Capitolul doi 


Dup-aia ne-am mutat. Ceva n-a mers bine la fabrică, şi tata a 
rămas fără serviciu, aşa că a trebuit să ne mutăm într-o casă veche ca 
alea de la ţară, undeva sus pe un deal, acolo unde se termină oraşul. 

Era o casă maronie şi arsă de soare, dar vopseaua era aşa de 
ştearsă, că nu puteai să-ţi mai dai seama ce culoare fusese la început. 
Avea atâtea camere încât am închis multe dintre ele cu cheia şi nu le- 
am mai folosit niciodată, şi tot locul ăla îmi aducea aminte de hotelul 
din oraş, numai că nu era chiar atât de mare. Mobila din cealaltă casă 
a fost inclusă în preţul chiriei, aşa că nu prea mai aveam nimic al 
nostru demn de menţionat, doar lucruri precum colacul de la WC pe 
care l-a cumpărat tanti Mae când a zis că o ciupea cel vechi. 

Cam cel mai trist loc era sufrageria, chiar prima cameră, care avea 
doar o canapea veche pe care o primise mama de la niște prieteni şi 
două scaune deloc la modă ale lui tanti Mae. La început n-am avut 
niciun fel de perdele, dar tanti Mae avea nişte costume de scenă vechi 
și frumoase pe care le-a destrămat ca să le folosească în locul 
perdelelor. Nu pot să zic că arătau rău totuşi, chiar dacă nu erau 
suficient de late sau de lungi pentru ferestrele acelea mari. Fiecare 
fereastră din sufragerie avea altfel de perdele. Cea mare care dădea 
spre verandă avea una făcută dintr-o rochie de seară cu trandafiri 
mari roz şi dantelă. La una din ferestrele mai mici, tanti Mae a pus o 
perdea făcută dintr-un linţoliu pe care l-a purtat într-o piesă cu 
crime, iar la cealaltă a pus un costum din mătase roşie dintr-un 
spectacol de varietăţi. Când soarele pătrundea prin toate cele trei 
ferestre, camera devenea atât de roşie şi de luminoasă încât tata zicea 
că-i aminteşte de iad şi nu stătea niciodată cu noi acolo. Cred că și 
din cauză că perdelele erau costumele lui tanti Mae şi nu voia să-l 
bată soarele prin ele. 

Sus, în dormitoare, aveam nişte paturi dărăpănate pe care le lăsase 
cineva în casă și erau atât de tari şi miroseau atât de puternic încât 
nu reuşeam niciodată să adorm fără să mă foiesc încolo şi-ncoace 
vreo oră. Oricine se apropia de ele putea să-şi dea seama că au fost 
folosite de copii mici încă de când au fost construite. Lui tanti Mae i 
s-a făcut rău de la mirosul saltelei ei în prima noapte în care am 
dormit acolo. A dormit pe canapea în noaptea aceea şi-apoi şi-a 
aruncat toată pudra pe pat a doua zi. 

Inăuntrul casei nu mai erau prea multe de văzut, dar mai că puteai 


să zăreşti întreg ţinutul de la intrare. Se vedea oraşul nostru jos, la 
poalele dealului, şi de pe marginea verandei se vedea destul de bine 
capitala districtului, când cerul era senin, şi puteai să-ţi dai seama 
întotdeauna unde e dacă te uitai după furnalul de la fabrică, fiindcă 
era vopsit în portocaliu. Avea un semn mare şi negru pe el, care era 
un R mare când te apropiai. Venea de la Renning, cei care deţineau 
fabrica. Îmi amintesc mereu de furnal pentru că tata stătea de obicei 
pe verandă, se uita la el şi zicea: „Renning ăştia sunt oamenii care ne- 
au sărăcit. Dracu' să-i ia pe rahaţii ăştia bogaţi. Ei au sărăcit toată 
valea asta, ei şi nenorociţii de politicieni pe care-i pun să ne 
conducă”. Nu prea avea un loc de muncă stabil, aşa că stătea pe 
verandă mai tot timpul şi privea ţinutul. 

Curtea noastră era plină de cenuşă şi de câteva buruieni care 
crescuseră în jurul scărilor şi al verandei. Era greu să te joci în curte 
fiindcă nu prea aveai ce să faci, iar dacă se întâmpla să cad, cenușa 
îmi intra în piele şi trebuia s-o spăl cu săpun. Nu puteam să mă joc 
nici în spate, pe deal, pentru că era plin de șerpi, aşa că m-am 
obişnuit să mă joc pe verandă şi în casă. Cenuşa era distractivă 
numai când ploua. Atunci puteai s-o aduni în bulgări ca pe ciment şi 
să construieşti diguri, lucru uşor de făcut, cu toată apa care cobora de 
pe dealuri când ploua. 

De ploaie trebuia tot timpul să ne temem în casa de pe deal. După 
ce ne-am mutat acolo, am aflat că locatarii dinaintea noastră 
plecaseră cu mult înainte din cauză ca era prea periculos să locuieşti 
în casa aceea când ploua. Sigur că acoperişul ne făcea probleme, 
nefiind reparat de atâta vreme, dar necazul cel mare era cu fundaţia. 
Dealul era făcut doar din lut, iar când ploaia venea în jos pe deal, 
fundaţia se scufunda în noroiul moale. De-aceea era cenuşă în curte, 
ca să poţi merge pe-acolo după ploaie. Dacă te duceai pe deal după o 
ploaie, erai însă nevoit să porţi cizme. 

Când m-am uitat prima oară la casă, mi-am dat seama că e 
înclinată și nu-i dreaptă, dar de-abia după prima noastră primăvară 
acolo şi după cea dintâi ploaie adevărată am știut exact de ce. Toată 
noaptea aceea, casa a huruit din toate încheieturile, dar noi am 
crezut că-i doar tunetul. De dimineaţă, bucătăria căzuse într-o parte 
și am găsit lut ud sub cuptor. Mai aveam destule camere libere jos, 
aşa că am făcut din altă cameră bucătărie şi am lăsat-o pe cea 
dinainte pleoştită acolo în spatele casei într-un fel trăsnit. Când au 
venit uraganele dinspre Atlantic în toamna aceea, am pierdut camera 


respectivă şi jumătate din verandă. 

Mi-am aşezat trenuletul într-una dintre camerele goale de sus şi 
am făcut tot felul de decoruri prin care să treacă. Am făcut un tunel şi 
un deal din nişte cutii mai vechi şi am făcut şi-un pod dintr-un grătar 
de lemn bătut în cuie pe verandă pentru trandafirii căţărători. Toată 
lumea ştia că trandafirii cățărători nu vor putea niciodată să crească 
din lutul şi cenuşa aceea. Tanti Mae s-a supărat totuşi pentru că ei îi 
plăcea grătarul acela şi a zis că putea să stea şi să-şi imagineze că 
sunt trandafiri pe el, chiar dacă nu erau. 

Trenuleţul meu era un lucru minunat, totuşi. A plouat prin toată 
camera. Mai întâi a ajuns pe sub tunel, apoi peste o cutie veche de 
pantofi pe care am acoperit-o cu hârtie creponată ca s-o fac să arate 
ca un deal verde, apoi a coborât de pe cutia de pantofi pe podul din 
grătar, care arăta exact ca podul de oţel de peste râul din capitala 
districtului. De acolo, apa avea drum liber pe podea, băltea într-un 
cerc şi se oprea înapoi la tunel. 

Toamna în care a venit uraganul dinspre Atlantic a fost chiar 
toamna în care am intrat la Scoală Districtuală FElementară. Acesta 
era numele şcolii generale din oraş. Era departe de casa noastră. 
Dimineaţa trebuia să cobor dealul şi să traversez orașul ca să ajung 
acolo, fiindcă era la poalele dealului opus celui pe care locuiam noi. 
Când ploua, îmi luam cizmele ca să pot să cobor dealul. După aceea 
trebuia să le car după mine prin oraş şi erau mereu ude și pline de 
noroi, mă murdăream de la ele şi-mi stricam temele pentru acasă. 

Şcoala era o clădire din lemn înconjurată de o curte mare, fără pic 
de iarbă. Avea patru încăperi. Eu am intrat în prima, în a doua şi-n a 
treia încăpere, dar aveau şi o a patra, a cincea și a şasea cameră şi 
mai aveau şi o a şaptea şi o a opta cameră. Nu ştiu la ce era folosită 
ultima cameră, dar un băiat mai mare mi-a povestit ce se întâmplă 
acolo uneori noaptea, când intrau el şi prietenii lui, dar n-am înţeles 
despre ce vorbea. 

Aveam trei profesori, două femei şi un bărbat. Bărbatul preda în a 
șaptea şi-n a opta încăpere. Era dintr-un alt stat, dar cele două femei 
erau din oraş. Una din ele ne fusese vecină când locuiam în oraş şi nu 
o plăcea pe tanti Mae. Fa a fost prima mea profesoară. 

M-a recunoscut imediat şi m-a întrebat dacă încă mai locuia la noi 
curviştina. Am întrebat-o ce vrea să spună şi mi-a zis să nu mai 
încerc s-o iau peste picior, că ea ştie obrăznicăturile ca mine, că sunt 
nepotul perfect pentru tanti Mae, viclean şi şmecher. Când a zis 


„viclean şi şmecher”, a sunat ca o expresie pe care o folosea preotul 
de la biserica noastră, şi pe el nu-l plăceam. O chema doamna 
Watkins. Îl ştiam şi pe soțul ei pentru că era diacon la biserică. Nu 
ştiu cum îşi câştiga el pâinea, dar numele lui apărea tot timpul în 
ziar, milita pentru interzicerea băuturii în ţinut, încerca să-i 
împiedice pe negri să voteze, încerca să scoată din biblioteci Pe 
aripile vântului din cauză că o citea atâta lume şi el ştia pur şi simplu 
că e „licenţioasă”. Cineva a trimis o scrisoare ziarului întrebând dacă 
domnul Watkins a citit vreodată cartea, iar domnul Watkins i-a 
răspuns că nu, nu s-ar cobori niciodată la un asemenea nivel, că „ştia 
pur şi simplu” că e o carte murdară fiindcă voiau să facă un film după 
ea şi prin urmare trebuia să fie murdară, iar omul care îi pusese sub 
semnul întrebării activităţile era un „trimis al diavolului”. Toate astea 
i-au făcut pe oamenii din ţinut să-l respecte, şi un grup s-a întâlnit în 
faţa bibliotecii cu măşti negre pe faţă, au intrat şi au luat Pe aripile 
vântului de pe raft şi au ars-o pe trotuar. Şeriful nu a vrut să facă 
nimic în privinţa asta pentru că ar fi avut necazuri cu oamenii din 
oraş şi, oricum, alegerile veneau peste o lună. 

Doamna Watkins ştia cum îl vede lumea pe soţul ei după tot ce a 
făcut pentru protejarea moravurilor ținutului, şi de fiecare dată când 
cineva se juca în clasă, zicea că o să aibă o discuție cu domnul 
Watkins să vadă cum ar pedepsi el un asemenea comportament. În 
felul acesta, nimeni nu se mai juca în clasă; ne era teamă că domnul 
Watkins ne va face şi nouă ce-a făcut cu cărțile. În orice caz, într-o zi, 
la prânz, băieţelul care stătea lângă mine mi-a spus că era absolut 
convins că domnul Watkins va da foc oricui se va purta urât în clasa 
soţiei sale. După ce s-a împrăştiat zvonul acesta, doamna Watkins a 
avut cea mai liniştită clasă, spre mirarea celorlalţi doi profesori, 
pentru că după ce terminai trei ani atât de liniştit în clasa doamnei 
Watkins, era normal să devii mult mai gălăgios în încăperea 
alăturată. 

Fiindcă zicea că îi stric pe ceilalţi, doamna Watkins m-a aşezat în 
primul rând, „fix sub ochii ei”, după cum a spus. Asta m-a făcut să 
mă supăr pe tanti Mae, dar mi-am dat seama dup-aia că mă bucur că 
nu a fost prietenă cu doamna Watkins. Ştiam că nimeni nu putea fi 
prieten cu doamna Watkins decât dacă era diacon sau membră a 
Asociaţiei Femeilor, iar tanti Mae nu prea suporta nici oamenii de 
genul ăsta. 


După câteva zile am început să-mi dau seama că doamna Watkins 
era saşie. Nu observasem asta mai înainte şi, când i-am zis lui tanti 
Mae, a râs şi a tot râs şi mi-a zis că nici ea nu şi-a dat seama de asta. 

În prima săptămână, alături de câteva pagini din abecedar, am 
învăţat pe dinafară tot corpul doamnei Watkins. Din banca în care 
stăteam, capul meu era doar un pic mai sus decât genunchiul ei, şi nu 
am simţit niciodată un genunchi mai ascuţit decât al ei. Mă uitam aşa 
la picioarele ei şi mă întrebam de ce nu şi le rade și ea, cum făceau 
mama şi tanti Mae, şi-atunci m-a lovit cu genunchiul în bărbie și mi- 
a zis să fiu atent. Dintele din faţă mi se mişca de vreo săptămână, dar 
mi-a fost prea frică s-o las pe mama sau pe tata să mi-l smulgă. Când 
m-a lovit genunchiul doamnei Watkins, am simţit cum se desprinde 
şi am lăsat să-mi scape un mic „au”, chestie care cred că i-a fost pe 
plac. Nu ştia că-mi făcuse o favoare şi nici nu i-am spus. Am ţinut 
dintele în gură până la sfârşitul orei, după care l-am scos şi l-am 
păstrat. M-am uitat în oglindă acasă şi am văzut dintele nou care 
dădea să apară. 

Mă întrebam cum de putea să aibă o femeie aşa un corp rigid, 
fiindcă şi mama, şi tanti Mae erau moi şi puteai să te lipeşti de ele în 
pat şi să te simţi confortabil. Doamna Watkins era dreaptă din cap 
până- n picioare, cu două oase care-i ieşeau de lângă gât. Nu puteai 
să-ţi dai seama unde avea talia. În unele zile, fusta părea că îi stă pe 
şolduri, î însă altă dată îi ajungea până la piept şi alteori până unde ar 
fi trebuit să se afle talia. Probabil că avea un buric foarte mare, 
fiindcă rochiile subţiri i se scufundau adânc pe la stomac. 

Într-o zi se aplecase peste banca mea să corecteze o lucrare şi i-am 
mirosit respiraţia pentru prima oară. Nu-mi dădeam seama unde 
mai simţisem mirosul acela, dar ştiam sigur că l-am mai simţit. Mi- 
am întors capul şi-am încercat să-mi acopăr nasul cu abecedarul. Dar 
asta n-a fost totuşi de prea mare folos, fiindcă am continuat să simt 
mirosul ăla în drum spre casă. Era genul ăla de miros pe care nu ai 
cum să-l uiţi, care îţi aminteşte de ceva sau de cineva, aşa cum 
mirosul de flori îmi aduce mereu aminte de înmormântări. 

Nu ştiu ce-am învăţat anul ăla cu doamna Watkins, dar orice ar fi 
fost, nu prea era mare lucru și nu-mi plăcea deloc. Având trei clase în 
aceeaşi încăpere, nu putea petrece prea mult timp cu fiecare în parte. 
Îmi dau totuşi seama că am învăţat să citesc un pic, fiindcă vara 
următoare, când m-am dus la filme cu tanti Mae, puteam să disting 
destul de bine care-i numele filmului şi cine joacă în el. Puteam să fac 


şi socoteli şi ştiam să scriu cu litere de tipar. Tata zicea că nici n-am 
nevoie să ştiu mai mult şi că nu mai trebuie să mă duc la şcoală 
toamna următoare. Eu nu aveam nicio problemă cu asta, dar mama 
nu m-a lăsat să-l ascult. Tata încerca să crească nişte grâne sus pe 
deal și avea nevoie de cineva care să-l ajute să are pământul lutos, iar 
mama zicea că de-aia nu voia să mă lase să mă mai duc la şcoală. 

Când am auzit asta, m-am bucurat totuşi să ştiu că mă pot întoarce 
la toamnă, chiar şi în clasa doamnei Watkins. Tata nu putea să 
crească nimic pe deal, iar mama ştia asta. Dar orice era de preferat în 
loc să stea pe verandă tot timpul, aşa cum făcea el. Lucra cu jumătate 
de normă la o benzinărie din oraş, dar timpul trecea repede şi când 
se întorcea acasă, se așeza pur şi simplu pe verandă privind ba înspre 
oraş, ba înspre dealuri. După ploaie, lutul se întărea de parcă ar fi 
fost ciment şi toată lumea ştia că nu poate ieşi de acolo niciun fel de 
sămânță. Tanti Mae a încercat şi ea să facă o grădină în spatele casei, 
dar când nu avea timp s-o ude, noroiul se întărea şi începea să crape, 
aşa cum făcea peste tot pe dealuri. 

A cheltuit tot salariul pe o săptămână, și nu era mult, ca să 
cumpere nişte seminţe şi un mic plug pe care putea să-l folosească de 
unul singur. A mai luat şi o greblă, o lopată şi o mică secure ca să taie 
puieţii de pin care crescuseră peste tot. Stăteam în camera din faţă, 
făcându-mi exerciţiile pentru doamna Watkins, în noaptea în care a 
venit acasă încărcat cu toate astea. Era ziua obişnuită de salariu şi 
mama nu făcuse decât nişte turte din mălai cu peşte prăjit, fiindcă 
săptămâna era pe sfârşite şi nu aveam niciun ban în casă. Eu aveam 
douăzeci şi trei de cenți în puşculiţă, dar mama nu a vrut să-i ia, deşi 
i-am spus că poate s-o facă. 

Tanti Mae era încă sus, dormindu-şi probabil în continuare 
somnul de după-amiază. Soarele apunea chiar în spatele furnalului 
Renning, care arăta ca un băț negru de chibrit în faţa unui bec 
portocaliu. Apusul umplea camera de portocaliu, mai puţin partea 
luminată unde studiam eu. Îl auzeam pe tata venind de afară prin 
cenușa din curte, cu sunetul acela pe care-l scotea întotdeauna, ca un 
trosnet greu, iar în urma lui era un alt sunet, un trosnet ceva mai 
slab. L-am văzut cum căra nişte saci pe umăr. În spatele lui era un 
băiat de culoare care ducea nişte chestii mari, învelite în hârtie 
groasă. Tata le-a luat și băiatul s-a întors prin cenușă înapoi în oraş. 

— Mamă! Mi-am pus jos stiloul, pe caiet. A venit tata. 

A deschis uşa spre camera principală şi am auzit cum se prăjeau 


peştii în bucătărie. 

— Bine, David, zise ştergându-se pe şorţ de aluatul gras. Trebuie să 
fi venit cu banii. 

S-a grăbit spre uşă şi l-a întâmpinat chiar în clipa în care intra. 

— Frank, ce-i cu toate astea? 

Se uita la sacii de pe umărul lui şi la pachetele mari de pe trepte. 

A trecut pe lângă ea şi şi-a aruncat sacii pe podea, lângă uşa de la 
bucătărie. 

— Seminte, Sarah, seminţe. 

— Seminţe? Pentru ce seminţe? Frank, tu chiar ai de gând să duci 
până la capăt nebunia ta cu crescutul de chestii pe deal? Cu ce le-ai 
cumpărat? 

— Cu banii pe care i-am primit de la benzinărie. Cu toţi banii. 

S-a întors şi a început să urce scările, dar mama l-a prins de mână 
cu o privire îngrozitor de speriată. 

— Cu toţi? Toţi banii de la benzinărie, Frank? Nu, nu, nu se poate 
să fi făcut asta, nu pentru nişte seminţe care n-or să crească 
niciodată. Ce-o să mâncăm săptămâna asta? Nu mai avem pic de 
mâncare în casă. 

Tata a mai urcat două trepte, dar mama l-a apucat din nou. 

— La dracu”, dă-mi drumul. Pot să-mi cheltuiesc banii cum vreau. 
Putem scoate bani buni de pe urma dealurilor ăstora, m-auzi, o 
groază de bani. 

— Dar nu poţi folosi banii cu care trăim ca să te-apuci de treaba 
asta, Frank. Du seminţele alea înapoi în seara asta şi ia banii. 

Mama se ţinea de mâneca lui. Acum îi era teamă să-i dea drumul. 

— Nu te mai tine scai de mine. Termină dracului! Poţi foarte uşor 
să faci rost de mâncare săptămâna asta. Du-te şi vinde nişte bijuterii 
de-ale lui Mae la barul din oraș. Tre să fie niște muieri p-acolo, pe la 
etaj, care gustă chestii din astea. Dă-mi drumul! 

— Frank, cretinule, cretin nenorocit. Ai un fiu de hrănit. Mie poţi 
să-mi zici ce vrei, dă-i drumul și zi-mi. Fă-o pe Mae cum îţi vine la 
gură. Ştiu ce părere ai despre ea. Dar am nevoie de banii ăia. Trebuie 
să mâncăm. Nu putem sta să murim de foame așteptând să răsară 
câteva seminţe unde de-abia de cresc copacii. Incă mai e timp să 
cobori în oraş și să-ţi iei, să ne iei banii înapoi. O, Frank, te rog, te 
rog mult. 

Am văzut cum se înălța genunchiul tatei şi am strigat-o pe mama 
să coboare de pe scări. Plângea şi nu m-a auzit, iar genunchiul tatei îi 


atinsese deja bărbia. A ţipat şi s-a rostogolit în jos pe scări. Am ajuns 
la ea chiar când a atins podeaua. Sângele îi curgea deja pe la colţurile 
buzelor. 

Când m-am uitat în sus, tata nu mai era, şi de vreme ce n-a trecut 
pe lângă mine, m-am gândit că trebuie să fi urcat. Tanti Mae cobora 
scările la mine și la mama. Avea ochii larg deschişi. 

— David, ce s-a întâmplat? a ţipat ea. 

N-a vrut să coboare mai jos, şi eu m-am gândit că s-a speriat de 
sângele de pe bărbia mamei. li era frică de sânge și de tot ce-avea 
legătură cu el. 

— Tanti Mae, vino repede jos, mama s-a lovit şi eu nu ştiu ce să-i 
fac. 

Mama gemea și îşi rotea capul dintr-o parte într-alta. Tanti Mae 
începuse să plângă. Probabil o trezise zgomotul, fiindcă tot părul îi 
atârna peste față în dezordine şi printre lacrimi îi vedeam ochii 
adormiţi şi surprinşi. 

— Trebuie să chemi un doctor, David, asta-i tot. Eu nu ştiu ce să-i 
fac. 

Incepuse să plângă şi mai tare şi asta mă înspăimânta. 

— Dar poţi să mă ajuţi s-o mut de-aici, tanti Mae, dup-aia pot să 
chem doctorul. 

— Bine, David, cobor, dar lasă doctorul. Nu cred că mai avem 
vreun ban pe-aici ca să-l plătim. 

Tanti Mae a coborât scările tremurând. Era albă toată şi nu putea 
să ţină mâinile pe balustradă. A apucat-o pe mama de picioare, în 
timp ce eu o ţineam de cap, şi am mutat-o pe canapeaua veche din 
prima cameră. Mama a gemut şi a continuat să-şi miște capul în 
stânga şi-n dreapta. 

— Uită-te la ea în gură, tanti Mae, de-acolo sângerează. 

O ţineam pe tanti Mae de braţ pentru că era gata să urce înapoi. 

— Nu, David, nu. Nu ştiu ce să fac. Mi-e frică. Ar putea fi pe 
moarte. 

— Hai, tanti Mae, uită-te. De acolo vine sângele. 

Probabil arătam foarte nervos sau pe jumătate înnebunit, dacă se 
poate să arăţi în felul ăsta la şapte ani. In orice caz, tanti Mae a 
încetat să se mai tragă de lângă mine și a zis: 

— Bine. N 

I-a deschis mamei gura şi şi-a vârât cu grijă degetul înăuntru. In 
acel moment, mama a gemut din nou şi a strâns din dinţi. Tanti Mae 


a ţipat şi şi-a scos repede degetul. Când s-a liniștit suficient, a 
încercat din nou. 

— Nu-mi dau seama, David, tot ce pot să văd şi să simt e un dinte 
lipsă. Doamne-ajută să nu fie nimic mai mult. 

Ceva mai încolo, după ce am reuşit s-o ducem sus pe mama, tanti 
Mae a apucat în sfârşit să mă întrebe cum de s-a întâmplat asta. Am 
început să-i spun, dar mi-am amintit că tata nu trecuse pe lângă 
mine când eram amândoi pe scări mai devreme. Am sărit să-l caut 
prin toate camerele de sus. Nu era nicăieri, aşa că m-am întors în 
camera mamei şi i-am spus lui tanti Mae că tata a plecat. 

— Când am auzit strigăte şi tot zgomotul ăla, m-am dat jos din pat 
şi taică-tu mai că m-a dărâmat în fugă, cum trecea prin camera mea. 
A ieşit prin fereastră pe acoperişul de la verandă, mi-a zis tanti Mae 
în timp ce îi schimba mamei punga cu gheaţă de pe obraz. 

Mama nu îşi revenise încă, dar mormăia ceva şi pleoapele închise îi 
tremurau. 

După aceea m-am întrebat ce se întâmplase cu tata. Nu voiam să-l 
mai văd niciodată, dar eram curios să aflu unde se dusese. Am 
coborât şi am ieşit pe verandă. Toate lucrurile pe care le adusese 
dispăruseră. Luna bătea atât de puternic peste cenuşa din curte încât 
ajunsese să strălucească precum diamantul. Era încă noapte în vale şi 
pinii de pe deal se clătinau foarte încet. Jos în oraş luminile de la 
ferestrele oamenilor se stingeau una câte una, lăsând doar câteva 
neoane să ardă pe strada principală. Vedeam Biblia cea mare din 
neon de pe biserica reverendului. Poate c-o s-o aprindă şi-n noaptea 
asta, cu paginile ei galbene şi literele roşii şi crucea mare albastră din 
mijloc. Poate c-o aprind chiar dacă nu-i acolo reverendul. 

Vedeam zona unde stăteam înainte, vedeam chiar casa în care am 
stat. Acum locuia altcineva în ea. M-am gândit cât de norocoşi 
trebuie să fie să aibă o casă drăguță în oraş, fără cenuşă în curte şi un 
metru jumate de lut sub ea. Doamna Watkins locuia vizavi. La ea 
toate luminile erau stinse. Ne zicea mereu cât de devreme se duce ea 
la culcare. La ea în casă nu s-a certat nimeni niciodată. Primea şi un 
cec frumuşel de la stat pentru că preda la şcoală, aşa că nu prea avea 
de ce să se certe cu soţul ei pe tema asta. 

M-am sprijinit de stâlpul verandei şi m-am uitat la cer. Toate 
stelele erau la locul lor. Era o noapte atât de senină încât puteai chiar 
să le vezi pe unele pe care nu le vedeai decât o dată sau de două ori pe 
an. Începuse să-mi fie un pic frig la picioare de la aerul nopţii şi îmi 


doream să fiu mai mare ca să am voie să port pantaloni lungi. M-am 
simţit mic şi neînsemnat din pricina frigului şi a stelelor şi mi-era 
frică de ce o să se întâmple cu noi acum că tata a plecat. A început să 
mă usture vârful nasului. Dintr-odată toate stelele s-au înceţoşat pe 
măsură ce ochii mi se umpleau de lacrimi şi au început să-mi 
tremure foarte tare umerii şi mi-am pus capul pe genunchi şi am 
plâns şi-am tot plâns. 

Când m-am ridicat să intru în casă, pe strada principală se stingea 
și ultimul neon. Imi simţeam ochii ciudat pentru că mi se lipiseră 
genele şi mă dureau pleoapele. N-am încuiat uşa. Nimeni dintre cei 
care locuiau în vale nu-şi închidea uşa noaptea sau altcândva. 
Semințele dispăruseră de unde le pusese tata, lângă uşa de la 
bucătărie; probabil că venise să le ia când eu și tanti Mae aveam grijă 
de mama, la etaj. Mă întrebam dacă tata plecase pentru totdeauna. 
Mă întrebam unde o fi acum. Pe dealurile din spate sau prin oraş pe 
undeva. 

Mi-am dat seama dintr-odată că mi-e foame. Turtele pe care le 
făcuse mama erau pe masă într-un castron. M-am aşezat şi-am 
mâncat câteva şi am băut nişte apă. Peştii erau în tigaia de sub care a 
închis mama focul când a venit tata acasă, dar erau reci şi unsuroşi şi 
nu arătau prea bine. Deasupra mea, becul care atârna de firul electric 
era şi el plin de pete de grăsime, de aceea fiecare obiect avea umbre 
lungi şi mâinile mele arătau ca şi cum ar fi fost albe şi lipsite de viaţă. 
M-am aşezat cu capul în mâini şi mi-am plimbat privirea de câteva 
ori peste formele desenate pe muşamaua care acoperea masa. Mă 
uitam la pătratele albastre cum se transformă în pătrate roşii şi dup- 
aia în pătrate negre şi iar roşii. Am privit în sus spre bec şi am văzut 
pătrate albastre şi roşii şi negre în faţa ochilor. Turiele îmi atârnau 
greu în stomac. Îmi doream să nu fi mâncat nimic. 

Sus, când am intrat eu în cameră, tanti Mae o învelea pe mama. 

— O să se facă bine, David, mi-a zis tanti Mae când m-a văzut în 
prag. 

M-am uitat la mama, care părea să doarmă. 

— Şi cu tata ce-o să se întâmple, tanti Mae? Mă sprijineam de uşă. 

— Nu-ţi face griji pentru el. N-are unde să plece. Va trebui să-l 
primim înapoi când o să apară, deşi nu pot să-ţi spun cât de tare îmi 
vine să... 

M-a mirat s-o aud pe tanti Mae vorbind așa. N-o mai auzisem 
niciodată până atunci să spună lucruri atât de raţionale. Eu mă 


gândisem că-i e frică de tata şi iată că acum decidea ce-i de făcut cu 
el. Eram mândru de ea. Aşa nu mi-a mai fost nici mie atât de teamă. 
Luna pătrundea în cameră prin spatele ei, aşa că o făcea să pară 
înconjurată de o strălucire argintie. Avea părul lăsat pe umeri, iar 
lumina făcea ca fiecare fir de păr să arate ca o pânză de păianjen în 
soare. 

Tanti Mae părea mare şi puternică. Numai așa, cum stătea ea 
acolo, mi se părea că seamănă cu o statuie mare, argintie, ca aceea 
din parcul orașului. Ea era singura din casă care mă putea ajuta, 
singura persoană puternică mai în vârstă decât mine. Am alergat 
dintr-odată spre ea şi mi-am lipit tare de tot capul de stomacul ei și 
am prins-o strâns de mijloc. Era o senzaţie de moale şi cald, era ceva 
de care mă puteam ţine şi care ar fi avut grijă de mine. I-am simţit 
mâna pe capul meu, mângâindu-mă delicat. Am strâns-o şi mai tare, 
până când capul meu a intrat atât de tare în stomacul ei încât o 
durea. 

— David - tanti Mae îşi plimbă mâna pe spatele meu —, ţi-e frică? 
O să fie totul bine. 

Când eram pe scenă, am suferit mai tare decât tine acum. N-am 
fost niciodată o cântăreaţă foarte bună, David, şi am ştiut asta 
dintotdeauna, dar iubeam scena, adoram să fiu orbită de reflectoare 
şi să aud zgomotul orchestrei în spatele meu. David, când eşti pe 
scenă şi cânţi şi poţi să simţi cum ritmul orchestrei mişcă scândurile 
de sub tine, parcă ai fi beat. E chiar aşa cum îţi zic, puişor. Scena a 
fost ca lichiorul pentru mine, ca berea sau ca whiskey-ul. Uneori îmi 
făcea rău, la fel cum băutura îi face rău unui om beat, dar pe mine mă 
rănea sufleteşte, asta era diferenţa. Aveam noroc când găseam câte o 
slujbă prin vreo sală de petreceri micuță din Mobile sau Biloxi sau 
Baton Rouge. Şi cum mă plăteau? Suficient cât să locuiesc într-un 
hotel ieftin şi să-mi mai cumpăr câte-un costum din când în când. 

Au fost zile, David, când nu ştiam ce-o să pun pe masă. Aşa că mă 
duceam în prima prăvălie de mărunţişuri din oraşul în care eram 
atunci si-mi făceam rost de-o slujbă. In ultimii ani, nu-mi mai 
dădeau slujbe nici măcar prin prăvălii, fiindcă voiau numai tinere, 
aşa că a trebuit să lucrez ca femeie de serviciu la hotelul în care 
stăteam ca să strâng suficienţi bani cât să plec din oraş. După care 
făceam cam același lucru în alt oraș. 

N-am cântat niciodată bine, dulceaţă, dar când eram mai tânără, 
măcar arătam bine. Uneori se întâmpla să primesc ceva de lucru 


numai fiindcă îmi stătea bine cu ce eram îmbrăcată. Bărbaţii mă 
plăceau pe atunci. Veneau numai ca să mă vadă şi ieşeam des în oraş. 
Imi făceau promisiuni, şi pe primele chiar le-am crezut, dar după 
aceea mi-am dat seama că mă înşală, şi lucrul ăsta îmi făcea mult 
rău, atât de tare încât credeam că o să mi se frângă inima. Nu mai 
puteam spera să fiu sinceră cu vreun bărbat lăsându-l să se însoare 
cu mine, fiindcă, vezi tu, ar fi primit o marfă deja uzată, ca să zic aşa. 
Nu mai aveam nimic altceva în afară de cariera mea, iar asta 
începuse să mă părăsească şi ea. După acei zece ani, nu mai puteam 
să suport. Nimeni nu voia să-mi mai dea de lucru, nici măcar vreunul 
dintre bărbaţii aceia care îmi făcuseră promisiuni. Cei cărora le 
dăruisem atât de multe nu îmi mai răspundeau la telefon când îi 
sunam. Se însuraseră cu toţii cu alte fete şi acum aveau nepoți. In 
vremurile acelea stăteam în camerele mele de hotel şi plângeam pe 
pernele urât mirositoare. Toate celelalte femei puteau privi pe 
fereastra bucătăriei lor să vadă rufele puse la uscat, în timp ce pe 
fereastra mea de la hotel nu se puteau vedea decât o alee murdară 
plină de hârtii vechi, sticle sparte de vin rămase în urma beţivanilor, 
și pubele, şi pisici, şi mizerie. Crezi că sufeream pe atunci, David? Am 
vrut să mă sinucid cu lamele de ras ruginite din băile alea ieftine. Dar 
nu i-am lăsat pe oamenii ăia să mă împingă la una ca asta. 

Ultimul serviciu pe care l-am avut înainte să vin să stau cu voi a 
fost într-o bodegă infectă din New Orleans. Habar n-am de ce m-a 
angajat patronul, fiindcă era un mafiot dat dracului, cu un ochi pe 
casa de bani. Avea vreo cinci fete pe care le culesese de prin canale ca 
să se dezbrace la el în bar. Făceau striptease în timp ce trei-patru 
agarici băgau ceva muzică. Avea o groază de clienţi dintre marinarii 
care acostau în port. 

Stăteau chiar lângă scenă şi le prindeau pe fete de glezne în timp ce 
dansau sau când se mişcau pe-acolo, fiindcă oricum nu erau decât 
nişte ţărăncuţe care veniseră în oraş crezând prosteşte în vreo 
promisiune, aşa cum am făcut şi eu odată. 

Era a doua mea seară acolo şi nu prea îmi venea să mai cânt, 
pentru că muzicienii erau atât de drogați încât îmi făcuseră varză 
întreaga orchestrație cu o noapte în urmă. Trebuia totuşi să-mi 
păstrez slujba, aveam datorii la chirie şi-mi trebuiau neapărat nişte 
bani. Când am intrat pe scenă, luminile erau pe mine şi muzica 
începuse, aşa că mă simţeam mai bine. Marinarii erau zgomotoşi în 
seara aceea, ca în toate celelalte, dar era unul mare care stătea lângă 


uşă şi a început să râdă şi să mă strige în toate felurile când am 
început să cânt. De-abia apucasem să cânt a doua parte a melodiei, 
când l-am auzit pe patronul italian strigând de după bar: „Mae, 
fereşte-te!”. Inainte să-mi dau seama ce naiba urlă el acolo, am simţit 
cum mă loveşte ceva tare în cap. Marinarul aruncase în mine cu o 
sticlă mare de bere, închisă la culoare. Ţărăncuţele alea au fost atât 
de bune cu mine, dragule. L-au plătit pe doctorul la care m-au dus să 
mă coase la cap, mi-au plătit hotelul şi mi-au luat un bilet de tren 
când le-am zis că vreau să vin aici. 

M-a durut că toţi anii aceia s-au sfârşit așa. 

Am vrut să fiu fericită cu voi aici, dar i-am făcut pe oamenii din 
oraş să mă urască şi n-am vrut să se întâmple asta. Intotdeauna m- 
am îmbrăcat strălucitor şi poate că uneori mergeam pe scenă să mă 
dau mare, dar nimeni nu m-a băgat în seamă în oraş din cauza asta. 
Aici n-am făcut decât să ies în evidenţă prosteşte, David, ştii şi tu 
asta. Ştiu ce cred ei despre mine aici, dar n-am vrut să fie aşa. 

N-am spus nimănui lucrurile astea, David, nici măcar maică-tii. 
Poate am făcut bine să le păstrez pentru acum, când pot să-ţi arăt cât 
de mică e durerea ta faţă de cele prin care am trecut eu. 

M-am uitat în ochii lui tanti Mae. Nu puteam să-mi dau seama ce 
expresie are faţa ei din cauza întunericului, dar luna care îi lumina 
obrajii trăda cât erau de uzi. Am simţit cum îmi cade pe frunte o 
picătură caldă, şi m-a gâdilat în timp ce mi se scurgea pe faţă, dar nu 
m-am mişcat s-o dau la o parte. 

— Hai, David, poţi să dormi cu mine în seara asta. Mă simt 
singură. 

Ne-am dus în camera lui tanti Mae şi ea m-a ajutat să mă dezbrac. 
Am aşteptat la fereastră până când şi-a pus cămaşa de noapte pe care 
o purta întotdeauna. Am simtit-o venind spre mine. 

— David, tu te rogi în fiecare seară înainte să adormi? 

I-am spus lui tanti Mae că mai făceam asta uneori şi m-am 
întrebat de ce mi-a pus aşa o întrebare. Nu credeam că ea se gândeşte 
vreodată la rugăciuni. 

— Vino să ne punem amândoi în genunchi la fereastră, David, şi să 
ne rugăm ca mama ta să se simtă bine mâine şi să nu i se întâmple 
nimic lui taică-tu în noaptea asta şi ca tu şi cu mine... Ca tu şi cu 
mine să nu fim răniţi prea tare mâine sau altă dată. 

Mi s-a părut o rugăciune foarte frumoasă, aşa că m-am uitat pe 
fereastră şi am început s-o spun, dar ochii mi-au căzut pe Biblia de 


neon din josul dealului şi nu am mai putut să continui. Apoi am 
văzut că stelele de pe cer strălucesc ca rugăciunea cea frumoasă a lui 
tanti Mae şi am început din nou, şi rugăciunea mi-a venit fără măcar 
să mă gândesc la asta, oferind-o stelelor şi cerului de noapte. 


Capitolul trei 


În dimineaţa următoare, tanti Mae m-a trezit şi m-a îmbrăcat 
pentru şcoală. Mamei îi era mai bine, dar dormea încă, aşa că tanti 
Mae mi-a zis c-o să-mi facă ea micul-dejun. N-o mai văzusem 
niciodată pe tanti Mae făcând ceva prin bucătărie, şi mă întrebam ce 
avea de gând să gătească. In timp ce mă spălam pe faţă, am auzit-o 
cum se pregătea jos, trântind uşa frigiderului şi învârtindu-se prin 
bucătărie. 

Când am coborât, mâncarea era pe masă. Aşezase o grămadă de 
clătite într-un castron, așa că am luat una şi am început să o ung cu 
unt. Erau arse pe fund, dar înăuntru erau încă nefăcute. Imi era 
foame totuşi, că nu prea mâncasem mai nimic cu o seară înainte. A 
pus pe masă o tigaie în care pluteau niște ouă mult prea prăjite în 
vreo două degete de untură topită. Avea aşa o privire mândră de ea 
încât am exclamat: „Ooo, tanti Mae, ce bine arată!”. Asta a bucurat-o, 
aşa că ne-am pus la masă şi am mâncat clătitele şi ouăle ca şi cum ar 
fi fost într-adevăr bune. 

Mi-am luat cărţile şi prânzul pe care mi l-a pregătit tanti Mae şi am 
plecat spre şcoală. Aveam o mulțime de lucruri la care să mă 
gândesc. Unde era tata? Am crezut că va fi acasă de dimineaţă, dar 
nu i-am zis nimic lui tanti Mae şi nici ea n-a vorbit cu mine despre 
asta. Apoi mi-am amintit că nu mi-am făcut tema pentru doamna 
Watkins. Nu puteam să-mi mai fac probleme cu ea, aşa că mi-am pus 
cărțile şi prânzul pe marginea trotuarului, mi-am scos stiloul şi m- 
am aşezat. Am simţit cum mi se umezesc pantalonii la spate de la 
roua din iarbă și mă gândeam cât de amuzant va arăta. Cum caietul 
îmi aluneca de pe genunchi de fiecare dată când încercam să scriu 
câte ceva, pagina începuse să arate destul de rău. „A”-urile arătau a 
„D”-uri şi câteodată virgulele mi se lungeau până la următoarea linie. 
Mi-am terminat în sfârşit tema, m-am ridicat şi m-am curăţat de 
firele de iarbă de pe pantaloni. 

Mai trebuia să cobor dealul şi să traversez oraşul până la şcoală. 
Soarele ieşise de-a binelea. Asta însemna că nu mai aveam prea mult 
timp. Am simţit ceva greu la mine-n stomac. Eram convins că-i de la 
ouăle şi clătitele lui tanti Mae. Cu gustul de ouă ochiuri în gât, am 
început să râgâi, şi încă tare. Râgâitul îmi ardea de obicei gâtul, aşa 
că am început să respir pe gură aerul răcoros de afară. Asta m-a făcut 
să mă simt mai bine, dar fierbinţeala tot îmi mai stăruia în piept şi 


acolo a rămas. 

Am coborât dealul şi am hotărât s-o apuc pe cea mai scurtă cale 
posibilă. Asta era strada din spatele celei principale, unde erau toate 
restaurantele şi atelierele mecanice. De obicei o luam prin altă parte, 
pe lângă casele frumoase, pentru că pe acolo îmi plăcea mai mult. 

Pe aici erau cutii vechi aruncate prin şanţuri, capace ruginite de 
roţi, tomberoane mari deasupra cărora roiau muşte şi din care ieşea 
aşa un miros încât a trebuit să mă ţin de nas când am trecut pe lângă 
ele. Era întuneric în atelierele mecanice, cu maşini vechi postate pe 
butuci de lemn sau carcase fără roţi atârnate de lanţuri. Mecanicii 
stăteau pe-acolo, sprijiniți de câte-o ușă, şi aşteptau să le vină 
comenzi, iar fiecare cuvânt pe care-l ziceau avea câte un „Hristoşii 
mă-sii” în el, „la dracu” sau ceva de genul ăsta. Mă întrebam de ce 
tata n-a fost niciodată mecanic, dar mă gândeam că poate fusese la 
un moment dat, ori el, ori tatăl lui. Nu mi-a spus niciodată nimic 
despre bunicii mei. 

Cele mai multe ateliere mecanice nu erau decât nişte garaje din 
tinichea cu canistre de ulei puse în față sau pe alei. Când ploua, apa 
din șanțuri nu era niciodată curată, ci bătea mereu înspre violet şi 
verde, cu pete care se transformau în orice voiai tu dacă-ţi plimbai 
degetul prin ele. Nu cred că mecanicii se bărbiereau vreodată şi mă 
întrebam cum reuşeau să-şi curețe uleiul de pe piele când ajungeau 
noaptea acasă. 

Intre ateliere era câte un restaurant dintr-acelea micuţe. Se 
numeau DeLux Kitchen, Joe's, Kwik-Meal, Mother Eva's sau alte 
nume de genul ăsta. In faţa fiecăruia era câte o tablă cu meniul pe 
ziua respectivă şi mai tot timpul găseai mâncăruri precum fasole cu 
orez, cotlete de porc cu fasole sau fasole cu pui. Niciodată nu am 
înţeles cum puteau să vândă mâncarea atât de ieftin, nimic nu 
depăşea cincizeci de cenți. Probabil că nu plăteau chirie pentru 
clădirile pe care le foloseau. 

Barul era tot pe strada asta. Avea faţada acoperită cu marmură 
falsă şi firme luminoase din neon în jurul uşii şi al geamurilor. 
Niciodată n-am văzut cum arată pe dinăuntru pentru că era mereu 
închis când treceam eu pe acolo dimineaţa. Presupun că nimeni nu 
trebuia să se uite mai sus de primul etaj. Marmura şi neonul se 
opreau acolo, iar restul până la acoperiş era acoperit cu placaj și 
cartoane, maro şi gri. Sus acolo erau trei ferestre mari şi lungi, care 
dădeau într-un balcon de lemn, ca la toate clădirile vechi din oraş. 


Dimineaţa erau de obicei închise, dar uneori le găseam deschise și 
atunci aveau lucruri puse la uscat pe balcon. Probabil că era lenjerie 
pentru femei, dar nu semăna cu aceea pe care o ştiam de acasă. Era 
făcută din dantelă neagră, cu mici boboci strălucitori de trandafir 
cusuţi în diferite locuri. Câteodată puteai să vezi aşternuturi întinse, 
feţe de pernă sau ciorapi negri de plasă cum nu purta nimeni în oraş. 
De-abia când am ajuns să învăţ în clasa domnului Farney am aflat 
cine locuia acolo. 

Erau o mulţime de terenuri virane de-a lungul străzii, ca în tot 
oraşul, de altfel. Singura diferenţă era că nimeni nu le curăța ca pe 
cele din oraş. Creşteau pe ele buruieni gigantice, şi floarea soarelui, și 
violete sălbatice. Mecanicii obişnuiau să arunce acolo cutii goale de 
ulei şi piese auto, când nu mai aveau loc pe alei sau prin canale. 
Lângă bar era unul plin de scaune putrede şi cutii goale de bere, unde 
trăiau vreo zece pisici maidaneze. Bineînţeles că pisicile erau peste 
tot pe-aici, pe terenurile virane şi pe oriunde. Le găseai pe la uşile din 
spate ale restaurantelor aşteptând mâncare sau ieşind din vreo 
pubelă de gunoi cu coastele întrezărindu-li-se prin blană. Mă 
gândeam adeseori ce viață amară pot să aibă pisicile astea şi ce 
animale de casă drăguţe ar putea deveni dacă oamenii ar avea doar 
puţină grijă de ele. Tot timpul făceau pisicuţe, însă ştiam ce ar fi 
făcut tata dacă as fi adus una acasă. 

Odată l-am văzut aruncând o cărămidă după una micuță nimerită 
în curtea noastră, căreia încercam eu să-i dau nişte carne veche. 

Odată ajuns la capătul străzii, nu mai trebuia decât să o iau la 
stânga ca să ajung la școală. Fetele și băieţii începuseră deja să intre 
în clase când eu eram la depărtare de o casă, aşa că am început să fug 
ca să fiu sigur că nu voi întârzia. Faţa îmi era roşie toată şi mi se 
tăiase respiraţia când am ajuns la ora doamnei Watkins. Mi-am 
ocupat locul ultimul, iar banca mea era în primul rând, „chiar sub 
ochii ei”. A coborât de pe podiumul catedrei şi a venit spre mine. Nu 
m-am uitat la ea, dar ochii mei îi urmăreau modelul rochiei, un 
buchet de flori decolorat. 

— Aşadar, copii, avem pe cineva aici care abia a ajuns la timp 
astăzi. 

Cred că reuşisem să identific una dintre flori ca fiind o margaretă. 

— El este unul dintre acei copii săraci care trăiesc sus pe deal şi nu 
au bani să-şi cumpere un ceas deşteptător. 

Câţiva dintre lingăii clasei au început să chicotească -— fiica 


predicatorului din prima căsătorie, nepoata doamnei învăţătoare şi 
băiatul care rămânea mereu după oră ca să curețe bureţii. Abia în 
momentul acela am observat că, de fapt, floarea nu era o margaretă, 
ci un trandafir alb. M-a lovit cu genunchiul. 

— Ridică-te! 

M-am ridicat şi toată lumea a început să chicotească. Privirea 
doamnei Watkins a început să se umbrească de furie. 

— De ce râde toată lumea? 

Acum era nervoasă pe întreaga clasă, nu numai pe mine, şi apoi 
mi-am amintit că eram ud pe fund şi mi-am dat seama cum trebuie 
să fi arătat în acele momente. Toată lumea s-a oprit din chicotit şi din 
vorbit, cu excepţia lingăilor clasei, care nu participaseră de la 
început. Băiatul cu bureţii a ridicat mâna. Doamna Watkins i-a făcut 
semn cu capul. 

— Priviţi-i pantalonii, a spus el, indicând pata umedă. 

Când l-am auzit, aproape că reuşisem să-mi încordez fundul în așa 
fel încât să nu se vadă pata, dar doamna Watkins m-a întors imediat 
spre ea. Părea de-a dreptul încântată de ce vede. 

— Ce s-a întâmplat? Incerci să dormi în hainele astea? 

Toată lumea a început să ţipe când a auzit asta, chiar şi lingăii ei 
sau, mai bine zis, mai ales ei. Gâtul a început să-mi ardă iar și 
deodată am tras un râgâit cum nu mai auzisem până atunci la 
nimeni. Doamna Watkins m-a pălmuit atunci atât de tare, că am 
simţit cum mi se învârte capul pe umeri. Inelul pe care îl primise de 
la un ajutor de predicator de la biserică mi-a lăsat o mică tăietură pe 
obraz. Mă ţinea de umăr. 

— Băiete, nu am mai avut niciodată pe cineva ca tine. Ştii, statul nu 
e obligat să accepte pe oricine la şcoală. Ştiai asta? Dacă nu, vei afla 
în curând. Hai cu mine. 

Mi-a înşfăcat cărţile şi prânzul şi m-a târât după ea în camera 
goală. Eram îngrozit de felul în care mă privea. In cameră erau două 
sau trei scaune vechi şi un birou. A închis ușa şi m-a împins într-unul 
din scaune. 

— Am de gând să te raportez autorităţilor, mă auzi? Şi-o să te ia 
ăştia, fii fără grijă! Sper ca Domnului să-i fie milă de tine pentru felul 
în care te comporţi cu cei care încearcă să te instruiască pe calea Sa. 
Tu şi familia ta sunteţi nişte creştini decăzuţi. Voi nu vă mai aflaţi în 
condicile bisericii. Eu văd asta, eu văd toate lucrurile astea. Vei 
rămâne în camera asta să meditezi asupra greşelilor tale şi nu o vei 


părăsi până nu mă întorc eu după tine. 

A închis uşa şi a plecat. Ştiam că noi nu mai mergeam la predică 
din cauză că nu aveam bani să plătim taxa la biserică. Mă întrebam 
ce avea de gând să-mi facă, dacă mă raportează autorităţilor de stat. 
Voi fi exmatriculat din cauza ouălor lui tanti Mae? Am încercat să mă 
înfurii pe tanti Mae, dar nu am reuşit. Speram doar ca atunci când 
voi fi dat afară din şcoală să nu-i spună lui tanti Mae de ce. Probabil 
că şi ea râgâie acum acasă şi si-ar da seama. 

Mă întrebam și cât mă va mai lăsa doamna Watkins să aştept în 
camera asta. Pantalonii începuseră să mi se usuce, dar umezeala 
ajunsese la piele şi era inconfortabilă. Imi doream să fiu afară la 
soare, unde s-ar fi putut usca mai repede, până la piele. Erau două 
ferestre în cameră, dar una nu avea geam. Venea puţin aer prin ea, 
aşa că am încercat s-o deschid şi pe cealaltă, dar nu am reușit. 

După o vreme am început să mă obişnuiesc cu mirosul dinăuntru, 
deşi iniţial nu puteam să-mi dau seama ce era. M-am uitat în jur și 
am văzut câteva sticle vechi de vin într-un colţ. Am ridicat una ca să-i 
simt mirosul puternic şi dulce. Nu numai de-asta miroasea aşa în 
cameră. Nu pot să spun a ce mirosea. Era un pic din izul de vin vechi, 
dar mai erau și altele. Mirosea a mucegai şi a murdărie, a ţigară şi a 
geacă de piele, dar mai era acolo şi parfumul ieftin pe care-l folosea 
tanti Mae. Ceva scârţâi sub piciorul meu şi, când l-am ridicat, am 
văzut că e o agrafă de păr. Nu ştiam nicio fată din şcoală care să 
folosească aşa ceva, poate doar cele mai mari din clasa domnului 
Farney. 

Prin uşă auzeam vocea doamnei Watkins din clasa ei de la capătul 
holului şi pe aceea amuzant de înaltă a domnului Farney. Clasele 
domnişoarei Moore erau plecate într-o excursie pe dealuri ca să 
aducă lut pentru modelaj. Uşa avea încuietoare, aşa că am închis-o și 
mi-am dat hainele jos. Mi-am aşezat pantalonii la uscat pe unul 
dintre scaune. Era plăcut să fii dezbrăcat, dar ştiam că nimeni nu 
trebuia să mă găsească aşa. 

Soarele era sus bine de tot şi intra puternic în cameră. Nu mai 
stătusem dezbrăcat în bătaia soarelui, aşa că m-am apropiat de 
fereastră şi am lăsat lumina galbenă să cadă pe mine. Corpul meu 
avea o tentă de alb palid, cu excepţia feţei şi a braţelor. Adierea 
vântului mă înconjura răcoroasă. 

Am zăbovit multă vreme acolo privind copacii de pe deal, cerul 
albastru cu cei câţiva nori de deasupra pinilor. Alunecau încet şi l-am 


urmărit pe unul până a dispărut după deal. Pe altul l-am făcut să aibă 
faţa mătuşii Mae, apoi s-a transformat într-o vrăjitoare şi mai târziu 
în ceea ce părea a fi un moş cu barbă înainte să dispară de tot. 

Deodată am simţit că se uită cineva la mine, şi chiar era pe trotuar 
o femeie cu o plasă de cumpărături în mână, care se holba la mine. 
Am sărit de la fereastră să-mi iau hainele. Erau uscate, aşa că le-am 
pus pe mine. Când m-am întors la fereastră, ea plecase şi am căutat-o 
cu privirea de-a lungul străzii, dar n-am mai găsit-o. M-am întrebat 
încotro a luat-o şi dacă m-a văzut bine. Nimeni nu mă mai văzuse 
dezbrăcat în afară de tanti Mae, de mama şi de tata. Poate şi doctorul 
când m-am născut, asistentele şi încă un doctor la care am mers o 
dată la un control. Nu ştiu de ce, dar te simţi cumva ciudat când 
cineva te vede dezbrăcat, te simţi neplăcut, deşi nu ar trebui. 

În curte, am auzit elevii ieşind din clase. M-am uitat la soare şi l- 
am văzut exact deasupra capului, deci era pauza de masă. Am scos de 
sub cărţi prânzul pregătit de tanti Mae. Il împachetase într-un ziar 
prins cu elastic. Erau câteva dintre turtele pe care le făcuse mama cu 
o seară înainte şi un sandvici cu o bucăţică de şuncă. Nu pusese unt 
pe sandvici, în schimb în pachet era şi o floare din grădiniţa de care 
încercase tanti Mae să aibă grijă. Ştiam că era singura floare care 
răsărise din tot ce plantase. Avea doar câteva petale albastre şi chiar 
nu ştiu ce soi era pentru că nu mai văzusem niciodată o floare atât de 
prăpădită. I-am dus-o înapoi când am mers acasă. A fost atât de 
fericită s-o primească înapoi şi atât de mândră de ea încât m-am 
gândit că a fost foarte drăguţ din partea ei să mi-o aşeze în ziar 
alături de mâncare, mai ales dacă era atât de valoroasă pentru ea. 

Doamna Watkins a ieşit în curte cu clasa mea şi s-au aşezat pe o 
bancă lângă stindard. M-am aşezat şi eu la fereastră şi mi-am mâncat 
sandviciul, însă ea nu s-a uitat deloc în direcţia mea. Mă întrebam 
dacă anunţase deja autorităţile. 

Dacă s-ar fi uitat măcar o secundă înspre mine, mi-aş fi dat seama 
ce gândeşte, dar asta nu s-a întâmplat, şi ea a continuat să vorbească 
cu domnul Farney, deşi ştiam că nu-l place. Domnul Farney era 
surprins că doamna Watkins vorbeşte cu el şi nu-şi ascundea deloc 
mirarea. Tot timpul vorbea cu oamenii despre el. Era de mare folos 
în oraş să te pui bine cu doamna Watkins. Domnul Farney ştia acest 
lucru şi de aceea consimţea la tot ceea ce spunea ea sau cel puţin aşa 
părea de unde stăteam eu. Arăta atât de tulburat încât mi s-a făcut 
milă de el. 


Mi-am terminat sandviciul şi îmi doream foarte tare să fi fost afară 
și să nu fi avut probleme. Am luat floarea de la tanti Mae — mirosea 
plăcut, dar abia sesizabil. Părea aşa o floare nepotrivită pentru tanti 
Mae. Ea era mai degrabă ca o floare mare, strălucitoare şi cu miros 
dulce. Poate una roşie, cu miros puternic, ca acela de caprifoi, dar nu 
atât de inocent. 

După un timp cineva a sunat clopoţelul și elevii s-au întors în clase. 
Le-am auzit pe hol paşii aglomeraţi şi cadenţaţi, un zgomot pe care îl 
fac clasele tot timpul. Când s-a lăsat liniştea, au început iarăși vocile 
profesorilor: cea nazală a doamnei Watkins, cea dulce a domnişoarei 
Moore, a cărei clasă se întorsese, şi cea înaltă şi prelungă a domnului 
Farney. Soarele începuse să apună. Mă întrebam dacă erau pe drum 
cei de la autorităţile locale. Probabil erau în capitală şi, în mod 
normal, le ia ceva vreme să ajungă până în oraş. 

Mi s-a părut că a mai trecut o zi până am auzit elevii ieşind. Când a 
plecat şi băiatul care curăța bureţii, am auzit-o pe doamna Watkins 
venind pe coridor. Mă întrebam dacă adusese şi autorităţile cu ea, 
dar auzeam doar două picioare. Venea atât de încet încât am început 
să mă rog să ajungă odată. Deodată, a început să zăngăne 
încuietoarea şi atunci mi-am amintit ca am uitat să o deblochez. 

— Deschide usa asta! 

Am zbughit-o la ușă şi am început să trag de încuietoare, dar 
doamna Watkins se sprijinea pe uşă, aşa că n-am reuşit să o deschid. 

— Îţi dau o secundă să descui. O secundă! 

M-am speriat atât de tare încât nu am reuşit să-i spun să nu mai 
împingă în uşă. 

— Nu crezi că pot să dărâm uşa asta şi să ajung la tine, diavol mic, 
nu-i aşa? Te aud acolo cum te joci cu uşa. Ajung eu la tine chiar dacă 
e ultimul lucru pe care-l voi face astăzi! 

Probabil că s-a retras de la uşă ca să-şi ia avânt pentru că 
încuietoarea a cedat şi am deschis uşa. Doamna Watkins a dat buzna 
înăuntru aproape zburând. Se aştepta probabil să aibă de înfruntat 
uşa închisă, aşa că a intrat foarte repede, cu o privire atât de ciudată 
şi cu braţele încrucişate. Nu s-a putut proteja cu braţele şi a căzut 
peste un scaun direct pe podea. 

Inainte să apuc să fug, s-a ridicat şi m-a apucat de guler. Inima mi- 
a ajuns în gât când am văzut privirea oribilă de pe faţa ei. Obrazul pe 
care căzuse îi era roşu şi am văzut prin tot părul care-i acoperea faţa 
că ochii ei strânși erau plini de lacrimi. Timp de un minut, nu a făcut 


decât să mă ţină de guler şi să-mi respire în faţă aer fierbinte într-un 
ritm alert şi greoi. 

Puteam să-i citesc durerea în ochi. Cel puţin asta am reuşit să 
înţeleg, din expresia de pe faţa ei. Nu a reuşit să-şi deschidă buzele 
decât pe jumătate. Erau atât de uscate, că se lipiseră una de cealaltă. 
La început mă trăgea de guler, dar acum renunţase şi se sprijinea pe 
umerii mei cu toată greutatea. Corpul ei mare şi osos era aproape 
rupt în două. 

— Adu doctorul, imediat! Grăbeşte-te, lua-te-ar naiba! 

Am ieşit în fugă din cameră şi am auzit-o pe doamna Watkins cum 
a căzut pe podea gemând. Niciodată n-am mai alergat atât de repede. 
Doctorul stătea pe Main Street, trei străzi mai încolo. Am fugit prin 
curțile oamenilor şi m-am agăţat în sârmele de atârnat rufe şi am 
speriat copiii care se jucau în noroi. 

Când i-am spus doctorului ce s-a întâmplat, a zburat spre şcoală. 
Mi-era cald şi eram obosit, aşa că eu am mers încet. Câţiva copii din 
cartier l-au văzut pe doctor alergând spre şcoală şi-au început să-l 
urmărească. Când am ajuns acolo, era aproape mai multă lume în 
preajmă decât în tot orașul. Cei din clasa mea făceau glume despre 
doamna Watkins, dar mie nu-mi ardea de glumă. Mă simţeam rău. 
Unii m-au întrebat dacă eu am făcut treaba aia, dar n-am zis nimic. 

Când am ajuns în camera goală, tocmai o puneau pe doamna 
Watkins pe o targă. Gemea tot timpul şi a ţipat puternic când au 
săltat-o de jos. Stăteam şi mă uitam la ea şi-mi părea rău să văd pe 
cineva atât de puternic ajuns atât de slăbit şi de speriat. M-a văzut și 
mi-a făcut semn să mă apropii de targă. Când m-am apropiat 
suficient, am văzut că expresia de pe faţa ei nu era numai de durere. 
M-a apucat de cap şi mi-a şoptit la ureche: 

— Să nu îndrăzneşti să spui cuiva despre ce s-a întâmplat. Vei avea 
mari probleme dacă o faci. Ai înţeles? 

Unghiile i s-au afundat în carnea de pe ceafa mea. Respirația îi era 
fierbinte şi avea acelaşi miros rău. 

— Niciodată, niciun cuvânt, nimănui! 

Am încuviinţat, pe jumătate de uşurare, fiindcă nu înţelegeam de 
ce mi-a poruncit doamna Watkins să tac. Eu mă gândeam c-o să 
trebuiască s-o implor să se îndure de mine. Eram mult mai mare 
când am aflat ce i-ar fi făcut Comisia de Stat pentru Educaţie dacă aş 
fi deschis vreodată gura. Când mă gândesc la cât fusesem de 
îndatorat atunci, îmi vine să râd. 


După ce au scos-o pe doamna Watkins, mi-am luat caietul de teme 
şi floarea de la tanti Mae şi am plecat. Câţiva oameni mai stăteau 
încă prin jurul şcolii, discutând despre toată tărăşenia, care acum se 
transformase într-un accident în care doamna Watkins s-a 
împiedicat de un scaun. Toată lumea credea orice spunea doamna 
Watkins, toată lumea cu excepţia redactorului-şef de la ziarul nostru, 
un individ destul de deştept care terminase o facultate din Est. După 
ce a scris despre accident pe un ton destul de suspicios, se zvonea că 
domnul Watkins va înainta o petiție împotriva lui. Dar acest lucru nu 
s-a întâmplat, poate pentru că domnul Watkins a realizat că doar în 
ziar îşi putea exprima părerile în faţa cetăţenilor oraşului. 

Câteva femei mai în vârstă m-au oprit şi m-au felicitat pentru 
gestul meu de a merge după doctor şi de a-mi arăta grija pentru 
sănătatea doamnei Watkins. Vestea faptei mele se răspândise în tot 
oraşul până când am ajuns eu pe Main Street. Oamenii care mă 
recunoşteau mă opreau și mă mângâiau pe cap şi mă ţineau atât de 
mult încât se întunecase afară când am ajuns la poalele dealului. 

Apoi mi-am amintit de tata şi am început să mă gândesc la el şi mă 
întrebam dacă s-a întors acasă. Primele stele erau deja pe cer. Luna 
era aproape de vârful dealului, plină şi strălucitoare, când m-am uitat 
în sus. În bătaia lunii drumul şi frunzele păreau argintii, cam ca 
atunci când cade prima zăpadă. Câteva păsări de noapte cântau deja 
cocoţate în pini. Una a făcut cii-uut, cii-uut, cii-uut într-un fel 
tărăgănat care aducea cu o persoană pe moarte. Cântecul răsuna 
peste tot pe dealuri, pe măsură ce îl imitau şi celelalte păsări. Două 
sau trei au trecut peste lună ca să se întâlnească cu altele care se 
ghemuiseră prin pinii înalţi din partea de nord a văii. Mi-aş fi dorit să 
pot şi eu să zbor şi să mă alătur lor, să planez deasupra dealului la 
două sute de metri înălţime şi să văd valea cealaltă, unde n-am fost 
niciodată. Apoi m-aş uita înapoi la oraş de pe vârful furnalului 
Renning. Și m-aş mai uita şi la partea nouă a oraşului, unde aş vedea 
clădirile noi pe care nu le-am văzut niciodată şi străzile pe care nu 
am păşit niciodată. 

Noaptea era timpul când ieşeau toate micile animale care locuiesc 
pe deal. Fugeau de colo-colo pe cărări şi uneori aproape că mă 
împiedicam de ele. Era ciudat că le era atât de frică de oameni când 
adevărații inamici erau de teapa lor. Nu mă enervau, pentru că ştiam 
cum e să-ţi fie frică de moarte de cineva. Îmi era doar milă de ele, 
pentru că mie nu mai avea de ce să-mi fie frică de inamicul meu. 


Când am ajuns, toată casa era luminată şi tanti Mae stătea pe 
verandă. Am pupat-o și i-am dat floarea, iar tanti Mae s-a uitat la ea 
ca la copilul ei. Primul lucru de care am întrebat-o a fost dacă tata e 
acasă. 

Şi-a mutat privirea de la floare la mine şi a spus: 

— Da, a venit. E încă în spatele casei, încearcă să are pe întuneric. 
Mama ţi-a pregătit nişte mâncare în bucătărie. 

Tanti Mae m-a urmat în casă şi m-a întrebat de ce am ajuns atât de 
târziu. Nu i-am spus adevărul, i-am spus doar cum am chemat 
doctorul pentru doamna Watkins, care s-a împiedicat de un scaun și 
a căzut, şi că oamenii m-au felicitat pentru gestul meu. 

Tanti Mae s-a luminat la faţă şi mi-a spus că e foarte mândră de 
mine, chiar dacă doamna Watkins a jignit-o de mai multe ori. 

Mama arăta puţin slăbită, dar i-a părut bine să mă vadă. Nu 
credeam că voi găsi nimic de mâncare după ce am auzit ce i-a spus 
tatei. Mi-a spus ca a vândut o parte din seminţele lui şi grebla şi că a 
cumpărat puţină mâncare cu banii aceia. După un timp, a tăcut. 
Tanti Mae i-a spus despre mine şi incidentul de la şcoală, iar ea a zis: 
„Frumos din partea ta” şi a tăcut din nou. 

Cât timp am mâncat, ea n-a făcut decât să se uite pe perete şi să-şi 
plimbe degetele pe mușama. Tanti Mae părea să înţeleagă că nu vrea 
să vorbească, aşa că n-am mai zis nici eu nimic. A fost una dintre cele 
mai tăcute mese pe care le-am luat vreodată, dar asta nu m-a 
întristat. Mă gândeam că, de fapt, doamna Watkins mi-a vorbit 
despre autorităţi numai ca să mă sperie şi că avea de gând să mă 
pună chiar ea la punct. Mă întrebam ce mi-ar fi făcut dacă nu se 
rănea. Mă gândeam şi la ce făcea ea acum în spital. Oricum, nu 
aveam de gând să o vizitez ca să aflu. 

După o vreme, l-am auzit pe tata urcând pe scările din spate. 
Imediat cum l-a auzit, mama a sărit de la masă şi a urcat. Chiar când 
el a deschis ușa din spate, am auzit alta închizându-se deasupra mea. 
Tata a mers la chiuvetă să se spele pe mâini şi în scurt timp robinetul 
era plin de lut, iar în canal se scurgea apă maronie şi groasă. Şi-a 
şters mâinile de o cârpă de bucătărie şi s-a îndreptat spre cuptor. In 
timp ce se uita prin cratiţe, eu am privit-o pe tanti Mae, care fixa în 
gol cana din faţa ei. Tata şi-a umplut o farfurie şi s-a aşezat la masă. 
S-a uitat la mine şi mi-a zis „Bună”, iar eu am dat din cap şi am 
încercat să-i vorbesc, dar când am deschis gura, nimic nu a ieşit din 
ea. M-am simţit prost şi mi-am dorit să fi fost sus cu trenul meu sau 


afară pe verandă, oriunde altundeva decât unde eram. Probabil că 
tanti Mae a remarcat privirea de pe faţa mea, pentru că a spus „Hai 
să mergem în faţa casei”, şi în felul ăsta am ieşit din bucătărie. M-am 
aşezat pe scări, iar tanti Mae, pe scaunul unde o găsisem când am 
venit. Casa doamnei Watkins nu era luminată, probabil că domnul 
Watkins era şi el cu ea. Mă întrebam dacă statul plătea profesorii 
când erau bolnavi. Dincolo de faptul că doamna 

Watkins nu mai lucra, mă gândeam şi la facturile pe care o să le aibă 
de plătit la spital. Mă gândeam şi la cât de îngrijorat trebuie să fie 
domnul Watkins, acum că soţia lui nu mai era la şcoală. Mă întrebam 
dacă-şi va lua o slujbă pe undeva prin oraş. 

Noaptea asta nu era atât de liniştită ca aceea din urmă. S-a pornit o 
audiere uşoară, pentru ca nu peste mult timp să se transforme în 
vânt. Era plăcut să stai pe trepte şi să priveşti pinii de pe deal cum se 
leagănă pe fundalul cerului. M-am uitat la tanti Mae. Părul galben i 
se răsfira pe toată fața, iar ea nu se ostenea să-l îndrepte. Avea ochii 
aţintiţi asupra oraşului, nu ştiu exact pe unde. Privea fix în jos, spre 
oraş, atâta tot. 

S-a întunecat pe verandă după ce norii au început să acopere luna. 
Curând nu mai era decât o strălucire palidă pe cer, acoperită de un 
fum cenuşiu. Puteai vedea umbrele norilor pe dealuri, străbătând 
valea cu viteză. Nu peste mult timp, tot cerul era plin de fum cenuşiu, 
care venea dinspre sud şi arăta de parcă valea ar fi fost acoperită cu 
un capac întunecat. Departe, pe deal, a început să se audă un zgomot 
nedefinit care s-a împrăștiat pe tot cerul până a atins şi casa. Cerul se 
aprindea şi se stingea ca una dintre firmele de pe strada principală, 
însă fără culoare, doar o strălucire argintie. A început un vânt 
răcoros care anunţa întotdeauna ploaia şi nu peste mult timp am 
auzit primele picături mari pe acoperișul verandei, pentru a le simţi 
imediat pe genunchii mei. Loveau lutul cu un zgomot surd şi 
constant şi făceau cenuşa să strălucească. 

Tanti Mae şi cu mine ne-am ridicat şi am intrat în casă. Am urcat 
în camera mea, m-am aşezat pe pat şi am început să mă uit pe 
fereastră la pinii care se legănau în ploaie și să mă întreb cum poate o 
zi care a început atât de prost să se termine atât de bine. 


Capitolul patru 


Războiul începuse deja de ceva vreme când tata a primit 
notificarea de înrolare. Nu trebuia neapărat să plece, dar s-a înscris 
el de unul singur, mai mult sau mai puţin. Mama, eu şi cu tanti Mae 
ne-am dus la gară să-l conducem. Înainte de a pleca, a sărutat-o pe 
mama și a plâns, iar eu nu mai văzusem niciodată până atunci un 
bărbat plângând. Trenul a pornit şi noi am rămas ţintuiţi locului, 
privindu-l cum se îndepărtează, iar mama s-a mai uitat după el mult 
după ce acesta trecuse de deal. 

Majoritatea bărbaţilor tineri din oraș s-au înrolat şi ei. Unii s-au 
întors după terminarea războiului, alţii nu. În josul străzii, în spatele 
celei principale, o sumedenie de ateliere mecanice erau goale. Multe 
drogherii şi băcănii aveau obloanele trase, cu mesaje de genul „Închis 
pe perioada războiului” scrise pe geamuri. Am pus un steag de 
serviciu pe uşa din faţă, aşa cum făcuse aproape toată lumea. Le 
găseai pe toate străzile, chiar şi pe cele din nord, unde locuiau cei mai 
înstăriți, dar nu erau prea multe pe acolo. 

Oraşul a început să fie foarte liniștit. Apoi au construit o fabrică de 
război pe marginea râului, nu una mare, doar o mică fabrică de 
propulsoare. Multe femei din oraş s-au angajat acolo pentru că 
majoritatea bărbaţilor erau plecaţi. Tanti Mae a fost una dintre ele şi 
au făcut-o supraveghetoare într-una din secţii. În fiecare dimineaţă 
când mergeam la şcoală, ea mă însoțea pe drumul spre oraş purtând 
pantaloni largi, o basma şi o cutie de metal cu prânzul ei. Era cam 
cea mai bătrână femeie care lucra în fabrică, dar avea o slujbă mai 
bună decât multe dintre cele mai tinere. 

Mama stătea acasă şi avea grijă de bucăţica de pământ pe care o 
plantase tata pe deal. Îmi spunea că tata o pomenea în fiecare 
scrisoare pe care o trimitea, amintindu-i să o îngrijească şi să-i scrie 
cum e. Plantase două rânduri de varză de mărimea unor mingi de 
baseball, iar restul nu am reuşit să-mi dau seama ce era din cauză că 
putrezise dedesubt când uitase mama să sape acolo. 

Eu terminasem deja clasa a patra şi eram în clasa domnişoarei 
Moore de aproape un an şi jumătate. Doamna Watkins s-a întors să 
predea la clasele unu-trei după vreo şase luni. Ne întâlneam pe hol în 
fiecare zi, dar ne feream privirile. O recunoşteam după zgomotul 
ciudat pe care îl făcea când şchiopăta. Când s-a întors, unul din 
picioare i-a stat în ghips o lună. Era cel care arăta atât de rigid şi pe 


care ea abia păşea. 

Domnișoara Moore era o învăţătoare bună, pe care nu prea poţi să 
o descrii. Nu avea nimic deosebit. Ne-am înţeles totuși bine, iar 
notele mele erau mai mari decât fuseseră vreodată la doamna 
Watkins. 

Cum nu era mai nimic de făcut, acum că taţii, soții şi prietenii erau 
toți plecați, toată lumea mergea la film. Chiar şi duminică noaptea 
era aglomerat, când predicatorul avea întâlnirile de seară. Domnul 
Watkins a încercat să închidă cinematograful duminica de la şase, 
dar acesta era proprietatea fratelui şerifului şi petiția s-a pierdut pe 
undeva. Aveau o mulţime de filme Tehnicolor care ne plăceau mie, 
mamei şi lui tanti Mae. Primeam filmele în oraş abia după vreo lună 
după ce fuseseră vizionate în capitală, şi preţul biletului era schimbat 
de trei ori pe săptămână. Am văzut şi multe filme alb-negru, dar 
Bette Davis părea să fie în toate. Mamei şi lui tanti Mae le plăcea de 
ea, le-am auzit plângând când juca rolul unei gemene care se îneca în 
timp ce cealaltă îi lua inelul pentru a se da drept prima ca să se 
mărite cu prietenul celei înecate. O aveau şi pe Rita Hayworth la 
cinematograf, dar ea juca numai în Tehnicolor şi avea cel mai roşu 
păr pe care l-am văzut vreodată. Am văzut-o şi pe Betty Grable într- 
un film despre Coney Island. Părea un loc foarte frumos, iar tanti 
Mae mi-a spus că ea fusese acolo şi că se găsea în zona golfului. 

După un timp, au apărut zvonuri peste tot despre o întâlnire 
evanghelică care avea să urmeze. Nu mai era sponsorizată de 
predicator, cum se întâmpla de obicei, din cauză că era nemulţumit 
de absenţa oamenilor de la biserică. Mie asta mi s-a părut o greşeală, 
fiindcă oamenilor le plăceau întâlnirile evanghelice şi nu lipseau de la 
niciuna. Când predicatorul aducea câte un evanghelist în fiecare an, 
oamenii veneau şi de dincolo de deal, chiar și din zonele rurale. 

De-a curmezişul străzii principale au atârnat o frânghie între două 
clădiri. De frânghie era agăţată o pânză lungă cu un anunţ: 


MÂNTUIRE! MÂNTUIRE! 
Vino să primeşti câte un mesaj zguduitor în fiecare seară. 
BOBBIE LEE TAYLOR 


din Memphis, Tennessee 


DOUĂ SĂPTĂMÂNI! DOUĂ SĂPTĂMÂNI! 


Cort de 2000 de locuri 
“Terenul viran din capătul străzii principale 
INCEPAND CU 23 MARTIE, ORA 7.30 P.M. 


Magazinele aveau şi ele anunţurile astea pe geamuri, aşa că era 
greu să nu afli despre acest eveniment, dacă ştiai să citeşti. 
Predicatorul era furios şi tot oraşul ştia. El nu a observat afişul care 
atârna deasupra străzii principale. Nu s-a uitat niciodată la 
însemnele de la ferestre. În ziar, câteva zile mai târziu, a apărut un 
anunţ că, începând cu data de 23 martie, timp de două săptămâni, în 
fiecare seară, predicatorul va ţine conferinţe despre Biblie la biserică, 
de la ora şapte şi treizeci de minute şi că toată lumea era invitată să 
participe. 

Ştiam că nimeni din vale nu va merge la aceste conferinţe când la 
aceeaşi oră puteau merge la întâlnirea evanghelică unde aveau şansa 
să asculte muzică bună şi să se simtă mai bine. Ziua de 23 martie 
avea să fie peste două săptămâni şi predicatorul îşi punea zilnic 
anunţul în ziar, amintind că va chema experţi din toată lumea care să 
vorbească despre Biblie şi care vor explica întregul înţeles al 
Scripturii. Şi tot așa, în fiecare zi, afişe din ce în ce mai mari anunțau 
marea întâlnire evanghelică a lui Bobbie Lee Taylor. 

Intr-o zi, nişte bărbaţi de culoare au venit pe terenul viran de la 
capătul străzii principale şi au început să-l curețe de buturugi. Asta 
era chiar lângă şcoală, aşa că domnişoara Moore, căreia îi plăcea să 
organizeze ieşiri tot timpul, ne-a dat voie să mergem să vedem ceea 
ce ea numea „formarea rădăcinilor” la buturugi. Trecuse vreo oră de 
când îi tot priveam pe oamenii de culoare cum lucrează, când 
predicatorul a venit şi le-a spus să plece de pe proprietatea publică, 
altfel cheamă şeriful după ei. Aceştia s-au speriat, au lăsat baltă 
uneltele și au plecat. Predicatorul a privit vreun minut cum clasa 
noastră stă pe sub copaci, apoi a plecat şi el. 

A doua zi, bărbaţii de culoare au revenit, dar acum însoţiţi de un 
alb. Predicatorul n-a mai apărut de data asta, aşa că pe la sfârşitul 
orelor toate buturugile fuseseră îndepărtate şi parcela, care arăta mai 
degrabă ca un câmp întins, era curățată şi nivelată. Zilele următoare 
au început să apară camioane mari, toate având „Bobbie Lee Taylor, 
băiatul care a văzut lumina, evanghelistul minune!” scris pe ele cu 
galben, cu o umbră neagră pe o parte. Oamenii de culoare au dat jos 
din camioane nişte stâlpi şi câteva bucăţi mari de pânză şi au început 


să ridice cortul. Când au terminat, cortul era destul de înalt şi 
acoperea aproape tot terenul. Sforile care erau legate de stinghii 
bătute în pământ ajungeau până în curtea şcolii, atât de mare era 
cortul. Când cortul a fost înălţat, un camion mai mic a venit cu 
rumeguş pe care l-a împrăştiat înăuntrul cortului. 

Au lăsat totul aşa vreo săptămână, până când au adus scaunele, aşa 
că, în fiecare zi la prânz şi după terminarea orelor, băieţii intrau în 
cort şi se băteau aruncând cu rumeguş unul în altul. Au venit și 
câteva fete, dar erau cele mari din clasa domnului Farney, cărora le 
plăcea ca băieţii mai mari să arunce cu rumeguş în ele, deşi se 
prefăceau că se supără. 

Când se terminau orele, mă duceam acasă plin de rumeguș în 
guler, care mă înţepa, şi pe spate, de unde nu ajungeam să-l mai scot. 
Puteai să-i vezi pe toţi cum ies din cort — în grupuri mici, pentru că 
nu prea voiau să plece —, toţi cu rumeguş în păr şi întinzându-se să se 
scarpine pe spate. Fetele mai mari ieşeau încercând să-l scoată cu 
degetele din părul lor lung şi îndreptându-şi rochiile şifonate. Erau 
împinse până acasă de băieţii mai mari, de obicei câte o fată între doi 
băieţi. Țipau şi râdeau şi încercau să scape, dar nu prea tare. 

Nu mai era mult până pe douăzeci şi trei. 

A venit la un moment dat un camion cu scaune de lemn, din acelea 
care se pliază, şi au făcut atâta zgomot până le-au pus, că domnişoara 
Moore nu şi-a mai putut ţine ora. Noi i-am privit de la geam cum 
descărcau scaunele, care erau subţiri ca nişte planşe la început, ca să 
le deschidă apoi şi să le facă scaune adevărate. 

Bobby Lee Taylor a venit în ziua de douăzeci şi doi, a vorbit la 
radio şi i-a apărut poza în ziar. Nu am reuşit să-mi dau seama cum 
arăta din fotografia aceea, fiindcă nu puteai să recunoşti pe nimeni 
din ziar, doar dacă era preşedintele Roosevelt sau altcineva pe care-l 
ştiai bine. Erau atât de întunecate, încât ochii erau două puncte mari 
și negre, iar părul arăta de parcă s-ar fi unit cu sprâncenele. Toată 
lumea arăta la fel în pozele astea, cu excepţia lui Roosevelt, care avea 
capul mare, sau Hitler, al cărui păr atârna într-un fel pe care nu-l 
puteai confunda. 

În ziua întâlnirii evanghelice, aproape toată lumea a plecat de la 
școală imediat după ce s-a sunat. Toţi mergeau acasă să se 
pregătească. Mama şi tanti Mae nu au pomenit nimic de asta, aşa că 
mă gândeam că nu mergem. Tot drumul până acasă, de-a lungul 
străzii principale, vedeam cum se închid magazinele mai devreme. 


Bobby Lee Taylor stătea la hotel şi lumea se înghesuia pe strada din 
faţă încercând să intre sau să iasă pe uşa principală. Un afiş mare cu 
Bobby Lee Taylor era agăţat pe hotel. Am auzit că stătea într-o 
cameră de cinşpe dolari pe zi, care era sus la etajul doi, ultimul etaj al 
hotelului. Nu o puteau închiria decât atunci când venea cineva bogat 
în oraș, ca senatorul statului sau directorul fabricii de război. 

După ce am terminat cina, am ieşit pe verandă. Era vreme 
frumoasă pentru luna martie şi părea să se fi lăsat o noapte de vară. 
În josul văii nu se simţea vântul, dar pe dealuri îţi puteai da seama 
când venea luna martie. Era atunci când pinii şuierau pe vreme 
însorită, iar lutul se usca şi zbura sub formă de nori cenuşii peste 
cenușă, până când nu îţi mai dădeai seama că a fost acolo, însă în 
aprilie, când ploua şi lutul se înmuia, cenuşa se vedea din nou şi te 
bucurai că e acolo ca să poţi călca fără să-ţi intre apă în pantofi. 

În seara aceea, erau lumini puternice lângă şcoală, unde puseseră 
cortul. Era prima noapte, ceea ce însemna că aproape toată lumea o 
să fie acolo. După un an întreg fără vreo întâlnire evanghelică, 
oamenii erau nerăbdători să participe. Maşinile mergeau bară la bară 
pe toată strada principală. Vedeam luminile roşii ale maşinilor 
rotindu-se prin curtea școlii, oprindu-se şi apoi ieşind. Oamenii din 
oraş mergeau în grupuri pe toate străzile care duceau la cort, 
oprindu-se din când în când să mai ia alte grupuri care aşteptau sub 
felinare, așa că grupurile deveneau din ce în ce mai mari la fiecare 
colț de stradă. Veniseră şi oameni de prin alte părţi. Îţi puteai da 
seama de asta după camionetele lor murdare de lut întărit, care 
încercau să parcheze de-a lungul străzii. Mă întrebam câte dintre 
acestea erau conduse de femei, dat fiind că cei mai mulţi bărbaţi erau 
plecaţi. Le conduceau destul de bine, pot să zic, şi asta m-a făcut să 
mă gândesc la lucrurile pe care le pot face oamenii câteodată şi pe 
care nu te aşteptai să le poată face. 

După un timp, camionetele şi maşinile au încetat să mai vină, iar 
pe stradă nu mai erau foarte mulţi oameni. Nu mai văzusem 
niciodată oraşul atât de aglomerat, cu maşini şi camionete parcate pe 
aproape toate străzile, mai puţin pe strada din nord, unde locuiau cei 
bogaţi. Când voiau ei, puneau pur şi simplu un lanţ care bloca 
traficul pe strada lor. Era atât de linişte în oraş şi pe deal încât 
puteam auzi cântecele din cort, asurzitoare şi repezi. Dacă nu ştiai 
cântecul, nu-ţi dădeai seama ce spun, dar eu îl mai auzisem înainte. 


„Iisus e Mântuirea mea, 

Iisus mi-e călăuză, 

Iisus mă ocroteşte, 

E mereu lângă mine. 

Mă voi ruga, Iisuse, ruga, Iisuse, ruga, Iisuse, mă voi ruga. 
O, Doamne, mă voi ruga, Iisuse, ruga, 

Iisuse, ruga, Iisuse, mă voi ruga.” 


Au repetat ultima parte de multe ori, din ce în ce mai repede. Când 
melodia s-a terminat, s-a făcut iar linişte, iar eu m-am uitat înspre 
biserică. Mă întrebam cum se simte domnul predicator; mi se părea 
că întreg orașul a venit să-l asculte pe Bobbie Lee Taylor. Nu puteai 
să-ţi dai seama prea bine, cu toate maşinile alea parcate peste tot. 
Maşinile de lângă biserică puteau să fi venit pentru el, dar la fel de 
bine şi pentru întâlnirea evanghelică. Dar cele mai multe erau 
camionete şi ştiam că nimeni nu ar fi venit de dincolo de deal sau 
chiar din reşedinţa de district doar pentru o conferinţă despre Biblie. 

Tanti Mae şi mama șuşoteau în spatele meu despre slujba lui tanti 
Mae de la fabrica de război. Mama îi punea întrebări, iar tanti Mae 
răspundea ce făcea ea acolo, cum a ajuns supraveghetoare şi cât de 
bine câştiga. Mama spunea: „Serios? Bravo, Mae!” şi alte lucruri de 
genul ăsta. Era mândră de tanti Mae și cred că şi tanti Mae era. 

Apoi au început să vorbească despre tata. Mama spunea că ultima 
lui scrisoare fusese expediată de undeva din Italia. Scaunul lui tanti 
Mae a scârţâit o vreme, iar ele două au tăcut. După care tanti Mae a 
zis: 

— Acolo se dau luptele cele mai grele, nu-i aşa? 

Mama n-a răspuns, iar scaunul lui tanti Mae a scârțâit mai încet 
decât înainte. 

Bobbie Lee Taylor era deja în oraş de vreo zece zile când mama s-a 
decis să meargă să-l asculte. Tanti Mae a spus că e obosită de la 
fabrică şi a vrut să se ducă să se culce, dar mamei îi era frică să 
coboare dealul noaptea numai cu mine. Tanti Mae a fost până la 
urmă de acord să vină, aşa că am plecat cu toţii după cină. 

Eram în aprilie, dar încă nu plouase deloc. Vânturile de martie 
stăruiau încă, măturând dealurile şi înclinând pinii. Nu era o noapte 
senină, din cauză că norii se plimbaseră toată ziua pe cer şi se 
hotărâseră să rămână şi peste noapte. Nu erau destui însă ca să 


înceapă ploaia. Nu păreau să se poată aduna să formeze un singur 
mare nor ca să facă ceva. 

Oamenii mai mergeau încă să-l asculte pe Bobbie Lee Taylor, aşa 
că şi în seara aceea erau destul de mulţi pe Main Street. Mama nu 
prea mai cunoştea foarte mulţi oameni, dar eu şi tanti Mae îi mai 
știam. Eu am văzut câţiva băieţi şi fete de la şcoală şi i-am salutat, iar 
alți oameni au salutat-o pe tanti Mae şi i-au făcut semn cu capul. 
Majoritatea erau tineri sau de vârstă mijlocie şi doar câteva femei 
mai în vârstă care îi erau subordonate la fabrică. 

De-a lungul străzii, camionetele parcau prin şanţuri, iar din ele 
ieșeau femei şi copii. Până când am ajuns jos de tot pe Main Street, 
mă simţeam deja bine. Eu îmi doream de ceva vreme să vin să-l văd 
pe Bobbie Lee Taylor, dar mamei şi lui tanti Mae le-a trebuit mult 
timp să se decidă. Cu excepţia mersului la film, era unul dintre rarele 
momente în care ieşeam undeva. Văzând atâţia oameni, tanti Mae și 
mama au început şi ele să se simtă bine; le auzeam vorbind şi râzând 
în spatele meu. Ne-am oprit de multe ori până am ajuns, pentru că 
mama nu mai fusese în oraş de ceva vreme şi voia să vadă ce e nou în 
vitrine. 

În faţa cortului, oamenii vorbeau între ei în grupuri mici şi, la un 
stand pus în curtea şcolii, cineva vindea suc. Copiii care fuseseră la 
școală toată ziua se uitau de afară în interiorul claselor. M-am gândit 
că e destul de stupid, dar apoi am început să mă întreb cum arată 
clasa mea noaptea, aşa că am mers şi m-am uitat înăuntru, unde 
puteai să vezi băncile în lumina de la cort şi restul lucrurilor, care 
arătau atât de liniştit cum nu-ţi puteai imagina că poate să arate o 
clasă. Chiar şi câţiva băieţi şi fete din clasa domnului Farney se uitau 
înăuntrul sălii lor şi-şi spuneau unii altora că pare bântuită. 

Noi trei am intrat în cort şi am ocupat niște locuri în față. Scaunele 
şi rumeguşul făceau ca totul să miroase de parcă am fi fost în fabrica 
de cherestea din reşedinţa districtului. In vârful fiecărui stâlp care 
susținea cortul puseseră becuri puternice care făceau atâta lumină, 
că ziceai că e zi în cort. Scena era la vreo şase rânduri în faţa noastră. 
Avea flori mari şi albe pe margine şi deasupra pianului. În faţă era 
pus un suport din acela cum folosesc cei care ţin discursuri ca să-şi 
pună hârtiile, doar că acesta avea o carte neagră pe el care trebuie să 
fi fost Biblia. Ă 

Era aproape şapte şi jumătate şi lumea începea să intre. Incă 
vorbeau în grupuri când s-au aşezat. Locurile din jurul nostru au 


început să se umple. Am văzut doi sau trei bărbaţi, dar erau bătrâni 
şi-şi ţineau nepoţii pe genunchi. Când m-am întors să mă uit, tot 
cortul era plin, dar apoi tanti Mae m-a atenţionat cu cotul. Un bărbat 
a venit pe scenă, îmbrăcat într-un costum frumos. O femeie l-a urmat 
și s-a aşezat la pian. Cred că era cel care dirija cântările. Am ştiut asta 
când a spus că va deschide seara cu „un cor însufleţit”, care va cânta 
o melodie de care nu mai auzisem. 


„Păcătoşii pot fi sfinti, trebuie doar să poarte crucea, 
Păcătoşii pot fi sfinţi, trebuie doar să poarte crucea, 
Păcătoşii pot fi sfinţi, trebuie doar să poarte crucea, 

Poartă crucea şi asigură-ți locul în rai, 

Poartă, poartă crucea, poartă, poartă crucea Sa, 

Poartă, poartă crucea, poartă, poartă crucea pentru lisus.” 


Bărbatul a dirijat cântecul cu forță şi tot aşa l-a cântat şi audiența. 
Dându-și seama că publicul vrea să mai cânte o dată, i-a făcut semn 
femeii, care a executat din nou primele acorduri şi toată lumea a 
repetat cântecul. Era un cântec uşor de prins, l-am cântat şi eu cu eia 
doua oară. Avea un ritm bun căruia puteai să-i pui aproape orice 
cuvinte. Femeia l-a cântat mai repede a doua oară, iar când s-a 
terminat, oamenii erau epuizați şi se sprijineau zâmbind de cei pe 
care-i cunoşteau. 

Sus pe scenă, bărbatul a zâmbit și şi-a ridicat mâinile în aer, semn 
ca oamenii să se aşeze şi să se liniştească. A durat o vreme până a 
încetat forfoteala, aşa că a aşteptat. Când a reînceput să vorbească, 
expresia feţei i s-a schimbat şi întristat. 

— A fost minunat să mă aflu în acest oraş însoţit de Bobbie Lee, 
prieteni. Foarte mulţi dintre voi ne-aţi invitat să ne ospătăm în casele 
voastre. Dumnezeu să vă binecuvânteze pe toţi, prieteni! Fie ca raiul 
să vegheze asupra voastră, creştini şi păcătoşi împreună, pentru că 
mi-e greu să fac vreo diferenţă. Toţi îmi sunteţi frați. 

Nu cred că mai e nevoie de vreo introducere pentru Bobbie Lee. A 
devenit prietenul, idolul vostru, prin faptele sale. Nu a trebuit să vă 
conving ca voi să-l iubiţi. Toată lumea iubeşte un creştin convins. 
Păcătoşii îl respectă. Sper ca până acum să fie mai multă dragoste 
decât respect pentru acest băiat ales. Prieteni, eu cred sincer şi din 
toată inima că acest lucru s-a întâmplat. Dar destul din partea mea. 


Primiţi-l acum pe Bobbie Lee al vostru. 

Bărbatul s-a dus pe marginea scenei, a tuşit şi s-a aşezat lângă 
pian. A trebuit să aşteptăm câteva secunde ca Bobbie Lee să apară. 
Toată lumea tăcea, aştepta. Se uitau fix înainte, pe scenă. 

Când a intrat, puteai să auzi oameni spunându-şi: „O, el e”, 
„Bobbie Lee”, „Da, din Memphis”, „Şşş, ascultă”. Am crezut că 
Bobbie Lee va fi un copil, cum au spus, dar arăta de aproape douăzeci 
și cinci de ani. Mă întrebam cum de nu e la război, având vârsta asta. 
Hainele atârnau pe el, era cam slăbănog. Dar erau haine de calitate, 
un palton sport, pantaloni în mai multe culori, cu o cravată largă pe 
care am reuşit să număr vreo şase culori diferite. 

Întâi am remarcat la el ochii, asta chiar înainte de haine şi de cât 
de slab părea. Erau albaştri, dar un albastru cum nu mai văzusem 
până atunci. Era o culoare curată, care arăta de parcă s-ar fi uitat 
mereu într-o lumină strălucitoare, fără să fie nevoit să clipească. 
Obrajii nu-i erau plini cum îi au băieţii, ci supţi înăuntru, înspre 
dinţi. Abia îi puteai vedea buza de sus, nu pentru că ar fi fost subţire, 
ci pentru că avea un nas îngust şi lung, care se încovoia la capăt. Era 
blond, cu părul pieptănat drept pe spate, atârnându-i pe gât. 

Timp de un minut nu a spus nimic, a deschis doar Biblia şi a 
încercat să găsească o pagină. Când a găsit-o, a tuşit şi s-a uitat la 
oameni încă un minut. Lucrul acesta îi făcea pe toţi cei din jurul meu 
să se simtă inconfortabil. Puteai să auzi scaunele scârțâind când se 
mișcau oamenii. După ce şi-a mai plimbat o dată ochii deasupra 
mulţimii, şi-a dres vocea şi a vorbit pe un ton care părea de departe, 
dar se auzea suficient de tare. 

— Ne-am adunat aici, din nou, pentru încă o seară glorioasă de 
convertire şi pocăință. M-am rugat înainte să vin aici, în fața voastră, 
ca mărturiile să fie numeroase. M-am rugat ca multe alte suflete 
pierdute să se predea gloriei lui Ii-sus Hristos. Simt în sufletul meu 
că aceste rugăciuni se vor împlini şi că păcătoşii se vor oferi Lui cu 
sutele. Lui nu-i pasă cine eşti. Lui nu-i pasă dacă eşti sărac sau bogat. 
Lui nu-i pasă dacă eşti copil sau bunic. li pasă numai de ai un suflet 
de dat. Asta-i tot ce contează pentru Ii-sus. Ascultaţi-mă, prieteni, 
asta-i tot. Ce pog’ să vrea mai mult? Nu vrea bogății materiale. Duc la 
pofte. El are un univers întreg. Voi ce-aveţi? O mașină pe care o 
foloseşti ca să ucizi când conduci după ce ai băut vin? O casă care 
poate uşor să se transforme într-un loc de păcat? O afacere din care- 
ți tragi bogăţiile pământeşti care te duc la păcat? 


Astăzi, națiunea noastră duce o luptă pe viaţă şi pe moarte cu 
diavolul. In tabere, fetele dansează cu marinari şi soldaţi și mai ştiu 
eu ce. La centrele U.S.O. Din orașele noastre, fetele se dedau celei 
mai vechi meserii chiar sub ochii noştri. Chiar şi soţia preşedintelui 
participă la aşa ceva. Când dansează, credeţi că se gândesc la Ii-sus? 
Puteţi pune rămășag pe vieţile voastre că nu. Am încercat eu asta o 
dată. Dansam cu o fată şi am întrebat-o „Te gândeşti la Ii-sus?”, iar 
ea m-a împins în lături. Ea nu şi-a dat seama cât de important a fost 
pentru mine gestul ei. M-a făcut să înţeleg că eu îl reprezint pe Ii-sus 
şi că Ii-sus nu are ce căuta pe ringul de dans. Nu, ăsta-i locul de joacă 
al diavolului. 

Ne mai pândeşte și un alt pericol. Bărbaţii şi băieţii noştri au plecat 

de partea cealaltă a oceanului. Trăiesc ei întru Ii-sus acolo? Este El 
cu ei în tranşee? Trăiesc ei o viaţă curată de creştin? 
Sunt pierduţi pe pământuri unde conducătorii cei nemiloşi ne sunt 
duşmani. Trăiesc într-o lume de carnagiu și măcel care-L face pe Ic:\i- 
susi-sus Hristos să verse lacrimi de căinţă că a populat această lume. 
Eu nu spun că nu e necesar. E foarte necesar, dar ce fel de oameni se 
vor întoarce de acolo? Astfel de oameni vor sta în faţa focului, 
întreţinându-şi familia, căsătorindu-se? E posibil să nici nu-şi mai 
amintească numele lui Ii-sus. Sunteţi pregătiţi pentru asta sau vă 
luptaţi trimiţându-le scrisori care poartă în ele numele lui Ii-sus, care 
să-i umple pe taţii şi pe soţii voştri de o nouă dorinţă de-a se dedica 
Lui? O, femeile Americii dau greş. In fiecare zi, tot mai mulţi soldaţi 
și marinari şi colonei şi locotenenţi acceptă favorurile femeilor 
străine şi chiar se căsătoresc cu ele. Vreţi ca fiul dumneavoastră să se 
întoarcă acasă cu o nevastă de origine străină, poate chiar păgână? 
Aceasta e crucea pe care trebuie s-o duceţi, femei care aţi uitat de 
cuvintele Domnului. Vreţi vreo chinezoaică în casa voastră care să 
aibă grijă de nepoţii voştri, să-i alăpteze la sânul ei? Greșelile 
bărbaţilor voştri vă vor fi povară în viitor. Gândiţi-vă la acest lucru 
înainte de a le scrie următoarea scrisoare. Puneţi în ele cuvintele 
mari ale Bibliei, ale lui Matei şi ale Facerii. 

Acum, pot să vă pun vouă o întrebare? Dar cu voi ce se întâmplă? 
Sunteţi voi fidele bărbaţilor plecaţi? E o mare încântare să fiţi libere 
şi să faceţi ce vreţi, nu-i aşa? Zilele astea vezi femei peste tot, în 
fabrici sau conducând autobuze în oraş. Pot să meargă unde vor, să 
danseze, să meargă cu trenul sau pe autostradă, fără vreo reţinere. 
Diavolul le momeşte pe aceste femei, le atrage în plasa lui. Luptaţi cu 


diavolul sau îi cădeţi pradă? 

Undeva în spate, o femeie a izbucnit în lacrimi, iar oamenii au 

început să se întoarcă să vadă cine e, dar apoi şi-au amintit că nu au 
voie. Când scaunele au încetat să mai scârţâie, Bobbie Lee a 
continuat. 
_ — Ah, am auzit o voce, o voce în sălbăticie. Ei nu îi e frică de Ii-sus, 
li cere iertare. Câte dintre voi de aici se înăbuşă în lacrimi de 
pocăință? Nu vă fie teamă. Lăsaţi-l pe Li-sus să afle că vă pare rău. 
Strigaţi către El să vă ierte. 

Femeia de lângă mine a început să plângă şi la fel au făcut multe 
alte femei. Avea cam şaizeci şi cinci de ani, iar eu ştiam că nu avea 
cum să fi greşit. 

— Ti-sus vă aude lacrimile de pocăință. Şi se bucură în împărăţia 
Sa. Adevărata căinţă, prieteni, e singura soluţie, singura soluţie. Să 
ne deschidem inima în fata Domnului. Astfel vom vedea lumina, vom 
primi adevărata simţire. 

In rândul din faţă, o femeie a ţipat „O, Doamne” şi a căzut în 
genunchi pe rumeguş. Bobbie Lee Taylor începea să transpire. Se 
făcuse cald în cort şi, cu toate că ştiam că nimeni nu fumează, aerul 
arăta de parcă tocmai asta s-ar fi întâmplat. Alţi câţiva oameni au 
început să ţipe de undeva din spate, dar nu mi-am putut da seama ce 
spun. A pornit ca un sunet înalt şi tare, pentru a se sfârşi într-un fel 
de geamăt. Pe tot rândul pe care stăteam, ochii oamenilor se 
umeziseră. Era numai o femeie în vârstă care-şi ţinea capul în mâini. 
Plângea. 

— O, nu-i minunat, prieteni? Lacrimi pentru Domnul Ii-sus. Lui 
nu-i pasă ce-ai fost. El vrea doar încă un suflet în turma Lui. M-am 
rugat ca în noaptea asta să fim martorii unor convertiri glorioase. Şi 
cum mi se împlinesc rugăciunile, prieteni, cum mi se împlinesc! Ii- 
sus e cu noi în seara asta. El simte că o mână de oameni pasionaţi cer 
să se nască din nou. El e pregătit să primească în braţele Sale noile 
oi. 

Acum, în timp ce cântăm Piatră epocală, vreau ca fiecare dintre voi 
care a simţit că se naşte din nou în sufletul său să vină aici, sus pe 
scenă. Ii-sus nu dă nicio ceapă degerată pe ceea ce a fost vechea 
voastră viață. El este tot timpul dispus să ierte şi să uite. El vă va 
întâmpina cu brațele deschise. El vă vrea. Incercaţi să trăiţi cu Ii-sus 
şi să vedeți cât de glorioasă poate fi viața voastră. Ce batalion de 
cruciați vor fi, prietenii mei, aceia dintre voi care sunt dispuşi să 


depună jurământ în faţa Lui că vor fi soldaţi în lupta creştină. Nu 
vrem să auzim jurământul laşilor în seara asta, ci doar pe cel al 
creştinilor dedicați. Veniţi aici și naşteţi-vă din nou, prieteni. Să ne 
plecăm capetele şi să cântăm. 

Cântăreaţa la pian a dat tonul melodiei și toată lumea a început să 
cânte. M-am uitat la Bobbie Lee. Avea gura strânsă şi respira greu. 

— „Piatră epocală, despică-te pentru mine...” 

Am auzit câţiva paşi prin rumeguș. Apoi l-am auzit pe Bobbie Lee. 

— Vin, vin, ies din rânduri și urcă pe scenă. De ce nu vă alăturaţi 
lor, prieteni? De ce nu vă ușuraţi inimile rătăcite? 

Am simţit-o pe femeia de lângă mine ridicându-se. Scaunele 
scârţâiau în tot cortul. 

— „Lasă-mă să mă ascund în tine...” 

— O, ce noapte glorioasă pentru El! Ce înfrângere în faţa 
diavolului, prieteni. Îi văd venind, tineri şi bătrâni. Le văd privirea 
pasionată în ochi. O, de ce nu vă alăturaţi lor? N-ar fi minunat să 
avem aici, pe scenă, o mulţime mare ca o mărturie a măreției Sale? 

S-au auzit iarăşi alte scaune scârţâind şi paşi pe interval. Unii 
dintre cei care s-au ridicat plângeau din mers. 

— Haideţi să mai cântăm o dată împreună, prieteni. Unii dintre voi 
nu au luat încă decizia. Nu rataţi ocazia asta. Hotărâţi-vă în timp ce 
cântăm din nou. 

Pianista a dat din nou tonul şi toată lumea a cântat, de data asta 
mai încet şi mai lent. S-au mai auzit paşi, dar nu la fel de mulţi ca 
înainte. 

Când am terminat de cântat, Bobbie Lee a spus: 

— Iată-i. Ei vor să I se dedice lui Li-sus. Pe câţiva dintre ei îi vom 
lăsa să ne vorbească. O, ce întorsătură glorioasă au luat vieţile lor în 
această seară. 

Erau ceva oameni pe scenă. Cei mai mulţi erau femei, dar erau 
acolo şi câţiva dintre băieţii mai mari din clasa domnului Farney, 
mutându-se de pe un picior pe altul. Una peste alta, aş spune că erau 
vreo cincizeci de oameni. 

Bobbie Lee a luat o femeie de braţ şi a condus-o la microfon. Era 
atât de speriată încât își muşca buza. I-a cerut să-și depună mărturia. 

— Sunt doamna Ollie Ray Wingate şi locuiesc aici în oraş. S-a oprit 
să-şi dreagă vocea şi să se gândească ce să spună. De multă vreme... 
de multă vreme simt că am nevoie de ajutorul lui lisus. Am atâţia 
prieteni care au venit aici şi mi-au povestit despre asta. Mă bucur că 


am avut curajul să mărturisesc şi... sper ca voi toţi care nu aţi urcat 
încă aici să urcați înainte ca Bobbie Lee să plece din oraş. 

A început să plângă, iar Bobbie Lee a ajutat-o să se îndepărteze de 
microfon. 

— N-au fost acestea cuvinte născute din inspiraţie? Haideţi să o 
auzim pe această doamnă. 

Bătrâna care stătea lângă mine a venit la microfon şi a început să 
vorbească. 

— Cei mai mulţi dintre voi mă cunoaşteţi deja. Eu ţin băcănia de pe 
Main Street. Dar, dragii mei prieteni şi vecini, daţi-mi voie să vă spun 
că nu m-am mai simţit aşa niciodată în viaţa mea. Mă predau 
Domnului să mă judece şi să-mi ierte păcatele din trecut. Vreau să 
mă căiesc şi să mă dedic căii Sale. Lacrimile au început să-i curgă din 
nou pe obraz. Vreau să păşesc alături de El în Grădina Raiului. 
Bobbie Lee al nostru a dat vieţii mele un nou înţeles. Sufletul meu se 
simte ca niciodată până acum. A fost nevoie de Bobbie Lee ca numele 
lui Rachel Carter să fie pe listele celor convertiți. De cincisprezece ani 
îmi doresc să vin şi să depun mărturie, însă nimeni nu mi-a dat 
puterea asta până acum, când a apărut acest tânăr minunat. 

Bobbie Lee a ajutat-o să-şi reia locul. 

— Mulţumesc, doamnă Carter, că v-aţi deschis sufletul în faţa 
noastră şi că ne-aţi arătat ce înseamnă să ai lumina în tine. Vedeţi 
voi, prieteni, ea nu trebuie să se teamă, căci acum poate sta alături de 
orice alt creştin. 

Următorul care a luat cuvântul a fost un băiat din clasa domnului 
Farney. S-a uitat la microfon şi a înghiţit în sec. 

— Nu-ţi fie frică de Ii-sus, băiete, i-a spus Bobbie Lee. 

— Mă numesc Billy Sunday Thompson şi merg la şcoală aici, sunt 
în clasa a opta. Aăă, vreau să spun doar că mă bucur că mă dedic lui 
Iisus şi mă bucur că am venit în sfârşit pe scenă fiindcă am simţit că 
am nevoie de Iisus de multă vreme. 

Şi-a lăsat capul în jos şi s-a dat în spate. 

— Prieteni, acestea au fost cuvintele unui ţânc, în timp ce mulţi 
dintre voi, oameni în vârstă, vă temeţi să veniţi aici. Această mărturie 
ar trebui să vă inspire, pe voi, bunici și bunice, care nu urcați aici. Nu 
v-aţi fi simţit cu toţii împliniţi dacă aţi fi mărturisit încă de la vârsta 
asta? Domnul vă poate lua oricând, totuşi voi încă nu vă pregătiţi 
pentru acea zi. 

Au mai fost câţiva care au depus mărturie, dar unii arătau de parcă 


habar n-aveau ce căutau sus pe scenă. Copiii mici ale căror mame 
urcaseră începeau să plângă după ele, aşa că Bobbie Lee a ştiut că 
mărturisirile trebuie să se oprească. I-a făcut semn pianistei şi ne-a 
spus să nu uităm de cutia pentru donaţii din spatele cortului, care era 
singurul sprijin pentru această întâlnire evanghelică, și că se va 
întoarce a doua zi cu un alt mesaj pe care nimeni nu trebuie să-l 
piardă. Iar dacă nu vor reuşi să vină mâine seară, el va fi totuşi în 
continuare în oraş până luni. 

Pianista a început să cânte ceva foarte rapid, iar Bobbie Lee şi 
oamenii de pe scenă au ieşit printr-o deschidere micuță din spatele 
cortului. Pe măsură ce aceştia dispăreau, oamenii din cort plecau la 
rândul lor. Se tot opreau și vorbeau între ei la capătul rândului şi pe 
interval, aşa că a durat ceva până când tanti Mae, mama şi cu mine 
am reuşit să ieşim. Până am ajuns afară, pianista se oprise, iar omul 
care dirija cântările, cel de vârstă mijlocie, strângea florile albe de pe 
scenă. 

Afară era mult mai rece. Am tras adânc aer în piept. Peste tot, prin 
curtea şcolii şi pe stradă, lumea vorbea şi bea suc cumpărat de la 
tarabagiu. Noi ne îndreptam spre casă, dar o femeie care o cunoştea 
pe tanti Mae din fabrică s-a oprit şi a început să vorbească cu noi. 
Mergea în direcţia noastră, pe Main Street în jos, aşa că ne-a însoţit. 

Pe marginea trotuarului, copiii şi femeile se urcau în maşini şi în 
camionete şi porneau, astfel că li se aprindeau luminile. Oamenii 
mergeau pe stradă şi se dădeau la o parte să lase camionetele să îi 
depăşească. Din când în când, câte un copil stătea în fața unei 
camionete cu braţele desfăcute şi se prefăcea că nu o va lăsa să 
treacă, dar chiar în clipa în care camioneta ajungea aproape de el, 
râdea şi fugea deoparte. Aş fi vrut să fiu şi eu unul dintre copiii aceia 
care mergeau în mica remorcă şi-şi atârnau picioarele peste tăblia 
lăsată din spate și să simt cum mă învăluie vântul. Singurul moment 
nepotrivit pentru aşa o cursă era atunci când ploua. 

Femeia care vorbea cu tanti Mae era genul care nu tăcea deloc. O 
vreme a vorbit despre fabrică şi despre cum n-ar fi crezut vreodată că 
o să lucreze la vârsta ei, şi într-o fabrică, nu alta, care era muncă de 
bărbat. Spunea că fiul ei e pe o insulă pe undeva prin Oceanul Pacific 
și că i-a scris şi i-a zis cât de mândru e de ea că lucrează într-o fabrică 
de război. Cu banii de la fiul ei şi cu ce câştiga ea, nu mai văzuse 
niciodată atâţia bani în viaţa ei, dar era îngrijorată de ce zisese 
Bobbie Lee. Următoarea scrisoare către fiul ei trebuia să conţină ceva 


despre Bobbie Lee, zicea ea, fiindcă e aşa un om minunat, unul dintre 
aleşii lui Dumnezeu, iar fiul ei ar trebui să ştie ce a zis el despre 
băieţii de peste mări, să nu facă greşeli, fiindcă i-a zis lui tanti Mae că 
nu vrea niciun chinezoi de nepot la ea pe genunchi, cu mă-sa care 
arată periculos plimbându-se încolo şi-ncoace prin casă. M-a întrebat 
dacă mi-a plăcut de Bobbie Lee şi eu am zis că da, că mi s-a părut 
destul de bun, cum era el în stare să vorbească aşa atât de mult timp 
fără să se oprească şi fără să uite lucruri, cum făceam noi la şcoală. 
Ea, femeia care m-a întrebat, s-a dus sus pe scenă încă din a doua 
seară de când a venit el în oraş. Se ducea sus de fiecare dată când 
venea câte un evanghelist în oraş, fiindcă nu poţi niciodată să te 
saturi de asta, zicea ea. Voia să ştie de ce niciunul dintre noi n-a 
urcat, aşa că tanti Mae i-a răspuns că încă nu ne hotărâserăm. Ar fi 
bine să ne grăbim, ne-a zis ea, fiindcă Bobbie Lee va mai fi în oras 
doar câteva seri, şi ar fi bine să te ai bine cu Dumnezeu, la ce veşti 
circulau despre bomba pe care Hitler putea s-o trimită oricând peste 
noi. 

Am lăsat-o pe o stradă de pe lângă poalele dealului. După ce a 
plecat, tanti Mae i-a zis ceva mamei despre ea, dar eu n-am auzit. 
Când am ajuns noi pe la jumătatea dealului, toate luminile erau deja 
stinse în cort, iar ultimele camionete începeau să plece. Următoarea 
dată l-am văzut pe Bobbie Lee când pleca din oraş şi domnişoara 
Moore ne-a dus într-o plimbare să ne luăm la revedere. 


Capitolul cinci 


De vreme ce multe dintre femeile care nu mai lucraseră niciodată 
aveau acum slujbe în fabrica de război şi primeau bani de la soţii lor 
plecaţi la luptă, cei mai mulţi oameni de la noi din vale s-au trezit 
acum cu mai mulţi bani decât avuseseră vreodată. Dar nu prea aveau 
pe ce să-i cheltuiască, pentru că se raţionaliza aproape tot. Îi puteai 
vedea pe toţi pe la alimentară cum se uită în carnetul de raţii 
încercând să-şi dea seama la ce se foloseşte fiecare cupon. Nimănui 
nu părea să-i ajungă carnetul, cu atât mai puţin celor cu familii 
numeroase. Tanti Mae, mama şi cu mine nu aveam niciodată 
suficientă carne sau unt sau altceva din cauză că se terminaseră 
cupoanele pentru ele. 

Tot atunci am luat margarina vegetală pentru prima oară. Când am 
văzut-o, am crezut că era untură. Mama a adus cutia în bucătărie, a 
pus-o într-un castron, a aruncat nişte fasole roşie înăuntru şi a 
început să amestece. Era groasă şi se amesteca greu. După un timp, 
fasolea a dispărut şi untura a început să se îngălbenească. Până când 
a ajuns să fie cremoasă, începuse deja să arate ca untul. Nu mă 
deranja gustul. Într-un fel, chiar îmi plăcea, deşi era un pic sărată. În 
noaptea aceea am mâncat pâine prăjită cu margarină şi varză cu un 
pic de carne de la conservă, din cauză că tanti Mae folosise cupoanele 
de care aveam nevoie ca să ne luăm carne bună ca să cumpere 
altceva. Carnetul de raţii a făcut-o pe mama să coboare mai des în 
oraş decât până atunci. Ea era singura care ştia cum să-l folosească. 

Într-o seară din vara aceea, femeile de la uzină au dat o petrecere. 
Datorită slujbei sale, tanti Mae era organizatoarea principală a 
petrecerii. Toată ziua a rămas jos în uzină decorând locul şi 
ajutându-i cu prepararea mâncării. Când a ajuns acasă, s-a dus direct 
la ea în cameră să se gătească. Eu mergeam cu mama şi cu tanti Mae 
şi eram foarte curios să văd cum e, fiindcă nu mai fusesem la o 
petrecere de la începutul școlii. 

Pe la şapte, aşa, mama şi cu mine eram gata, stăteam pe verandă şi 
o aşteptam pe tanti Mae. Mama purta una dintre rochiile ei bune, iar 
eu eram îmbrăcat în costumul meu frumos de gabardina. Era o seară 
minunată pentru petrecere, caldă şi senină. Nu bătea decât un pic 
vântul, dar era plăcut. Îmi doream să aibă punci și sandviciuri cu 
cojile tăiate. Nu mâncaserăm nimic de seară fiindcă trebuia să 
mâncăm acolo. 


N-a trecut mult timp şi a ieşit şi tanti Mae, care chiar arăta bine. 
Purta o rochie pe care o cumpărase din oraş. Era din crep maro cu 
sclipici argintiu în jurul gâtului. La umeri avea perniţe mari care o 
făceau pe tanti Mae să arate puternică, iar rochia îi venea până la 
genunchi. Imi plăceau pantofii ei pentru că nu mai văzusem o 
pereche la fel până atunci, cu degetele mari ieşite în afară şi cu o 
mică panglică în jurul gleznei. M-am gândit că tanti Mae are nişte 
picioare foarte frumoase. Mama a scos o batistă şi a şters un pic din 
roşeaţa de pe obrajii lui tanti Mae şi tanti Mae a făcut caz de asta. 
Când a terminat mama, și-a scos cutiuţa de farduri din geantă şi s-a 
privit în oglinda dinăuntru. 

Tot drumul până în oraş, tanti Mae ne-a rugat să mergem mai 
încet din cauza pantofilor ei. Mirosea bine pe potecă. Nu numai de la 
tanti Mae, dar şi fiindcă răsăriseră florile de vară şi caprifoiul se 
căţăra pe trunchiurile bătrâne de copaci. Deşi era şapte jumătate, 
seara încă nu se lăsase. Soarele era mai degabă la apus şi dealurile 
din depărtare arătau drăguţ la ora aceea. 

Când am ajuns în oraş, multă lume se îndrepta deja către râul 
lângă care se afla fabrica. O mulţime de camionete oprise de-a lungul 
râului şi în parcarea fabricii. Aproape toate femeile care se dădeau 
jos erau îmbrăcate frumos şi aveau flori în păr. Trebuie să fi fost 
caprifoiul de pe dealuri, fiindcă-l puteai mirosi peste tot şi eu ştiam 
că nu creşte pe lângă râu. 

Ne-am dus în încăperea cea mare a fabricii unde asamblau piesele. 
Aparatele mici fuseseră împinse lângă zid, iar asta elibera un spaţiu 
în mijloc suficient de mare pentru dans. Nu se întâmplau prea multe 
serate dansante în vale. Acum că era şi război și că bărbaţii luptau în 
el, nu mai fusese niciuna de multă vreme. Tanti Mae s-a dus în 
spatele unei mese pe care aşezaseră nişte mâncare și s-a apucat sa le 
ajute pe femeile de acolo. Mama şi cu mine stăteam pe un scaun, 
lângă un aparat mare şi gri, şi ne uitam la lume. 

După vreun sfert de oră de când eram acolo, a venit o formaţie. 
Aveau un pian, un contrabas, un banjo şi o trompetă. Muzicanţii erau 
din reşedinţa districtului, cred, şi erau cu toţii bărbaţi, în afară de 
femeia care cânta la pian. Au început cu o melodie veselă pe care o 
mai auzisem de foarte multe ori, dar nu-i ştiam numele. Câteva femei 
au început să danseze între ele. În afară de tanti Mae, erau toate 
îmbrăcate cu rochii subţiri de vară cu modele înflorate. Vedeai florile 
cum se mișcă de-a lungul ringului, un model de trandafiri cu câte o 


gardenie şi o violetă cu floarea-soarelui. 

Incăperea era destul de plină. Oamenii continuau să vină tot 
timpul şi se aşezau pe lângă pereţii subţiri şi pe lângă aparate. Unii 
începeau să danseze, alţii vedeau pe câte cineva cunoscut şi se 
puneau pe vorbă. Tanti Mae n-a stat prea mult pe gânduri şi a luat-o 
la dans pe doamna aceea care ne-a condus până acasă în noaptea în 
care l-am văzut pe Bobby Lee. Tanti Mae îşi luase rolul de 
conducător al dansului şi o învârtea pe doamna aceea peste tot. 
Formaţia interpreta un cântec pe care îl auzeam tot timpul la radio și 
care se numea Chattanooga Choo Choo. Când au văzut ce făceau tanti 
Mae şi femeia aceea, ceilalţi dansatori s-au dat înapoi în cerc şi le-au 
lăsat să se desfăşoare pe tot ringul. Mama şi cu mine ne-am suit pe 
scaune ca să vedem peste capetele oamenilor care se strânseseră în 
jurul ringului. „Ia uită-te la Flora”, strigau (Flora o chema pe doamna 
aceea), „Invârte-o, doamnă Gebler” şi „Uite cum se mişcă astea 
două”. 

Când s-a terminat, toată lumea a început să aplaude. Tanti Mae a 
trecut prin mulţimea de femei care o felicitau și s-a aşezat cu noi. 
Incerca să-și repare tocul care se slăbise de la unul din pantofi. Nu 
voia să stea la loc, aşa că tanti Mae şi mama s-au aşezat la discuţii. 
Ringul se umpluse deja de femeile care dansau şi încercau să-i 
ferească pe copiii care alergau printre ele. Tanti Mae se uita la ele şi 
ştiu sigur că era puţin supărată din pricina tocului. 

Femeile care treceau pe lângă locul unde stăteam noi duceau 
pahare mari pline cu spumă albă care curgea pe margini. Nu se găsea 
de obicei bere la vreo petrecere dată în oraş, dar tanti Mae zicea că 
directorul fabricii a trimis câteva butoaie din capitală, unde se afla 
berăria. Mi-a spus să merg să-i aduc un pahar. Erau atâtea femei şi 
copii mici în jurul mesei unde se dădeau pahare, încât cu greu 
puteam ajunge la ea. Tanti Mae a luat paharul şi a sorbit prelung, şi-a 
tras apoi o privire meditativă şi a râgâit. 

Era aproape ora zece. Berea mai că se terminase, dar lumea încă se 
înghesuia pe ringul de dans. Copiii mici dormeau pe aparatele din 
uzină, cu picioarele atârnându-le de-o parte şi de alta. Femeile se 
opreau lângă noi și-i spuneau lui tanti Mae că e cea mai tare 
petrecere la care au fost de când erau ele fetiţe. La un moment dat, 
formaţia a început să cânte un vals şi mama m-a întrebat dacă nu 
vreau să dansez. Nu mai dansasem în viaţa mea, dar nu ne-am 
descurcat prea rău. Mama dansa foarte bine, aşa că a luat ea rolul 


bărbatului. Eram aproape la fel de înalt ca ea. Nu îmi dau seama cum 
arătam împreună. 

La un moment dat, o femeie a urcat acolo unde cânta trupa şi a 
întrebat dacă ştie careva să cânte. Nimeni din oraş nu cânta, mai 
puţin doamna de la biserică, dar ea avea genul acela de voce înaltă 
care nu plăcea la nimeni. Flora, femeia care dansase cu tanti Mae, s-a 
suit şi ea pe scenă şi a zis că doamna Gebler, organizatoarea, i-a 
mărturisit că obişnuise să cânte. Toată lumea s-a uitat în direcţia 
noastră. Tanti Mae a spus că nu, nu mai cântase de ani de zile şi că o 
să-i facă pe toţi s-o urască, însă toată lumea a început să-i zică să 
cânte, fiindcă altfel nu mai pleacă acasă în noaptea aceea. După ce au 
continuat aşa o vreme, tanti Mae a cedat, dar eu ştiam că vrusese de 
la început să zică da. Tanti Mae băuse câteva beri, aşa că mă 
întrebam cum o să se descurce. Şi-a dat jos pantofii, din cauza 
tocului, s-a urcat pe scenă şi a vorbit cu cei din trupă un minut sau 
cam aşa. 

Apoi s-a auzit pianul, care a îngânat câteva note. Tanti Mae a dat 
din cap. Contrabasul a scos câteva sunete groase, după care pianul a 
început din nou, de data asta împreună cu banjoul. Tanti Mae s-a 
întors. 


„Domnişoară din Saint Louis cu inele de diamant 
Mi-ai furat bărbatul, l-ai prins în şorțul tău galant...” 


Trompeta a suflat câteva note care au sunat foarte bine. Tanti Mae 
cânta şi ea chiar bine. Nu ştiam că poate să cânte aşa. Vocea ei era 
mai bună decât orice mai auzisem până atunci, în afară de cele din 
filme. M-am uitat la mama, iar ea o privea pe tanti Mae cu ochii 
umezi. Femeile se holbau la ea. Nimeni de prin vale nu mai auzise pe 
cineva să cânte o melodie ca asta, poate doar la radio. 

Când a terminat tanti Mae, toată lumea a început să fluiere şi să 
aplaude. I-au cerut să mai cânte, dar singurul cântec pe care îl mai 
ştiau cei din trupă şi pe care să-l ştie şi ea era Dumnezeu să 
binecuvânteze America, aşa că l-a cântat. Era o melodie pe care o 
puteai auzi tot timpul la radio pe atunci, aşa că toată lumea a cântat 
împreună cu ea a doua oară. Când s-a terminat şi asta, toate femeile 
au tăbărât pe tanti Mae şi au îmbrăţişat-o. Avea ochii în lacrimi când 
s-a întors la noi. 


Se lăsase frigul nopţii de vară, pe care l-am simţit în timp ce urcam 
înapoi spre casă. Oricât de cald ar fi fost ziua, când se lăsa noaptea pe 
dealuri, se făcea frig. Tanti Mae n-a tăcut o clipă tot drumul până 
acasă, din momentul în care am ieşit din fabrică, după ce-a terminat 
toată lumea ce avea să-i spună şi am reuşit în sfârşit să plecăm. Era 
deja trecut de miezul nopţii când ne-am pornit şi, în afară de paznic, 
rămăseserăm chiar ultimii. Acum era aproape ora unu. Sus, în 
depărtare, vedeam casa noastră cu luminile aprinse. Mai că simţeam 
deja patul sub mine, dar tanti Mae mergea încet. Chiar când am 
intrat în curte, de puteam auzi cenuşa scârţâind sub tălpile noastre, 
tanti Mae s-a întors către oraş şi a apucat-o pe mama de braţ. 

— Nu m-am gândit niciodată că o să fiu fericită aici, ştii? Apoi a 
mai aruncat o privire peste dealuri şi la cerul plin de stele. 


După aceea, am început s-o vedem tot mai rar pe tanti Mae. Unul 
dintre bătrânii care cântau cu trupa la petrecerea din fabrică a 
întrebat-o dacă nu vrea să cânte cu ei tot timpul. Aveau multe 
concerte pe dealuri și, uneori, mergeau în reşedinţa districtului sau 
chiar în capitală. Când tanti Mae se întorcea seara de la fabrică, îşi 
punea rochia de concert şi o tulea. Bătrânul o aştepta la poalele 
dealului în camioneta lui, cu contrabasul în spate. Eu obişnuiam să 
stau pe verandă la apus, pe când păsările de noapte începeau să 
cânte, şi o priveam pe tanti Mae cum coboară în rochia ei bună, 
dispărând când dealul se făcea mai abrupt şi n-o mai puteam vedea. 

A apărut şi în ziar un articol despre trupă, cu o poză de-a lui tanti 
Mae în timp ce cânta. Arăta ca toate celelalte poze din ziarul nostru. 
Părul lui tanti Mae era ca un nor, cu un grup de bărbaţi colorați 
cântând în spatele ei. In toate fotografiile, pielea oamenilor era 
neagră şi părul alb, indiferent de culoarea pe care o aveau cu 
adevărat. În articol scria toată povestea cu tanti Mae, care a fost mai 
demult o cântăreaţă celebră şi că oameni ca ea sunt necesari în vale 
pentru a-i face pe oameni să se simtă bine. Domnul Watkins i-a scris 
o scrisoare editorului despre povestea din ziar, în care spunea că 
oamenii din vale au nevoie de multe alte lucruri înainte de-a avea 
nevoie de tanti Mae. După care tanti Mae a scris o scrisoare în care 
răspundea că valea avea nevoie de mult mai puţini oameni ca 
domnul Watkins, dacă era să aibă nevoie de ceva. N-au mai publicat 
alte scrisori în ziar, nici de o parte, nici de cealaltă, şi am crezut că se 
terminase, dar predicatorul pregătise ceva. 


A pus o reclamă în ziar în care era o listă cu motive din Biblie 
pentru care trupa şi tanti Mae nu făceau niciun bine nimănui. După 
ce-a plecat Bobby Lee Taylor, oamenii din oraş s-au împărţit din 
cauza preotului. Cei care nu au mers la conferințele preotului când a 
venit Bobby Lee în oraş au fost scoşi de pe listele bisericii. Cei scoşi s- 
au enervat pe preot fiindcă tuturor le plăcea să meargă la biserică 
dacă puteau să plătească pentru a figura în condică. Desigur, când s- 
a întâmplat toată tărăşenia, erau şi oameni ca noi, care nu ţineau de 
biserică, despre care preotul spunea că sunt genul de oameni „cărora 
nu le pasă în ce direcţie bate vântul”. 

Cei tăiaţi de pe liste au cumpărat spaţiu în ziarul de a doua zi şi au 
dat o listă de motive pentru care trupa şi tanti Mae sunt buni pentru 
starea de spirit a văii. Aşa că sâmbătă seara, la cinema, puteai să-i 
asculţi pe tanti Mae şi trupa ei pentru 10 cenți în plus, după film. 
Sâmbăta următoare, câţiva oameni care ţineau de biserică erau acolo, 
în faţa cinematografului, umblând în sus şi în jos cu pancarte despre 
răul care se ascunde înăuntru. Când redactorul-șef al ziarului a aflat 
de treaba asta, a băgat o poză cu ei pe prima pagină. Ziarul nostru a 
fost distribuit prin tot statul şi l-au cumpărat chiar şi mulţi oameni 
din capitală. Au văzut fotografia cu oamenii care ţineau pancarte şi, 
aşa cum fac oamenii tot timpul, au venit s-o vadă pe tanti Mae 
sâmbăta următoare. În noaptea aceea, orașul arăta ca şi cum Bobby 
Lee ar fi fost din nou acolo. Camionete parcate peste tot, o mulţime 
de lume, şi doar câţiva dintre toţi cei care au venit au apucat să intre 
în cinematograf. Abia dacă-i mai vedeai pe oamenii preotului cu 
pancartele lor pe strada principală. Oamenii care n-au putut intra s- 
au întors sâmbăta cealaltă şi până atunci, şeriful îi explicase deja 
preotului că oamenii lui deranjau liniştea publică şi că vor fi trimişi 
acasă. Făcuseră deja tot binele pe care-l puteau face afacerii fratelui 
său. 

După chestia asta, pastorul şi-a cam făcut-o cu mâna lui, 
despărţindu-se de restul oraşului. Domnul și doamna Watkins, 
împreună cu ceilalți care încă mai erau pe liste, au încercat să se 
opună tuturor lucrurilor organizate de cei din oraş, trimițând chiar o 
delegaţie la tribunalul statal ca să rezolve problema cu 
cinematograful. Dar încercarea lor n-a avut succes, pentru că 
guvernatorul era prieten cu şeriful, însă i-a făcut pe oamenii 
preotului să se unească şi mai mult, şi erau destul de numeroşi. Au 
cumpărat spaţiu de emisie la radioul local pentru ca preotul să își 


țină discursul duminică seara, când trebuia să fie Amos n Andy. 
Oamenii care nu mai ţineau de biserică, ca şi cei care nu fuseseră 
încă de la început pe liste, s-au înfuriat și mai tare, fiindcă Amos n' 
Andy era emisiunea favorită a tuturor. Singurul post pe care-l mai 
puteam asculta era cel puternic din capitală, dar la noi nu se prindea 
niciodată bine. 

Între timp, tanti Mae se urca în camion cu bătrânul şi cu 
contrabasul în fiecare seară. Deveniseră faimoşi în toată partea 
noastră de stat. Când s-au întors soldaţii în permisie, s-au căsătorit 
cu fetele din oraş cu care tot făcuseră schimb de scrisori. Multe fete 
care nu se aşteptau să se mai mărite vreodată au fost cerute în 
căsătorie de soldaţi pe care îi ştiau din şcoală și care se întorseseră 
acasă pentru doar două săptămâni. 

Tanti Mae şi trupa au început să aibă foarte multă treabă cu toate 
recepţiile de nuntă care se organizau la noi în zonă. Oamenii nu prea 
dansau de obicei la nunţi, așa cum se întâmpla în filme. Dacă preotul 
te căsătorea, nu puteai s-o faci deloc, dar oamenilor le plăcea să stea 
şi să asculte ce cânta trupa cu tanti Mae. În felul acesta, eu şi mama 
ne-am dus la multe petreceri la care nu am fi fost invitaţi altfel. 
Mama mi-a zis că tanti Mae nu primea nici jumătate din banii pe 
care i-ar fi meritat pentru ce cânta cu orchestra, dar eu ştiam că-i 
place mult s-o facă şi ar fi cântat chiar dacă nu i-ar fi dat niciun ban. 
Aşa cred eu. 

Mama era îngrijorată din cauza scrisorilor pe care le primea de la 
tata. Era chiar în toiul luptei în Italia. Într-una din scrisori spunea că 
locuieşte într-o casă veche de la ţară care probabil avea vreo mie de 
ani. Ne scria despre măslini, iar asta mă punea pe gânduri, fiindcă eu 
n-am văzut niciodată măsline altfel decât în borcan, întregi sau cu 
chestia aceea roşie în mijloc, dar nu mi-am imaginat niciodată că ar 
creşte undeva. Mai spunea şi că a mărșăluit pe Via Appia, care era un 
drum foarte cunoscut despre care am citit în cărţile de istorie, aşa că 
acum puteam să-i povestesc profesoarei mele despre chestia asta. 
Soarele nu era nicăieri mai frumos, zicea el, decât în Italia. Era cel 
mai luminos şi mai galben soare pe care l-a văzut vreodată, mult mai 
luminos decât în vale în mijlocul verii. A mai văzut şi unde locuieşte 
Papa, iar eu auzisem de el de multe ori când preotul vorbea la radio 
în loc de Amos 'n' Andy, care îmi plăcea. Şi plaja era frumoasă acolo, 
zicea tata. Când o să se întoarcă, îmi promitea el, o să mă ducă la 


ocean, fiindcă eu nu am fost niciodată acolo, aşa că o să văd cum 
arată o plajă cu valuri care se îndreaptă spre ea. La sfârşit, ne spunea 
că îi e dor de fiecare dintre noi mult mai mult decât s-ar fi aşteptat 
vreodată. 

Mama păstra toate scrisorile lui într-o cutie de tablă, în bucătărie, 
deasupra cutiei cu îngheţată. Tanti Mae le citea pe toate de câte două 
ori sau chiar de mai multe ori, mai ales pe cele în care descria cât e de 
frumoasă Italia. Tanti Mae spunea că şi-a dorit întotdeauna să 
meargă acolo să vadă Roma și Milano şi Florenţa şi râul Tibru. Una 
din scrisorile pe care ni le-a trimis tata avea înăuntru şi fotografiile 
unor italieni. Arătau foarte sănătoşi, până şi bătrâna din poză putea 
să care o legătură care părea destul de grea. Într-una din poze, tata 
stătea între două italience tinere. Niciuna dintre fetele din vale nu 
avea părul atât de negru şi de des ca italiencele din poza aceea. Mama 
a zâmbit când a văzut poza şi la fel am făcut şi eu. Tata era atât de 
serios de obicei încât era amuzant să-l vezi cum stă şi râde cu două 
fete ţinându-l de mijloc. Tanti Mae a râs şi ea când a văzut poza şi-a 
zis: „Măi, măi, probabil că s-a schimbat mult.” 

La şcoală, mă descurcam bine în clasa domnişoarei Moore. Era 
ultimul meu an cu ea. În primăvară terminam clasa a şasea şi 
treceam în clasa domnului Farney. Cu domnişoara Moore am tot 
mers peste tot în excursii. După ce am văzut tot ce era de văzut prin 
vale, ne-am dus în reşedinţa districtului şi am văzut tribunalul. 
Şcoala nu avea autobuz pentru că tuturor celor care locuiau în vale le 
era uşor să ajungă pe jos. Ar fi fost mai greu să aduci un autobuz pe 
dealuri decât să-i laşi pe toţi să meargă pe jos până acolo. Dar pentru 
excursia în reşedinţa districtului, domnişoara Moore i-a convins pe 
cei de la stat să ne trimită un autobuz. Toată lumea a făcut „pfui” 
când a intrat înăuntru, din cauză că mirosea urât. Mie mi se părea că 
ştiu mirosul de undeva, aşa că m-am gândit o vreme şi la un moment 
dat mi-am adus aminte de respiraţia doamnei Watkins. Mirosea 
exact la fel. 

Eu am crezut dintotdeauna că domnişoara Moore era puţin surdă. 
Ştiu că şi alţii se gândeau la fel, dar n-am zis nimănui nimic fiindcă 
toate lucrurile astea ajungeau întotdeauna, într-un fel sau altul, la 
urechile ei. Când ne-am urcat în autobuz şi toată lumea a făcut 
„pfui”, domnişoara Moore n-a zis nimic. S-a aşezat pe scaunul din 
faţă şi a început să strâmbe din nas. L-a întrebat pe şofer dacă poate 
să deschidă geamurile, şi el i-a zis că sunt sigilate din cauză că nişte 


copii au încercat să sară la un moment dat când autobuzul era în 
mişcare. N-am fost niciodată într-un autobuz care să te arunce-n sus 
și-n jos cum făcea acela. Chiar şi când trecea peste cea mai mică 
denivelare, toată lumea făcea „ah”. Domnișoara Moore ne-a convins 
să cântăm un cântec pe care îl ştiam de la scoală. Din cauza 
autobuzului, notele mai lungi sunau tot timpul așa: „ah-ah-ah-ahah- 
ah-ah”, nu ieşeau niciodată continuu, cum ar fi trebuit. Unii dintre 
băieţii răi care stăteau în spate au început să cânte alte cuvinte pe 
care le inventau ei. De vreo jumătate de an, aşa, înţelegeam despre ce 
cântau. Domnişoara Moore nu i-a auzit însă, şi când am oprit, ne-a 
zis că „A fost foarte drăguţ”. 

Dar cântatul i-a stârnit pe băieţii răi din spate, aşa că au început să 
spună glume şi să recite poezii pe care nimeni nu le zicea în gura 
mare. Niciuna dintre fete nu râdea, fiindcă nu era frumos s-o facă şi 
orice fată care ar fi râs ar fi fost destul de rea. Totuşi, era o fată, pe 
care o chema Eva, care nu râdea, ci doar chicotea. Celelalte fete s-au 
uitat la ea şi probabil că le-au spus mamelor lor când au ajuns acasă. 
In faţă, şoferul se distra foarte tare de ce ziceau băieţii. Domnişoara 
Moore îi zâmbea. Se gândea probabil că e drăguţ din partea unui om 
în vârstă să fie într-o dispoziţie atât de bună. Eu nu ştiam ce să cred 
despre băieţii răi. Unele dintre lucrurile pe care le ziceau erau destul 
de amuzante, dar nu ştiam dacă ar trebui să râd sau nu, aşa că mă 
uitam drept înainte ca fetele şi mă făceam că nu-i aud. Incepuseră să 
spună lucruri despre domnişoara Moore pe care nu le credeam. Chiar 
dacă nu era prea deşteaptă, era totuşi o femeie foarte cumsecade. 

La tribunal era o statuie cu o femeie care ţinea o vază mare. Băieţii 
cei răi s-au pus în jurul ei în cerc şi au început să râdă și să arate 
lucruri cu degetul. Domnișoara Moore şi cu noi, ceilalţi, nici nu ne- 
am uitat la ea când am trecut pe acolo, dar eu mi-am dat destul de 
bine seama cum arăta, cu coada ochiului. Domnişoara Moore nu s-a 
dus să-i aducă pe băieţi, aşa că un domn care lucra la tribunal le-a zis 
să o întindă de acolo. Nu erau prea multe de văzut, totuşi, în afară de 
statuie. Am stat în sala tribunalului şi l-am ascultat pe un judecător 
vorbind cu un om de culoare despre ce se întâmplă atunci când îi iei 
altuia măgarul. Apoi a venit un om care era beat, şi asta a fost tot. 

Am stat afară pe iarbă în faţa tribunalului şi am mâncat 
sandviciurile pe care le-am adus cu noi şi domnişoara Moore ne-a 
întrebat dacă ne place excursia asta şi noi i-am spus că e OK. 
Tribunalul era o clădire cu adevărat veche. Deasupra, undeva, avea 


ferestre din sticlă colorată în loc de acoperiş. Tot timpul cât am 
mâncat, băieţii cei răi erau sus la ferestre făcând semne. Domnişoara 
Moore nu putea să-i vadă, din cauză că stătea cu spatele la tribunal. 
Dacă s-ar fi întors şi i-ar fi văzut acolo sus, probabil că i-ar fi dat 
afară din şcoală. Toată lumea ştia ce înseamnă semnele acelea, iar 
fetele îşi lăsaseră privirea în jos, spre iarbă şi se prefăceau că se uită 
după trifoi. Domnişoara Moore le-a văzut şi a început să caute şi ea 
trifoi. După o vreme, am văzut un om care a venit în spatele băieţilor 
şi i-a tras de la geam. La vreo săptămână după ce ne-am întors din 
excursia aceea, judecătorul de la tribunalul din reşedinţa districtului 
i-a scris domnişoarei Moore o scrisoare pe care ne-a citit-o despre cât 
de răi am fost când am venit la tribunal. Domnişoara Moore nu ştia 
despre ce vorbeşte, aşa că s-a enervat şi i-a scris înapoi o scrisoare la 
care am ajutat-o şi noi, mai ales băieţii cei răi, care spunea că 
Judecătorul trebuie să fi avut în minte o cu totul altă şcoală. 

Când a venit primăvara, aproape că terminasem clasa a şasea. 
Trebuia să jucăm la sfârşitul şcolii într-o piesă pe care a scris-o 
domnişoara Moore. În ziua în care am început să repetăm la ea, nu 
am plecat din școală decât pe la ora cinci. Era o după-amiază 
frumoasă de primăvară, la fel ca toate celelalte pe care le petreceam 
în vale. În oraş, grădinile tuturor erau pline de flori. Iarba din curţi 
era verde şi plină de păpădii. Vântul călduţ, care mirosea un pic a 
pini, mătura uşor străzile. 

Primăvara, cel mai frumos loc din vale era pe deal. Cum urcai pe 
potecă, toate florile sălbatice începeau să răsară. Dacă fusese zăpadă 
iarna aceea, pământul era umed şi cald. Și chiar ninsese destul de 
mult iarna aceea, atât de mult încât mi-era destul de greu să cobor pe 
potecă spre şcoală. Acum, singura amintire a nămeţilor de zăpadă era 
noroiul ud. Toţi pinii arătau mai verzi, cum nu mai fuseseră de multă 
vreme. Aerul cald mirosea puternic a pini, mult mai puternic decât în 
oraş. Se întorseseră şi păsările, care cântau şi zburau din pin în pin şi 
planau spre pământ numai ca să urce din nou. Din când în când mai 
vedeam câte un ou spart pe cărare, care căzuse din vreun cuib, şi mă 
gândeam ce pasăre minunată ar fi putut fi. Uneori mai cădea şi câte 
un pui mic de pasăre, iar eu îl vedeam acolo, mort şi albastru. Nu-mi 
plăcea să văd animale moarte. Nu vânam, cum făceau mulţi oameni 
din vale. Unii trăgeau în câte o pasăre doar ca să-şi încerce ţinta. 

Primăvara era perioada când mă bucuram cel mai mult că locuim 
pe deal. Totul se mişca. Vântul făcea pinii să se clatine uşor, iar 


micile animale se jucau prin iarbă şi prin tufişuri. 

Uneori se întâmpla ca un iepure să alerge peste cenuşa de la noi 
din curte. Totul se mișca în seara aceea când mă îndreptam spre 
casă. Aşa simţeai că nu eşti singur pe cărare. La fiecare pas pe care-l 
făceam, era câte ceva care zvâcnea. Jos în noroi puteam să văd 
găurile pe care le făceau viermii şi găurile mai mari făcute de nişte 
gângănii. Mă întrebam cum o fi să trăieşti pe jos, prin noroiul umed, 
cu apa curgând pe tine de fiecare dată când plouă, cu casa riscând să- 
ți fie distrusă când se întâmpla să calce cineva pe ea, sau să fii prins 
înăuntru când cineva doar acoperea deschiderea şi să nu mai poţi să 
ieşi de acolo. Mă întrebam ce se întâmplă cu gângăniile care nu mai 
puteau ieşi, dacă mor de foame. Mă întrebam cum e să mori de 
foame. 

Un pic mai sus pe deal, casa noastră era aşezată chiar în mijlocul 
cenuşii. Arăta ca şi când ar fi făcut parte din deal, pur şi simplu o 
cutie mare de lemn fără niciun fel de vopsea pe ea. Arăta maronie ca 
trunchiul unui pin, în timp ce lichenii de pe acoperiş aveau o nuanţă 
verzuie. Singurele lucruri care trădau faptul că sunt oameni care 
locuiesc în ea erau perdelele albe care fluturau de la fereastra 
dormitorului lui tanti Mae și perechea de chiloţi de damă roz agăţată 
la uscat pe o sfoară de rufe. 

M-am dus la uşa din faţă şi mi-am pus pe scări cărţile şi copia pe 
care o aveam din piesa domnişoarei Moore. Mama stătea de obicei pe 
verandă în după-amiezile acestea de primăvară, fiindcă-i plăcea 
mirosul de pin. N-am văzut-o acolo, totuşi. Ceva mirosea a ars, aşa că 
am intrat în bucătărie, unde era o oală pe foc din care ieşea mult fum. 
Mama stătea pe un scaun, plângând cu capul pe masă. La început nu 
mi-am dat seama dacă plânge sau ce face, fiindcă scăpa din vreme în 
vreme mici ţipete, după care îşi înfigea unghiile în mușama. Am 
ridicat bucata de hârtie galbenă de pe masă. Era o telegramă. Nu mai 
primisem niciodată vreuna. Ştiam de ele doar din filme. Nimeni din 
vale nu primea telegrame. li era adresată mamei. Era de la guvern. 
Spunea că tata a murit. Ucis în Italia. 

Am strâns-o în mână. Tata era mort? Tocmai primiserăm o 
scrisoare de la el cu o zi înainte în care ne zicea că lupta cea mai grea 
se încheiase. M-am dus la mama şi am încercat s-o fac să se ridice, 
dar se purta ca şi cum nici nu ar fi simţit mâna mea pe ea. Continua 
să ţipe şi să zgârie muşamaua de pe masă. Am scuturat-o de umeri, 
dar nu făcea decât să urle şi mai tare, aşa că am lăsat-o singură și m- 


am dus la aragaz să sting focul de sub oală. 

M-am dus afară să scap de mirosul de ars din bucătărie. Nu aveam 
scaune pe veranda din spate, aşa că m-am aşezat pe scări şi m-am 
uitat în sus pe dealuri. Tanti Mae era încă la fabrică. 

In seara asta trebuia să meargă să cânte la o petrecere pe care o 
dădeau în cinstea unui soldat venit în permisie. Mă întrebam dacă se 
va duce. Tata şi cu tanti Mae nu s-au înţeles niciodată. N-avea niciun 
motiv să-i pară rău. 

M-am uitat din nou la telegramă şi m-am gândit ce ciudat era cum 
câteva litere negre pe o bucăţică de hârtie galbenă puteau să-i facă pe 
oameni să se simtă cum se simţea mama. M-am gândit ce-ar fi făcut 
dacă literele negre s-ar fi amestecat un pic să însemne altceva, orice. 
M-am întrebat unde-l duseseră pe tata acum, atât de departe de casă, 
unde ar fi trebuit să moară. Nimeni dintre cei pe care îi cunoşteam 
bine nu mai murise până acum. Era prima oară şi nu ştiam cum să 
mă simt. Întotdeauna am crezut că oamenii ar trebui să plângă, dar 
nu puteam. Stăteam acolo şi mă gândeam unde era tata şi dacă or să- 
i trimită corpul acasă, cum făceau cu unii. Cum era să ai mormântul 
tatălui tău într-un loc unde să nu poţi să mergi niciodată în vizită, aşa 
cum ar fi trebuit, sau să-i pui flori sau să ştii că se odihneşte în pace. 
Apoi mi-am imaginat cum arată tata acum când e mort. Am fost la o 
singură înmormântare în viaţa mea, iar respectivul arăta foarte alb. 
Pielea tatei era roşie şi unsuroasă şi nu mă puteam gândi la el alb și 
făinos. 

În spatele casei puteam să văd locul unde tata încercase să crească 
nişte chestii, locul de care avusese grijă mama după ce a plecat, până 
când chestiile alea chiar răsăriseră. Asta se întâmplase acum vreun 
an. Pământul pe care îl curăţase tata era reavăn ca tot restul 
pământului de pe dealuri, şi începuse să crească iarbă din el, mai ales 
că acolo nu făceau nici pinii umbră. Se mai puteau încă vedea cum 
erau rânduite plantele, dar zăpada începuse să le strice şi acum, că 
răsărise iarba, totul arăta aproape egal. Câţiva puieţi de pini 
prinseseră şi ei rădăcini acolo, iar eu ştiam că peste câţiva ani, după 
ce or să mai crească și or să fie înalţi, tot locul acela micuţ avea să 
arate ca orice alt loc de pe dealuri şi n-o să-ţi dai seama niciodată că 
a fost cineva care şi-a cheltuit acolo aproape tot salariul pe o 
săptămână şi a mai pus în toată treaba şi foarte mult timp. În câţiva 
ani n-o să-ţi mai vină să crezi că cineva mai că și-a părăsit casa din 
cauza peticului ăluia de lut, că şi-a lovit soţia peste faţă şi că şi-a 


speriat fiul.Dar în afară de mine, acela era singurul lucru pe care tata 
îl făcuse în timpul vieţii pe care încă îl mai puteai vedea acum. M-am 
gândit la scrisoarea în care tata zicea c-o să mă ducă să văd plaja şi 
valurile când o să se întoarcă acasă şi peticul de pământ curăţat al 
tatei s-a înceţoşat, iar eu știam că plâng. 


Capitolul șase 


Apoi războiul a luat sfârşit. În ziar au apărut titluri mari de 
cincisprezece centimetri, iar drogheria a dat artificii pe gratis şi toată 
lumea le-a dat foc pe Main Street. Era vară şi era cald în vale. Vara 
nu bătea deloc vântul. Era doar foarte cald, nemișcat şi cald. Stăteam 
pe verandă şi ascultam artificiile de jos din oraș. Puteai să le-auzi de 
peste tot de prin vale, chiar şi din reşedinţa districtului. Când s-a 
înnoptat, toate luminile din oraş s-au aprins, mai puţin în câteva case 
unde bărbaţii fuseseră uciși, ca-n a noastră. Puteam să stau acolo şi 
să le aleg una câte una. Cea mare şi gri de pe Main Street, unde soţul 
femeii murise în Germania, cea mică în care stătea o femeie de 
culoare al cărei fiu fusese ucis pe nu ştiu ce insulă, una sau două 
dintre casele albe şi curate de pe strada pe care stăteau oamenii 
bogaţi, o casă de pe un deal de pe partea cealaltă unde murise fratele 
unei femei de serviciu bătrâne, care era burlac şi stătea cu ea, şi alţii 
despre care nu ştiam nimic; vedeam doar spaţiul întunecat dintre 
toate celelalte lumini. 

Noaptea aceea a fost la fel ca ziua, caldă şi nemișcată, chiar şi pe 
dealuri. Puteam să aud radiourile de jos din oraş, fiindcă mai toate 
aveau volumul dat tare. Unii ascultau meciul de baseball, dar cei mai 
mulţi ascultau ştirile despre sfârşitul războiului. Mergea şi radioul 
nostru la etaj, unde-l ascultau mama şi tanti Mae, dar era ceva 
muzică de vals de undeva din New York. Pe străzi, oamenii încă mai 
mergeau în vizită de la unul la altul sau se întâlneau pe străzi şi 
râdeau. Biblia predicatorului era aprinsă, ca totdeauna. O dată, în 
timpul războiului, am avut un antrenament pentru raiduri aeriene în 
vale şi predicatorul a avut probleme fiindcă nu voia s-o stingă. 
Probabil că și predicatorul se bucura că se terminase războiul. In 
timpul lui, nu prea mai venea multă lume la biserică, nici măcar cei 
care rămăseseră alături de el după chestia cu Bobbie Lee Taylor. 

A doua zi, toată lumea avea aşternuturi de pat şi cămăşi întinse la 
uscat pe sforile lor de rufe, pentru bărbaţii şi fraţii şi fiii care se 
întorceau acasă. Până la Crăciun, deja se întorseseră mulţi. Toţi 
aveau bebeluşi de la fetele cu care se însuraseră în permisie. Toată 
lumea avea câte un pom de Crăciun, în afară de noi și de cei din 
casele care aveau luminile stinse în noaptea în care se terminase 
războiul. Unii nu voiau sau uitaseră să dea jos steagul de înrolare în 
luptă, aşa că încă îl aveau la ferestre. Şi noi îl aveam încă pe al nostru 


pe uşa de la intrare. Niciunul dintre noi nu voia să-l atingă. 

Până în primăvara următoare, puieţii de pin crescuţi pe terenul 
curăţat de tata se înălțaseră şi începuseră să arate ca nişte pini 
adevăraţi. In oraş, toţi bebeluşii ştiau acum să meargă şi mai veneau 
și alţii în urma lor. Când mă întorceam seara spre casă de la orele 
domnului Farney, toate fetele stăteau afară pe verandă, acolo unde 
locuiau cu părinţii lor sau cu părinţii soţului lor, şi îmi dădeam 
seama că o să aibă din nou alţi bebeluşi. Pe atunci, aproape toți 
soldaţii se întorseseră deja. Unii dintre ei s-au dus la colegiu, în 
capitală, cu soțiile şi copii lor, dar cei mai mulţi au rămas în oraş 
pentru că nici măcar nu merseseră la liceu în reşedinţa districtu lui. 

Domnul Watkins a trimis o scrisoare la ziar în care spunea că nu a 
mai văzut niciodată atâtea femei gravide pe stradă şi că era dezgustat 
de această privelişte. Apoi ziarul a primit o groază de scrisori de la 
femeile însărcinate care îl întrebau ce ar trebui să facă în această 
privinţă. Una dintre femei a scris că e curioasă să ştie de ce domnul 
Watkins şi soţia sa nu au avut niciun copil până acum. Duminica 
următoare, doamna Watkins a intrat în direct la emisiunea de seară a 
predicatorului şi a zis că este bucuroasă că n-a avut copii pe care să 
fie nevoită să-i crească în această lume păcătoasă laolaltă cu copii de 
teapa celor pe care acele femei îi vor naşte. 

Unii bărbaţi s-au întors în vale cu femei cu care se căsătoriseră în 
Europa. Oamenii din oraş nu voiau să aibă nimic de-a face cu ele, aşa 
că ele s-au strâns şi au plecat în capitală. Predicatorul a comentat la 
radio că e bine că a fost făcută curăţenie şi că nu voia să vadă cum 
sângele american al oamenilor din vale își pierde din puritate. Acest 
lucru i-a câştigat de partea sa pe mulţi dintre oamenii din oraş, aşa că 
în foarte scurt timp, listele bisericii erau din nou pline şi continuau 
să se umple. Câţiva s-au adunat la biserică şi au pus la punct o 
organizaţie menită să conserve puritatea şi creştinătatea sângelui din 
vale, să-l ferească de buruienile care-l pot strica şi care pot aduce 
mânia lui Dumnezeu în vale. Nu toată lumea s-a înscris în 
organizaţie, dar avea totuşi destul de mulţi membri. O vreme, s-au 
reunit o dată pe săptămână, până când toţi soldaţii care nu fuseseră 
ucişi s-au întors acasă, după care nu au mai avut nevoie s-o facă. 

De la un timp încolo, au început să vină acasă şi morţii. li livrau la 
gară, exact ca pe scrisori. 

Cam o dată pe lună unul ajungea şi la noi în vale, dar numai ai lui 
mergeau după el. Nimeni nu se mai gândea prea mult la cei morți. 


Cei vii erau peste tot cu noii lor copii şi cu familiile lor. Cred că 
nimeni nu voia să se gândească la cei care veneau la gară în cutiile lor 
lungi de lemn. Şi nimeni nu o făcea, poate doar redactorul-şef de la 
ziar care avea mereu câte ceva de spus despre ei în ziar, când se mai 
întorcea câte unul. Femeile care nu mai plânseseră de când au auzit 
că fiul, fratele sau soţul lor a fost ucis plângeau încă o dată când 
cadavrele lor ajungeau la gară. Apoi morţii erau puşi în camioneta 
cuiva şi duşi la cimitirul de pe deal. Uneori vedeam câte una din 
camionetele acelea luând-o pe strada principală, cu o femeie care 
plângea în faţă şi cu un bărbat la volan, ducând în spate o cutie lungă 
de lemn care se hurduca tot drumul până acolo. Copiii mici fugeau 
când vedeau camioneta, pentru că îi speria. După ce ieşeau din oraş, 
o apucau pe dealul din nord, spre cimitir. Dacă femeia figura pe 
listele predicatorului, se opreau la biserică să-l ia şi pe el cu ei. După 
o oră, se întorceau şi-l lăsau pe predicator să coboare, în timp ce 
femeia îşi continua plânsul. 

Tata nu a mai venit acasă. L-au înmormântat undeva în Italia. 
Mama avea o poză cu locul acela. Nu era nimic acolo, doar rânduri- 
rânduri de cruci, iar mama se întreba care o fi a tatei. Tanti Mae a 
trebuit să ascundă poza, fiindcă nu mai făcea altceva decât să stea şi 
să se uite la ea, arătând cu degetul: „Poate e asta”, „Sau poate asta, 
Mae”, ori o întreba pe tanti Mae care credea ea că e. Când nu a mai 
găsit poza, a luat-o razna, aşa că tanti Mae a trebuit să i-o dea înapoi. 
Curând, a ajuns ruptă şi galbenă, iar crucile erau pătate şi unsuroase, 
că mama punea tot timpul degetele pe ele. Când tanti Mae mergea 
noaptea să cânte, eu stăteam şi o priveam pe mama uitându-se la 
poză. Nu-şi dădea niciodată seama că sunt acolo, stătea doar și îşi 
trecea degetele peste ea, după care o întorcea şi se uita pe spatele ei, 
și începea să râdă când descoperea că nu e nimic acolo. Ştiam că nu 
ar trebui să mă înspăimânte propria mamă, dar ea tot mă speria și 
abia aşteptam să se întoarcă tanti Mae şi speram să se grăbească. 

Fabrica s-a închis, aşa că tanti Mae nu mai avea serviciu. Singurii 
bani pe care-i făcea erau cu trupa, noaptea. A încercat să-și facă rost 
de o slujbă în oraş, dar bărbaţii care s-au întors ocupaseră toate 
posturile. Nu putea decât să fie menajeră la oamenii bogaţi care 
stăteau pe strada dinspre nord, dar tanti Mae nu voia o slujbă ca 
asta. Toate fetele de culoare ar fi numit-o gunoi alb dacă îşi lua o 
astfel de slujbă, aşa că stătea pe acasă cât eram eu la şcoală şi o ajuta 
pe mama, care nu mai părea să facă nimic. Incepea să facă curăţenie, 


dar apoi lua poza şi stătea şi se uita la ea sau ardea mâncarea când 
încerca să gătească; nici măcar nu o mirosea ca să ştie când să o ia de 
pe aragaz. Într-o zi, tanti Mae i-a spus să stea pe verandă cât ea lucra 
prin casă. Când am ajuns acasă în amiaza aceea, tanti Mae a venit 
după mine cu o privire înnebunită. M-am speriat când am văzut-o 
venind şi nu înțelegeam ce s-a întâmplat. M-a prins de umeri și mi-a 
spus că a lăsat-o pe mama să stea pe verandă şi că acum nu o mai 
găseşte. Senzaţia aceea ciudată pe care o am de fiecare dată când mi- 
e frică mi-a fulgerat prin picioare şi apoi s-a oprit. I-am spus lui tanti 
Mae că nu am văzut-o pe drum. Ne-am întors în casă şi am căutat 
peste tot, dar n-am găsit-o. Se întuneca. Mama nu era de găsit în 
casă, aşa că m-am dus pe deal şi am început să mă gândesc unde ar 
putea fi. M-am plimbat prin peticul de pământ pe care îl curăţase 
tata. Pinii de acolo crescuseră deja mari. Apusul se vedea 
întotdeauna foarte frumos printre ei. M-am oprit, m-am uitat în jur 
și am avut impresia că aud ceva la rădăcina unuia dintre ei. Era 
mama, care răscolea pământul în jurul pinului. S-a uitat în sus şi m-a 
văzut, apoi s-a întors spre pin şi a zâmbit. 

— Of, David, uite ce mare s-a făcut varza plantată de taică-tu. N- 
am crezut niciodată că legumele lui or sa crească vreodată în tot lutul 
ăsta, dar uite ce varză mare-mare a crescut tatăl tău! 


Tanti Mae se trezea acum în fiecare dimineaţă să-mi facă prânzul 
pentru şcoală. A învăţat mai multe despre gătit între timp şi nu se 
descurca rău. Când plecam, o îmbrăca şi pe mama şi o lăsa să meargă 
afară. 

La şcoală, aproape că terminasem anul cu domnul Farney, ceea ce 
însemna că eram aproape absolvent de gimnaziu. Domnul Farney era 
diferit de ceilalți oameni din zonă. Auzisem că era din Atlanta, dar nu 
ăsta era motivul. Era felul în care se purta, asta îl făcea ciudat. Nu 
avea mersul ca al celorlalţi bărbaţi. Mergea mai mult ca o femeie care 
îşi unduieşte şoldurile. Il puteai distinge mereu pe domnul Farney 
după mers, indiferent ce haine purta, chiar şi dacă era cu spatele. 
Avea picioare mici, care se orientau cumva spre înăuntru când păşea. 
Avea păr negru și rar, care îi stătea pe cap moale, ca al unui copil. 
Dar cea mai mare diferenţă pe care o puteai observa la domnul 
Farney era faţa lui. Ştiam că are aproape treizeci de ani, dar pielea lui 
era fină şi puteai să vezi venele albastre, subţiri de pe fruntea, nasul 
și mâinile lui. Ochii lui erau de albastrul cel mai curat pe care l-am 


văzut vreodată şi erau mari şi larg deschişi. Totul la el era firav: 
nasul, gura, corpul. Nu conta dacă era frig sau cald, urechile lui erau 
tot timpul roşii, iar în unele locuri mai că puteai să vezi prin ele. 

Dacă nu ar fi fost atât de deştept, băieţii din clasă ar fi râs cu 
siguranţă de el. Vorbeau despre el tot timpul, dar nu-şi permiteau să 
facă nimic în clasă. Putea recita orice poezie sau ceva dintr-o carte 
celebră, în vreme ce nimeni din oraş nu citea poezii sau cărți prea 
multe. Câteodată, scria chiar el poezii. Redactorul ziarului le publica, 
dar nimeni nu înţelegea ce vor să zică. Fi, unii care se pretindeau mai 
deştepţi spuneau că le înţeleg, dar eu știam că nu e adevărat. Poeziile 
lui nu rimau aşa cum credea toată lumea că ar trebui, aşa că domnul 
Watkins i-a trimis o scrisoare redactorului cerându-i să înceteze să 
mai publice gunoiul acela. Redactorul era însă din Est şi a răspuns că 
poeziile erau foarte bune, dar că numai un grup restrâns de oameni 
le poate înţelege şi aprecia. Domnul Farney a decupat asta din ziar şi 
a lipit-o pe tablă în clasă. 

Domnului Farney îi plăceau plantele. Le punea peste tot pe 
pervazul clasei, în ghivece sau în borcane. Când vreuna începea să se 
pleoştească, nu făcea decât să o atingă cu degetele lui slabe, pline de 
vene albăstrui, şi să rupă frunzele veştede în aşa fel încât planta nu 
simţea nimic, iar în următoarele zile îşi revenea complet. Cel mai 
mult îi plăceau violetele, „fiindcă sunt timide şi delicate”, ne-a zis 
nouă. Putea să ia o violetă şi să-i culeagă florile chiar de sub frunze, 
de acolo de unde nimeni altcineva nu ar fi putut să le găsească. 

Domnul Farney locuia într-o căsuţă în oraş, cu un alt bărbat care 
dădea lecţii de muzică. Era zugrăvită în albastru şi alb şi avea perdele 
roz la geamuri. Niciunul din ei nu fusese la război. Frau printre 
puţinii bărbaţi care rămăseseră în oraş. Cei care luau lecţii de muzică 
de la celălalt bărbat spuneau că era foarte frumos la ei în casă şi că 
aveau numai lucruri în culori deschise şi multe plante în ghivece. 
Grădina domnului Farney era cea mai frumoasă din oraş. Femeile 
obișnuiau să-l întrebe cum să crească una-alta, iar el le ajuta mereu 
pentru că era un om foarte bun. Domnul Farney i-a spus celuilalt 
„dragule”, odată când erau la farmacie împreună. Mai devreme sau 
mai târziu, toţi au aflat despre asta. Unii au râs, alţii au clătinat din 
cap, iar alţii au zis că vor să-l vadă părăsind valea. Dar era cel mai 
bun profesor pe care l-a avut vreodată şcoala, așa că nu s-a întâmplat 
nimic. 

Domnul Farney părea în regulă dacă nu-l auzeai vorbind. Accentua 


cumva unele cuvinte mai mult decât pe altele şi trăgea adânc aer în 
piept înainte să înceapă să vorbească. Când vorbea, îi urmăreai 
mereu mâinile, pentru că le folosea tot timpul. 

— Acum, spunea, sper că veţi putea sta cu toţii nemişcaţi pentru 
numai un minuţel până când pornesc eu înregistrarea. Sper foarte 
tare ca statul să ne trimită un fonograf care să funcţioneze decent. 
Cel pe care-l am acasă e mult mai bun. Iată. Acest disc e al meu, 
personal, şi e un cvartet de Beethoven, opus optsprezece, numărul 
unu. Sesizaţi omogenitatea interpretării. Ah, mi-aş dori cu ardoare ca 
băiatul din rândul al treilea să înceteze cu rânjitul. Eu nu vorbesc 
decât limba engleză aici. Mâine trebuie să recapitulăm vocabularul. 
Nu vă sfiiţi să-mi împrospătaţi memoria. 

Nimeni nu râdea când vorbea domnul Farney. Ştia prea multe 
despre lucruri ca muzica clasică, de pildă, pe care noi nu le ştiam. 
Totuşi, cred că am avut parte de puţin cam prea multă muzică în acel 
an. Muzică şi poezie. Poeziile pe care ni le citea erau mai bune decât 
muzica, pentru că multe dintre ele erau frumoase, pe când muzica pe 
care ne-o punea suna fals uneori, ca și când unele instrumente ar fi 
vrut să le întreacă pe celelalte. Domnului Farney îi plăcea totuşi, aşa 
că probabil era bună. Una din poeziile pe care ni le-a citit ne-a pus să 
o şi învăţăm şi am recitat-o la festivitatea de încheiere. Era de Henry 
Wadsworth Longfellow şi singurul lucru pe care ştiu că l-a mai scris e 
Paul Rivere's Ride, pe care am învăţat-o pentru domnişoara Moore, 
care spunea că e singura poezie care-i plăcea din toate pe care le-a 
auzit. Aceasta era însă diferită de Paul Rivere's Ride. Era singurul 
lucru splendid pe care l-am auzit vreodată, mai ales o parte: 


„Apoi citeşte din prețiosul volum 

Poezia inimii tale. 

Și împrumută rimei poetului 

Frumuseţea vocii tale. 

Și noaptea va fi plină de muzică, 

Și grijile care te năpădesc ziua îşi vor împături corturile, 
ca arabii, 

Și, la fel de tăcut, se vor furişa.” 


I-am recitat-o lui tanti Mae şi mi-a zis că e superbă, exact cum m- 
am gândit şi eu. Nu am spus nimănui din şcoală că-mi plăcea, pentru 


că m-ar fi considerat nebun. Toată lumea a învăţat-o pentru că 
trebuia, dar credeau că e o tâmpenie şi voiau să cânte un cântec în 
locul ei. Domnul Farney a zis că putem să cântăm și un cântec, ceea 
ce i-a făcut să se simtă mai bine. Clasa a decis în favoarea cântecului 
Dixie. 

Noaptea de absolvire a fost foarte frumoasă. Tanti Mae a venit cu 
mine şi a rugat-o pe o femeie, Flora, pe care o ştia de când lucra în 
fabrică, să stea cu mama. Flora era fericită că fiul ei s-a întors şi s-a 
căsătorit cu o fată din oraş, şi nu cu vreo chinezoaică, cum credea ea 
c-o să se-ntâmple. Locuiau cu ea în oraş şi aveau doi copii. Unul din 
ei, băiatul cel mic, semăna cu Flora. 

Festivitatea de absolvire s-a ţinut în sala de pe strada principală, 
care era mereu folosită pentru festivități şi recepții de nuntă. Toate 
luminile erau aprinse, puseseră flori pe scenă şi douăzeci de scaune 
pentru clasa noastră. După ce tanti Mae şi-a ocupat locul în față, am 
urcat şi eu pe scenă şi m-am aşezat unde-mi spusese domnul Farney 
să stau. Câţiva dintre colegi erau deja acolo şi ne-am salutat. Eram în 
aceeaşi clasă încă de pe vremea când învăţam în încăperea doamnei 
Watkins. Aveam pe mine un costum nou şi una dintre cămășile vechi 
ale tatei. Fram primul bărbat din familia mea care a terminat opt 
clase. Tanti Mae stătea cam în rândul al patrulea. Avea o pălărie 
mare pe cap, înclinată într-o parte, şi o rochie cu flori galbene. Câţiva 
cârlionţi blonzi îi alunecaseră pe frunte, până deasupra sprâncenelor. 
Mă gândeam cât de bine arată pentru vârsta ei. Singurul lucru care 
nu se potrivea erau ochii ei. Păreau obosiţi şi trişti. 

Toţi oamenii pe care îi ştiam erau în public. Domnul şi doamna 
Watkins stăteau alături de predicator, care urma să spună o 
rugăciune seara. Doamna Watkins s-a făcut că se uită la tavan când 
m-a văzut că o privesc. Domnişoara Moore era în primul rând, unde 
putea auzi tot ce urma să se întâmple. Era cu mama ei vârstnică. Şi 
ea era surdă, dar avea un aparat auditiv cumpărat din capitală. Din 
ureche îi ieşea un șnur care-i atârna pe rochie. Una dintre femeile 
care au depus mărturie la cuvântarea lui Bobbie Lee Taylor în seara 
în care am fost şi eu stătea în spate şi vorbea cu un băieţel care era 
probabil al ei. Bruce, băieţelul la care m-a trimis tata în vizită, 
termina şi el şcoala odată cu mine. Am văzut-o pe mama lui în faţă, 
m-a văzut şi ea pe mine şi am început să ne uităm unul la altul. Când 
tata şi-a pierdut slujba, tatăl lui Bruce a încetat să-i mai fie prieten. 
M-am uitat înapoi la tanti Mae şi am văzut că bătrânul care avea 


trupa stătea lângă ea şi vorbeau. Mă întrebam ce caută la absolvirea 
mea. Tanti Mae îi zâmbea şi mă gândeam că probabil îi spune glume. 
El spunea mereu glume. Nu mi-au plăcut niciodată oamenii care 
spun glume, mai ales de genul celor pe care le spunea el, care nici 
măcar nu erau amuzante. Încerca să-i imite pe negri, dar nu-i ieşea 
deloc. Ştiu că nici tanti Mae nu îl plăcea. Mi-a spus chiar ea asta. Se 
uita la el, asculta şi-i zâmbea, dar apoi îşi întorcea privirea în altă 
direcţie şi se strâmba. 

Curând toată lumea s-a adunat, aşa că am început. Domnul Farney 
s-a aşezat la pian. Predicatorul s-a ridicat şi a început rugăciunea. 
Era cu spatele la mine şi am observat că se cam împlinise. Mă 
întrebam cam ce vârstă să fi avut. Se apropia de cincizeci când noi 
am renunţat să mai figurăm în condica lui, iar asta se întâmpla când 
ne-am mutat pe deal. A divorţat de prima lui soţie înainte de 
terminarea războiului, pe motiv că bea. Cea de-a doua soţie cânta 
într-o biserică din Memphis, unde un prieten de-al lui era preot. Ea 
avea în jur de douăzeci de ani, era drăguță, dar puţin cam grasă. S-au 
căsătorit chiar în emisiunea radio a predicatorului, iar slujba a fost 
ținută de prietenul lui. După ce s-a terminat, prietenul a început să 
glumească despre ce cântăreaţă de valoare a pierdut, şi eu am închis 
radioul. Nu ştiu ce s-a întâmplat cu prima lui soţie, dar tanti Mae mi- 
a zis că ea şi fiica ei trăiau în New Orleans, unde fiica mergea la 
şcoala catolică. 

Când predicatorul a terminat, ne-am aşezat cu toţii, iar domnul 
Farney a vorbit despre ce clasă bună am fost şi că se bucura că ne-a 
avut ca elevi. Toţi părinţii au aplaudat. Apoi am cântat Dixie şi toată 
lumea a cântat cu noi, domnul Farney, la pian. Apoi domnul Farney 
ne-a dat un certificat care atesta faptul că am încheiat cu succes 
gimnaziul şi că puteam intra la orice liceu de stat cu el și spera să şi 
facem asta. Am jurat credinţă steagului şi am recitat poezia. Toţi au 
spus poezia prea repede şi au stricat totul. Şi apoi am absolvit 
gimnaziul. 

Am trecut pe lângă domnişoara Moore, care a zis că e mândră de 
mine, şi apoi am mers la tanti Mae. M-a sărutat și m-am uitat în jur 
să văd dacă a văzut cineva şi am simţit cum mă înroşesc. Totuşi, tanti 
Mae nu a văzut ce am făcut. Căuta ceva în geantă. Când l-a scos, era 
ceva împachetat ca un cadou. L-am desfăcut şi era un ceas, unul nou, 
care trebuie să fi costat cel puţin treizeci de dolari. I-am mulţumit și 
m-am întrebat de unde a putut face rost de atâţia bani să-l cumpere. 


Am ieşit din sală, în noaptea liniştită. Nu era prea cald pentru că 
adevărata căldură nu a ajuns în vale decât prin august, era pur şi 
simplu linişte. Se auzea doar zgomotul făcut de o insectă, al cărei 
nume nu-l ştiam. Oamenii ieşeau din sală și toată lumea o saluta pe 
tanti Mae. O ştiau toţi de la concertele ei. Am început să merg înspre 
deal, dar tanti Mae mi-a spus: 

— Vino aici, David. Clyde ne va duce cu maşina acasă. 

Nu-mi dădusem seama că el a fost tot timpul cu noi. Stătea şi acum 
lângă tanti Mae. Aş fi vrut să merg pe jos, dar m-am dus cu ei la 
camionetă. 

— Pe aici, David, urcă. 

Tanti Mae mi-a ţinut uşa şi eu am urcat în faţă. 

— Nu, Mae, nu e destul loc pentru el aici. Du-te în spate, băiete, şi 
ai grijă de contrabasul meu. 

Apoi l-am auzit spunându-i lui tanti Mae: 

— Pun pariu că îi e mai bine în spate decât aici în faţă, cu noi. 

— Poţi să vii aici dacă vrei, David, s-a aplecat tanti Mae să-mi 
spună. 

Clyde nu voia asta, mi-am dat seama, aşa că am zis că nu şi m-am 
urcat în remorcă. Maşina a pornit, iar eu stăteam cu picioarele 
atârnate pe tăblia lăsată din spate. Am lăsat strada principală în 
urmă. M-am uitat la stradă şi am văzut-o curgând ca râul de sub 
podul de la fabrică atunci când era inundație. Maşini care mergeau în 
direcţia opusă treceau pe lângă noi şi le urmăream până când 
luminile farurilor ajungeau puncte mici roşii, la baza celuilalt deal. 
Camioneta avea pânză deasupra şi pe margini, aşa că nu puteam să 
văd stelele sau casele pe lângă care treceam. Contrabasul lui Clyde 
mă lovea în spate. M-am enervat că nu m-am dus în faţă, aşa cum 
mi-a spus tanti Mae. Voiam să merg cu camioneta, dar nu în costum 
şi cu contrabasul ăla. M-am uitat prin fereastra mică din spatele 
cabinei unde erau Clyde şi tanti Mae. Clyde se tot apleca şi încerca 
să-şi ducă faţa sub pălăria lui tanti Mae. Tanti Mae se lipise de uşă. 
Mă întrebam dacă Clyde urmăreşte drumul. Nu m-am gândit 
niciodată că bătrânilor le mai plac încă femeile. Băieţii de la şcoală 
spuneau că ăştia nu pot face oricum nimic, aşa că m-am întrebat din 
nou ce e cu Clyde. Era cu câţiva ani mai în vârstă decât tanti Mae, iar 
ea nu era deloc tânără. Camioneta a început să încetinească tot mai 
mult. Clyde şi-a ţinut capul sub pălăria ei vreme de câteva clădiri. Am 
auzit-o pe tanti Mae spunând ceva tare, iar el s-a retras de sub 


pălăria ei și s-a uitat la drum. Apoi o maşină a trecut atât de aproape 
de camionetă încât pânza a tremurat. Am auzit-o pe tanti Mae 
înjurând sănătos. 

Camioneta s-a oprit. Am ajuns în josul dealului. Am sărit jos şi am 
înșfăcat contrabasul lui Clyde exact când era cât pe ce să pice. După 
ce l-am îndesat înapoi înăuntru, am mers la uşa din faţă. 

Tanti Mae spunea: 

— Bine, Clyde, dar foarte puţin. 

Am pus mâna pe mânerul de la portiera camionetei ca să o 
deschid, dar tanti Mae mi-a spus: 

— Uite, dragă, du-te şi aşteaptă-mă acolo lângă cărare. Eu mai stau 
puţin aici cu Clyde. Dar nu pleci, mă auzi? Nu vreau să urc cărarea de 
una singură. Nu durează mult. 

Voia să mai spună ceva, dar Clyde a tras-o de la geam, iar eu am 
mers la cărare şi am aşteptat-o. 

Caprifoiul era des în jurul buştenilor vechi de pe-acolo. Mirosea 
minunat şi puternic în aerul greu, nemișcat. Nu bătea niciun vânt 
care să-l împrăștie, aşa cum se întâmpla de obicei. Stăruia aşa în aer 
și îţi intra în nas. M-am aşezat pe o buturugă şi-am cules câteva 
floricele şi le-am mirosit, dar nu mi-am putut da seama de diferenţa 
dintre mirosul lor şi cel din aer. Lumina lunii se reflecta pe caprifoi, 
pe mine şi pe camioneta lui Clyde. M-am uitat încolo, dar tanti Mae 
şi Clyde nu se vedeau. Nu l-am văzut pe niciunul din ei în cabină. Am 
văzut doar marginea pălăriei iţindu-se sus, lângă fereastră. Mă 
întrebam ce fac şi apoi m-am gândit la momentul când tanti Mae a 
plecat cu George, când eram eu mic. 

Mă gândeam că poate fac ce spuneau băieţii de la şcoală. Dar tanti 
Mae era aşa de bătrână. Avea şaizeci de ani înainte să ne mutăm noi 
pe deal şi asta era acum opt ani, când am mers pentru prima oară în 
clasa doamnei Watkins. 

Am stat pe buştean și m-am uitat la lună, iar apoi la camioneta lui 
Clyde, am mai mirosit şi caprifoiul şi m-am simţit cum nu m-am mai 
simţit niciodată în viaţa mea. Aerul cald mă înconjura, dulce şi 
liniştit. Era atât de linişte şi de întuneric în camioneta lui Clyde. 
Clyde făcea ceva ce eu nu făcusem niciodată şi la care nici nu m-am 
gândit prea mult. Unii băieţi mergeau la film cu fetele, dar eu n-am 
fost niciodată. Nu m-am gândit niciodată să invit o fată în oraş. 
Locuiam pe deal, departe de restul orașului, aşa că n-o ştiam pe 
niciuna. Mă întrebam dacă le-ar plăcea să le invit. Aveam paisprezece 


ani şi nu mă gândisem niciodată la cum arăt. Ştiam totuşi că mă înalţ 
destul de mult. 

M-am uitat la ceasul pe care mi l-a dat tanti Mae și apoi la 
camionetă. Acum o auzeam vorbind, dar nu înţelegeam ce spune. Pe 
Clyde nu-l auzeam, doar pe cineva respirând. Apoi tanti Mae a tăcut 
din nou. Ceasul arăta exact ora unsprezece şi jumătate. L-am fixat 
după ceasul farmaciei de lângă sala unde s-a ţinut festivitatea de 
absolvire, şi încă mergea. Mă strângea la încheietură, aşa că am mai 
dat drumul puţin la curea. Mă întrebam dacă e piele adevărată. De 
când cu războiul, totul era sintetic. Spuneau că după război o să avem 
case şi elicoptere din plastic, dar eu nu am văzut niciuna din astea, 
dar mă întrebam dacă nu există aşa ceva la New York. Acolo aveau de 
toate. A 

M-am uitat la ceas. Era doisprezece fără zece. In camioneta lui 
Clyde era tot linişte. Am început să mă enervez pe el. Trebuia să fim 
acasă de vreo oră să vedem cum se descurcă Flora cu mama. Apoi 
pălăria lui tanti Mae s-a ridicat până la capăt. Am auzit-o tuşind. 
Clyde a apărut şi el la volan. Tanti Mae a spus: 

— Noapte bună, Clyde. 

A deschis uşa. Clyde nu a spus nimic, doar a pornit motorul. Ea a 
coborât şi a închis uşa. L-am auzit pe Clyde cum încerca să schimbe 
vitezele, dar camioneta era veche, cumpărată înainte de război, şi n- 
avea prea mult noroc. Tanti Mae a venit până la mine. M-a prins de 
încheietură, s-a uitat la ceas şi a exclamat: „Eei”. Stăteam amândoi 
acolo şi ne uitam la Clyde cum se străduieşte să bage într-a-ntâia. 
Zgomotul motorului şi al vitezelor a risipit liniştea şi mirosul de 
caprifoi atât de tare încât îmi venea să mă duc la el şi să-i spun să 
termine cu toată gălăgia. M-am uitat la tanti Mae, iar ea se uita la 
camionetă cu acel rid în jurul gurii pe care îl avea tot timpul când se 
enerva. Clyde a pornit în cele din urmă. L-am privit îndepărtându-se 
cu contrabasul sărind de colo-colo în remorcă. 

Am luat-o în sus pe cărare. Caprifoii, a zis tanti Mae, miros mult 
mai bine decât respiraţia lui Clyde. Nu am zis nimic fiindcă nu ştiam 
ce se răspunde la aşa ceva. Am mai mers puţin şi m-am uitat în jos la 
câteva dintre casele unde ştiam că se dau petreceri de absolvire. N- 
am fost invitat la niciuna dintre ele. Am oprit-o pe tanti Mae şi m-am 
întors, în aşa fel încât luna să-mi lumineze faţa. Am întrebat-o cum 
arăt. S-a uitat la mine o vreme, apoi şi-a pus mâna pe ceafa mea și 
mi-a zis că într-un an şi ceva o să arăt foarte bine. Corpul meu prinde 


nişte forme, zicea ea, iar faţa mea începea și ea să arate ca a unui 
bărbat. Am pornit din nou la drum. M-am uitat în jos la costumul 
meu. Luna strălucea pe nasturii de la haina mea. Și-atunci am 
observat pentru prima oară că nu erau pe aceeaşi linie cu 
deschizătura hainei mele. Costumul meu era la două rânduri. Apoi 
mi-am amintit că nimeni nu mai avuse costum la două rânduri la 
festivitatea de absolvire. Eu eram singurul. Cei mai mulţi băieţi 
purtaseră haine sport şi pantaloni diferiţi, de altă culoare, dar astea 
erau scumpe. 

Mi se părea că de-abia pornisem, dar înainte să-mi dau seama, am 
auzit cenuşa sub picioare şi mi-am dat seama că am ajuns în curte. 
Tanti Mae s-a oprit la poartă să se odihnească. Am aşteptat cu ea o 
vreme, apoi m-am dus pe verandă să văd ce face mama. Era târziu şi 
poate că Flora o dusese la culcare. Când am ajuns la uşă, era larg 
deschisă. Mă întrebam de ce o lăsase aşa Flora. O puteam auzi pe 
mama discutând în bucătărie, dar nu mai auzeam pe nimeni 
altcineva. Am rămas pe verandă s-o aştept pe tanti Mae, dar când am 
văzut că avea de gând să mai stea acolo o vreme, am strigat-o să se 
grăbească să intrăm. A păşit încet pe cenuşă, făcându-şi vânt cu 
pălăria ei mare. Când a ajuns lângă mine pe verandă şi a văzut uşa 
deschisă, s-a uitat la mine, iar eu i-am spus cum o găsisem. Ea a zis 
că Flora trebuie să fi fost nebună să lase uşa deschisă în halul ăsta, cu 
toate lucrurile de pe deal care ar fi putut să dea buzna înăuntru. 
Mama vorbea mai tare în bucătărie. O auzeam amândoi. 

Tanti Mae a intrat şi şi-a aruncat pălăria pe un scaun din prima 
cameră în timp ce eu închideam ușa. S-a întors şi mi-a spus că Flora 
ar fi trebuit s-o ducă pe mama la culcare cu multă vreme în urmă. 
Vocea mamei era în continuare singura voce pe care o auzeam 
venind din bucătărie. li răspundea cuiva, aşa părea, doar că nu 
puteam s-o aud pe cealaltă persoană. Tanti Mae era deja în bucătărie 
când am ajuns eu acolo şi am auzit-o întrebând-o pe mama unde era 
Flora. Mama stătea la masă uitându-se la fotografia cu crucile albe. 
Tanti Mae a întrebat-o din nou. S-a uitat în sus de parcă ar fi fost 
surprinsă s-o vadă pe tanti Mae. 

— Flora? O, da. Mi-a spus că sunt nebună, Mae. Drept în faţă. Poţi 
să-ţi imaginezi aşa ceva? Drept în faţă. N-a rămas nici jumătate de 
oră. De-atunci stau aici şi vă aştept pe voi doi să vă întoarceţi. Da, 
Flora n-a rămas aici nici jumătate de oră. 

Tanti Mae s-a uitat la mama o vreme, iar eu am văzut ce ochi 


obosiţi avea de fapt. Apoi s-a uitat la mine. Şi am stat amândoi pur și 
simplu sub bec şi ne-am uitat unul la altul şi n-am zis nimic. 


Capitolul șapte 


Ştiam că n-o să mă duc la liceu, aşa că m-am angajat în oraş. Era o 
slujbă la drogherie şi primeam aproape douăzeci de dolari pe 
săptămână. Făceam comisioane şi eram şi vânzător la tejghea. Am 
avut noroc că am găsit-o, pentru că era o slujbă bunicică. Tanti Mae 
s-a bucurat pentru mine. Stătea cu mama în timpul zilei, dar nu era 
mare lucru de făcut. Noaptea venea Clyde să o ia, să meargă cu trupa. 
Dar majoritatea oamenilor din vale îi ascultaseră deja şi nu prea mai 
găseau de lucru. Când se găsea, era de obicei în locuri mai departe de 
capitală, unde nu-i ştia lumea. Tanti Mae venea acasă pe la patru 
dimineaţa şi eu mă întrebam dacă drumul cu maşina dura chiar aşa 
de mult sau dacă nu cumva se mai oprise Clyde pe undeva. Mi se 
părea că tanti Mae arată foarte obosită. Dacă nu am fi avut nevoie de 
bani, nu aş fi lăsat-o niciodată să se ducă cu el. Că oricum nu ieşeau 
prea mulţi bani din asta. 

Flora umblase prin tot oraşul şi le spusese tuturor despre mama. 
Tanti Mae a zis că a greşit încă de la început, când a chemat-o în 
noaptea aceea să aibă grijă de ea. Ştiam că dacă Florei nu-i plăceau 
chinezoii, nu avea să îi placă nici de mama, așa cum era. Dacă nu s-ar 
fi apucat Flora să împrăştie zvonul, nimeni din oraş nu ar fi știut. 
Mama nu mergea oricum în oraş şi nimeni nu venea la noi, poate 
doar Clyde câteodată, dar el nu-i dădea atenţie decât lui tanti Mae şi 
nu băga în seamă pe nimeni altcineva. Mulţi oameni din oraş 
începuseră să se întrebe ce se întâmpla pe deal cu mama. Nimeni din 
vale nu se purta ciudat, mai puţin domnul Farney, dar asta era 
altceva. Oamenii începuseră să pândească pe lângă casă, până am 
pus un semn cu „Intrarea interzisă”. Asta i-a făcut şi mai curioşi, dar 
i-a ţinut departe. 

Când veneam de la drogherie, mă duceam în poiana din spatele 
casei, s-o văd pe mama. Puieţii de pin erau mai mari acum, şi n-ai fi 
zis că poiana fusese vreodată curățată. Câteodată pe sub pini ţopăiau 
iepuri şi veveriţele alergau în sus şi în jos pe trunchiurile lor. Mama 
stătea pe pământ sub pini şi se uita în sus la crengile lor. Stăteam 
puţin de vorbă cu ea, însă nu prea reuşeam s-o fac să spună mare 
lucru. Stătea doar şi se uita la mine cu o privire pierdută şi zâmbea. 
Zâmbea la orice spuneam, aşa că după o vreme nu mai ziceam nimic 
și stăteam doar printre pini şi ne uitam cum apunea soarele și se 
făcea întuneric. Apoi venea afară şi tanti Mae să stea puţin. După 


asta mergeam înăuntru pentru masa de seară. În serile când avea de 
lucru, tanti Mae se ducea sus să se pregătească, iar eu stăteam cu 
mama în bucătărie şi ascultam la radio. Mama asculta radioul mai 
bine decât ne asculta pe tanti Mae sau pe mine. Asculta toate 
poveştile şi vorbea în timpul ăsta: „I-auzi numai ce zice omul ăsta” 
sau „Cine crezi că e criminalul, David?” Oricine aş fi zis că era, îmi 
zicea: „Nu, nu cred că l-ai nimerit”. Şi când era într-adevăr cel care 
zisesem eu, spunea „S-au înşelat, nu era el”. 

Intr-o seară când m-am dus iar pe pajişte, s-a ridicat de jos, m-a 
luat de braţ, mi-a arătat cu mâna pinii care creşteau şi mi-a zis: 

— Vezi cum cresc? Ei sunt tăticii tăi. Pe urmă m-a dus în curtea din 
faţă, pe cenușă, şi a arătat cu mâna spre dealuri. 

— Vezi cum cresc? 

M-am uitat la miile de pini din toată valea. 

— Dintr-o sămânță pe care a plantat-o tăticul tău, cresc acum peste 
tot, dar eu i-am văzut crescând mai întâi la el în poiană. Eu i-am 
văzut prima. 


Îmi plăcea să lucrez la drogherie. Domnul Williams, proprietarul, 
îmi dăduse slujba pentru că auzise de mama. Asta era părerea mea. 
Era amabil, întotdeauna încerca să ajute oamenii care aveau nevoie 
de asta. Avea preţuri mari pentru cei care locuiau pe strada din nord, 
însă pe oamenii săraci îi păsuia cu plata chiar şi câte-un an. Cei din 
nord nu ziceau nimic de preţurile mari, iar săracii erau bucuroşi că 
luau pe datorie, aşa că era bine pentru toţi. 

Nici nu ştiţi câţi oameni întâlneşti făcând comisioane la o 
drogherie — sau oriunde altundeva, presupun. Erau tot felul de 
livrări. Femeile care îşi pierduseră soţii în război comandau şerveţele 
Kleenex şi cremă de mâini și săpun Camay. Nu ştiu de ce, dar 
aproape întotdeauna le duceam lucruri de genul ăsta. Erau tăcute, 
dar niciuna nu mai plângea. Imi ziceau mereu „Mulţumesc, băiete” și 
nici nu păreau să știe că sunt acolo. 

Făceam livrări şi la casa domnului Farney. El comanda pudră 
scumpă pentru bărbaţi și loţiune după ras, cum nu mai folosea 
nimeni din oraş. Domnul Williams le lua de la firmă doar pentru el și 
pentru celălalt bărbat cu care locuia, profesorul de muzică. Veneau 
amândoi des la drogherie pentru că le plăcea să se uite la toate 
lucrurile pe care le aveam de vânzare, chiar şi la produsele pentru 
femei. Când unul din ei găsea câte ceva, zicea: „Ah, vino aici să vezi 


asta. Cât e de drăgălașă!”. Domnul Farney întreba mereu de mama și 
spunea că era „o tragedie”, ceea ce mă făcea să mă simt prost. Dar 
ştiam că domnul Farney nu avea idee că eu mă simţeam aşa. N-ar fi 
zis nimic dacă ar fi ştiut. Domnul Farney părea să îşi dea seama când 
zicea ceva care te enerva sau te făcea să te simţi prost. Când se 
întâmpla asta, izbucnea imediat: „Vai de mine. Uite ce am făcut. Mă 
poţi ierta oare?”. Apoi îşi rodea unghiile sau se zgândărea pe faţă. 

Domnişoara A. Scover era una dintre femeile cărora le duceam 
comanda. Așa scria pe sonerie. O mai văzusem şi înainte pentru că 
vindea timbre la poştă. Casa ei era una dintre cele construite de 
curând pe deal. Din câte ştiam eu, locuia singură, dar avea o groază 
de pisici care stăteau pe verandă şi veneau la uşă când o deschidea. 
Câteodată venea să îmi deschidă cu câte o pisică în braţe. O săruta 
după urechi şi îi sufla în blană şi îi zicea: „Mergem afară, iubita. 
Afară, afară, da”. 

N-avea mai mult de patruzeci de ani. Nu era căruntă, dar avea o 
faţă subţire, gâtul ridat şi un nas lung. Când mergeam acolo, venea 
mereu la ușă îmbrăcată în capot. Chestia asta mă mira. Nicio altă 
femeie din oraş nu mai ieşea în capot. După ce îi dădeam ce 
comandase, spunea: „Intră, băiete, cât aduc banii”. Prima oară când 
am intrat, i-a luat vreo cinci minute să îşi găsească geanta. I-am 
strigat spre camera unde era că trebuia să mă întorc la magazin. 
După o vreme a venit cu banii şi a început să se uite la mine. Am 
întins mâna spre ei, dar nu mi i-a dat. M-a întrebat câţi ani am şi eu 
i-am zis că am cincisprezece ani. Apoi m-a întrebat dacă duceam 
comenzi şi noaptea. I-am răspuns că da, marţea şi joia. Nu a zis 
nimic, doar mi-a dat banii şi am plecat. Seara i-am povestit lui tanti 
Mae ce mi se întâmplase, iar ea s-a uitat la mine cu ochii mari și mi-a 
zis să nu mai pun piciorul în casa aia. 

Săptămâna următoare domnişoara Scover a sunat marţi seara să 
comande câte ceva. Eu am răspuns la telefon în magazin şi, când i- 
am auzit vocea, am închis. A sunat mai târziu şi a răspuns domnul 
Williams. L-am auzit spunându-i că nu pricepe ce s-a întâmplat, 
scuze, trebuie să fi fost vina centralistei. Mi-a dat comanda şi am vrut 
să plec înainte să apuce să îmi mai dea şi adresa. Când am ajuns la 
uşă, m-a strigat şi m-a întrebat dacă ştiu unde trebuie să mă duc. M- 
am oprit, m-am gândit puţin şi i-am zis că nu. Mi-a strigat adresa și 
numele, pe care le ştiam pe de rost. 

Când am ajuns la domnişoara Scover, toate pisicile erau pe 


verandă, în lumina lunii. Au fugit toate când m-am apropiat să sun la 
sonerie. 

Imediat domnişoara Scover a venit la uşă. Era în capot, ca 
întotdeauna, dar de data asta avea pe ea unul din mătase sau vreun 
alt material scump. Lumina bătea din prima cameră afară pe 
verandă. Faţa îi era în umbră şi nu o vedeam, dar mi-a zis să vin 
înăuntru cât îşi caută geanta. Eu i-am spus că aveam nişte 
medicamente scumpe în coşul de la bicicletă şi nu puteam să îmi iau 
ochii de la ea niciun minut. A zis că nu o să fure nimeni nimic şi că 
oricum era cam umezeală afară. I-am zis iar nu, aşa că s-a dus să ia 
banii. Când s-a întors, mi i-a dat şi a trântit uşa. M-am urcat pe 
bicicletă şi m-am întors la magazin şi nu m-am mai gândit după 
aceea la domnişoara Scover pentru că de atunci a început să vină 
singură la magazin să îşi cumpere lucrurile de care avea nevoie. 

Când nu făceam livrări, lucram după tejghea cu domnul Williams. 
Câteodată el pleca din magazin şi mă lăsa pe mine să am grijă de 
toate. Atunci îmi plăcea cel mai mult. Puteam să mă uit la ce vânzări 
făcusem ca şi când aş fi fost proprietarul. Mulţi dintre băieţii cu care 
fusesem la școală erau la liceu acum. Când intrau în magazin şi 
vedeau că nu e domnul Williams, mă rugau să le arăt unele dintre 
lucrurile despre care făceau întotdeauna glume, dar eu nu ştiam 
unde erau sau unde le ţinea domnul Williams. Atunci se uitau la 
mine de parcă aş fi fost tâmpit şi mă întrebau de ce nu puteam să 
aflu, apoi plecau din magazin. Mi-ar fi plăcut să ştiu unde erau 
lucrurile acelea. Nu doar ca să le arăt băieţilor, ci ca să le văd şi eu, 
doar auzisem atâtea lucruri despre ele la şcoală. 

În restul timpului, în magazin intrau mai mult doamne în vârstă. 
Nu cumpărau tot timpul câte ceva. Se uitau la medicamentele de pe 
rafturi şi citeau ambalajele, ce conţineau, pentru ce boală sunt şi câte 
trebuie să iei. Câteodată una dintre ele mai cumpăra câte o sticluţă, şi 
aproape întotdeauna o aducea înapoi a doua zi, spunând că nu a 
ajutat-o cu nimic. Nu puteam să le dau banii înapoi dacă era deja 
desfăcută, şi evident că era dacă o încercaseră. Se enervau şi nu 
veneau câte o săptămână la magazin. 

Vindeam şi reviste. Cred că eram singurii din oraş care aveam 
reviste, cu excepţia hotelului. Iar acolo vindeau mai mult chestii gen 
Time. Noi aveam reviste de cinema şi reviste cu benzi desenate, 
reviste pentru femei şi chiar o revistă scoasă de un predicator din 
Carolina de Nord. Asta se vindea bine, o cumpărau mai ales enoriaşii 


predicatorului de la noi. Şi totuşi cel mai bine vindeam revistele de 
cinema şi pe cele cu poveşti de dragoste. Aveam o groază de reviste 
cu benzi desenate, dar cei mai mulţi se uitau doar la ele, fără să le 
cumpere. Chiar şi oamenii în vârstă se uitau la benzile desenate, în 
special bărbaţii. Veneau sâmbăta după-amiaza şi se aşezau pe vine 
sau stăteau pe podea şi le citeau. Când toată lumea termina de citit 
benzile noastre desenate nimeni nu mai voia să le cumpere, aşa că 
acolo mergeam în pierdere. Pe domnul Williams nu îl deranja însă. 
În timp ce le citeau, cumpărau tutun şi din asta scoteam profit, 
fiindcă nu-l creșteau departe, aşa că domnul Williams îl lua ieftin. 

Singurul lucru care nu-mi plăcea la slujba de la drogherie era că 
oamenii întrebau tot timpul de mama. Intrebau chiar şi cei care nu 
ne cunoşteau, dar care auziseră de mine de la prieteni. Unii arătau de 
parcă le-ar fi părut rău de mine. Cei mai mulţi se purtau ca şi cum le- 
ar fi fost frică să nu vină mama vreodată în oraş şi mă întrebau ca să 
fie siguri că e bine acolo sus pe deal. Nu ştiam ce să le spun celor 
cărora le părea rău, dar celorlalţi le spuneam că nu se îndepărtează 
niciodată de casă şi că nu e cazul să se îngrijoreze. Ei ziceau că nu 
sunt îngrijoraţi, voiau doar să fie siguri că era bine, mulțumită acolo 
sus. Nu îmi plăcea să aud oamenii vorbind așa despre mama, ca şi 
cum ar fi fost răcită sau ar fi avut febră, şi ei sperau că nu îi e prea 
rău. Mă întrebam dacă ei îşi dădeau seama cum mă făceau să mă 
simt. Când fata vreunei femei din oraş pierdea o sarcină, nimeni nu 
scotea un cuvânt despre asta. Nimeni nu o întreba pe femeia aceea ce 
face fata ei. Așa mă simţeam şi eu cu mama şi speram să nu mai 
vorbească nimeni despre asta şi să nu mă mai întrebe nimeni nimic. 
Le-am zis unor prieteni de-ai mamei pe care îi ştia de când locuiam 
în oraș că poate mamei i-ar face plăcere să îi vadă, dacă s-ar duce să o 
viziteze, dar au venit toţi cu nişte scuze cum că nu se simțeau prea 
bine ca să urce dealul sau că aveau de făcut curăţenie acasă ori altă 
scuză. Mulţi nici nu mai întrebau de mama după asta. 

Flora venea des pe la magazin să cumpere lucruri pentru nepoții ei, 
dar mereu reuşea să facă în aşa fel încât să o servească domnul 
Williams. Când nu era el, pleca și venea mai târziu. Nu vorbea 
niciodată cu mine şi întorcea ochii în altă parte când mă uitam la ea. 
Tanti Mae îmi zisese că o plesnise pe Flora când o văzuse după seara 
în care absolvisem eu şcoala. Flora începuse să plângă şi a zis că s-a 
speriat când a auzit-o pe mama cum vorbea şi a fugit din casă când 
mama i-a arătat poza cu crucile albe. Flora i-a arătat lui tanti Mae 


locul unde se lovise la picior. Alunecase în timp ce alerga în jos pe 
deal. De câte ori venea pe la magazin, mă uitam la piciorul ei. Acum 
avea o cicatrice care se întindea pe piciorul stâng de la genunchi până 
aproape de gleznă. Tanti Mae mi-a zis că i se făcuse milă de Flora și 
că i-a dat drumul când a auzit-o cum plânge. 

Cred că Flora îşi dădea toţi banii pe lucruri pentru nepoţii ei. Le 
cumpăra jucării şi cărticelele pe care le aveam noi prin magazin și 
toate medicamentele noi pentru copii. Probabil, era în culmea 
fericirii că nu erau chinezoi, credeam. Eu mă gândeam că ar fi avut 
mai mult noroc să aibă o noră chinezoaică decât pe aia urâtă pe care 
o avea. Nimeni n-o plăcea pe nora Florei în afară de ea şi de fiul ei. 
Nici măcar nu terminase clasa a opta şi avea doar cincisprezece ani 
când se măritase cu băiatul Florei. Domnul Farney ne zisese odată în 
clasă că fata aceea fusese cel mai prost elev al lui. Eu nu vorbeam 
niciodată cu ea, dar o tot vedeam pe stradă cu coşurile alea roşii ale 
ei, pe care le avea pe toată faţa, şi chiar şi pe mâini. 

Cam pe atunci a început Jo Lynne să vină pe la magazin. Era 
nepoata unui bătrân pe care îl vedeam tot timpul plimbându-se prin 
oraş. Domnul Williams îmi zisese că era în vizită cu mama ei la 
bătrânul acela şi că erau din altă parte, de undeva de lângă graniţa 
statului, la vreo 80 de kilometri depărtare. Când am văzut-o prima 
oară, am ştiut că nu e de prin partea locului, din vale, pentru că era 
cam de vârsta mea, dar nu o mai văzusem pe la şcoală sau pe stradă. 

In prima zi când a venit la magazin mi s-a părut că o ştiam de 
undeva. Semăna cu cineva. S-a uitat la mine, iar eu m-am uitat în 
altă parte, dar nu ştiu de ce. Am vrut să o privesc iar și să îi văd ochii. 
Aveau o culoare verde-albastru cu nuanţe de gri care păreau să se 
ivească din centru. Și aveai impresia că puteai să vezi prin ei până în 
dosul orbitei. 

Domnul Williams era în spate, aşa că a trebuit să o servesc eu. Am 
mers la raftul cu medicamente, unde stătea ea, şi mi-a dat o reţetă 
pentru bunicul ei. După ce m-am dus în spate să i-o dau domnului 
Williams, mi-a fost frică să mă întorc în magazin, acolo unde era ea, 
dar nu ştiu de ce.Vroiam să mă întorc, pentru că aş fi vrut să se mai 
uite o dată la mine cu ochii aceia ai ei, dar am rămas în spate. 
Domnul Williams m-a văzut că mă învârteam prin spatele lui, 
uitându-mă la etichetele de pe sticluţe, şi mi-a zis să mă întorc în 
magazin şi să îi zic fetei că o să fie imediat gata medicamentul. 

Când m-am întors în magazin, ea citea o revistă cu benzi desenate 


de pe raft. I-am zis că o să fie imediat gata reţeta şi a zis bine, o să 
aştepte. Voiam să mă duc înapoi în spate cu domnul Williams pentru 
că ea se uita la mine din când în când. Eu stăteam pe scaunul din 
dosul tejghelei şi îmi târşâiam picioarele pe podea, începusem să 
fluier şi mă uitam în altă parte. 

Când se întorcea la revista ei, mă uitam eu la ea. Avea în jur de 16 
ani, poate puţin mai mult, n-aş fi putut spune cât. Nu mulţi oameni 
din vale aveau părul negru. Nu vedeam aşa ceva prea des, aşa că mă 
uitam la părul ei. Era mai frumos decât al celor mai mulţi oameni. 
Era lung și ondulat şi strălucitor. Avea câţiva cârlionţi pe frunte şi era 
drept până la umeri, unde făcea alte bucle. Sprâncenele şi genele 
erau şi ele negre, şi avea pielea albă. Nu doar faţa, ci şi braţele. Multe 
femei din vale aveau feţele albe, însă braţele le erau tot roşii. 

Era drăguță şi ar fi putut să fie pe o copertă de revistă. Atâta doar 
că avea gura puţin prea mare, dar îmi plăcea cum i se curbau buzele. 
Se dăduse cu ruj şi buzele aveau o culoare frumoasă, roşu când bătea 
lumina, violet când era în umbră. Dădea bine cu ochii şi părul ei. 

Sânii ei erau mari pentru şaisprezece ani, şi era şi înaltă. Purta o 
rochie cu un model de flori care nu-mi plăcea, dar nu-i stătea rău. 
Imi plăcea felul în care cureaua lată îi făcea talia foarte subţire, de 
parcă ai fi putut să o cuprinzi cu degetele. M-am uitat la sandalele ei 
și am văzut că avea şi picioarele albe şi fine. Tocmai atunci s-a uitat 
la mine. Am mutat privirea şi am început iar să-mi târşâi picioarele. 

Domnul Williams a venit puţin mai târziu cu reţeta. I-a dat 
medicamentul şi i-a zis când trebuia luat, în timp ce eu îl înregistram 
la casă. Stăteam lângă domnul Williams şi ascultam ce îi zicea şi am 
observat ceva ce nu mai remarcasem până atunci: eram mai înalt 
decât el. M-am uitat la fată, ea îl privea pe domnul Williams, când 
deodată s-a uitat la mine şi i-am văzut iar ochii. 

A mai venit destul de des în magazin de atunci. Citea benzi 
desenate şi reviste cât timp domnul Williams făcea reţetele pentru 
bunicul ei. Câteodată purta pantaloni scurţi şi puteam să văd că 
picioarele ei erau şi mai albe decât restul corpului, mai ales sus, 
înspre coapse. Şi nu avea genunchii aspri, ca ai celorlalte fete din 
vale, groşi şi întunecaţi la culoare. Ai ei erau fini și albi şi nu aveau 
decât o singură cută foarte mică. 

După ce-a tot venit vreo lună la magazin, am vorbit cu ea într-o zi. 
De fapt, ea a intrat în vorbă cu mine. Eu stăteam doar după tejghea şi 
mă uitam la ea. 


— Aveţi Modern Romance de luna asta? Se uita printre reviste. 

Am ieşit de după tejghea şi m-am dus la raft. Am început să îi spun 
că o s-o caut, dar îmi sunau ciudat cuvintele, așa că m-am oprit şi mi- 
am dres vocea. S-a uitat la mine. 

— Am întrebat dacă aveţi Modern Romance de luna asta. 

— Da, am auzit. Nu ştiu dacă o avem, dar am să mă uit. 

Am început să caut prin reviste şi mi-a zis „mersi”. Cumva eu ştiu 
ori de câte ori se uită cineva la mine din spate, şi atunci știam că se 
uită la mine. 

— Lucrezi aici tot timpul? 

Mâna i se sprijinea pe raft chiar lângă capul meu şi mă uitam cât 
de albă era. 

— Da. Tot timpul cât e deschis magazinul şi cu vreo jumătate de 
oră înainte să se deschidă. 

— Câţi ani ai, vreo nouăşpe? 

M-am oprit din căutat prin grămada de reviste. M-am întors şi m- 
am uitat la ea. Am vrut să îi spun că eram doar de vârsta ei, dar m- 
am gândit cât de înalt eram şi nu puteam să îmi iau ochii din ai ei. 

— Da, cam așa. Nouăşpe jumate. 

Ne-am uitat unul la altul un timp şi n-am zis nimic. Apoi ea s-a 
uitat iar la teancul de reviste. M-am întors şi am început iar să caut 
prin ele. Ea tăcea, aşa că am început eu să vorbesc. 

— Nu eşti de prin vale, nu? 

— Nu, mama a venit aici să aibă grijă de bunicul. Nu se simte prea 
bine. Dacă se mai însănătoşeşte, plecăm iar acasă, în Springhill. 

— De acolo sunteţi? 

— Da, ai fost vreodată? 

— Nu, n-am ieşit niciodată din vale. 

— Ei, dacă o să ieşi vreodată, să nu te duci acolo. Aici e mai frumos. 

M-am mirat să aud pe cineva care zice că valea e frumoasă. Nu mă 
gândisem prea mult la asta, dar mă bucuram că vorbesc cu ea, aşa că 
am lăsat-o aşa. 

Domnul Williams terminase cu reţeta înainte să-i fi găsit eu 
revista, aşa că a plătit şi a plecat. Domnul Williams s-a întors în 
camera cealaltă. 

Câteva secunde mai târziu, uşa s-a deschis şi ea a băgat capul 
înăuntru. 

— Am uitat să îţi zic la revedere. 

— A, la revedere! 


— La revedere. Am să mai vin dacă bunicul o să mai aibă nevoie de 
vreun medicament. 

A zâmbit şi a închis uşa. Am zâmbit şi eu, şi încă mai zâmbeam 
când a venit domnul Williams. M-a întrebat ce găseam de râs şi i-am 
zis că nimic. 

Am început să mă gândesc la ea tot timpul după asta. Când 
ascultam cu mama radioul seara, nu auzeam ce spun acolo şi când 
mă întreba ceva despre emisiune, nu prea ştiam ce să îi răspund, în 
cele din urmă i-a spus lui tanti Mae că nu îmi mai pasă de ea şi a 
plâns cu capul pe masa din bucătărie. Nu ştiam ce să îi spun lui tanti 
Mae, dar ea nu a făcut caz de asta pentru că ştia cum era mama. 

La câteva seri după asta, tanti Mae şi cu mine stăteam pe verandă. 
Mama dormea sus. Era una din nopţile când tanti Mae nu era cu 
Clyde. Nu mai stătusem singur cu ea de mult timp şi aveam chef să 
vorbesc. Noi stăteam și vorbeam despre aproape tot ce ne trecea prin 
minte. Oraşul creştea, şi tocmai despre asta discutam atunci. 

Pe dealuri, peste tot, până sus, unde până acum un an erau pini, se 
construiau case. Unele mari, dar mai ales din cele mici, care arătau 
ca nişte cutii. Veteranii de război aveau toţi copii acum, şi nu mai 
puteau sta cu familiile jos în oraş, aşa că se mutau pe dealuri. Unele 
începeau să se construiască şi la poalele dealului nostru. Când mă 
duceam pe potecă, spre magazin, vedeam fundaţiile mici turnate 
aproape de drumul pe care îl tăiau acolo. Dealul nostru nu se popula 
aşa repede ca altele, totuşi. Era prea abrupt ca să construieşti bine și 
era teren mâlos, ziceau. Mie îmi părea bine. Noi eram pe deal de 
atâta timp, că nu voiam să îl văd plin de căsuţele alea. Mă întrebam 
ce o să se întâmple cu ele acolo jos, la poalele dealului, când o să vină 
o ploaie zdravănă. Acolo jos pământul era foarte moale şi tot acolo 
rămânea apa după ce curgea de sus de la noi. 

Tanti Mae se uita la celelalte dealuri. Cel de pe partea opusă a 
oraşului faţă de locul unde locuiam noi era aproape plin de căsuțe, 
toate albe şi arătând la fel. Şi dealul de lângă noi se dezvoltase bine. 
Chiar şi pe întuneric se puteau vedea drumurile tăiate în el, ceea ce îl 
făcea să arate precum cuvintele încrucişate pe care domnul Farney 
încerca într-o vreme să ni le dea să le rezolvăm, dar nimeni nu ştia 
atâtea cuvinte ca să reuşească. 

Dintr-odată i-am zis lui tanti Mae că văzusem la magazin o fată 
care îmi plăcea mult. 

— Chiar mă întrebam când o să îmi spui ceva de genul ăsta, 


drăguţule. 

Se oprise din legănat şi mă întrebam dacă era supărată. 

— Dave, de ce nu o inviţi să ieşiţi undeva? 

Toţii băieţii şi fetele pe care îi văd în oraş fac asta de mult timp. Nu 
poţi să stai aici aşa în fiecare noapte cu mama ta. 

— Nu mă deranjează şi, pe lângă asta... 

— Ştiu, drăguţule. Dar uite câţi ani ai. Nu e normal să stai în 
fiecare seară aici cu ea. Nu ar fi trebuit să las lucrurile așa, dar ştii, 
Clyde ne-a găsit ceva ocazii bune de lucru. Nu puteam să o lăsăm 
singură în casă. 

— Ştiu asta, tanti Mae, tocmai... 

— Nu, nu, ascultă-mă. Ştii că în unele nopţi rămân acasă. Invit-o 
pe fata asta undeva şi o să aranjez să fiu acasă în seara aia şi să am 
grijă de mama. 

Nu am mai zis nimic. Ea a început iar să se legene. 

— Şi dacă n-o să vrea să iasă cu mine? 

— Nu-ţi face griji, Dave, o să vrea. Eşti un băiat frumuşel, eşti şi 
înalt. Arăţi mai bine decât puştanii ăia care intră în hanurile prin 
care cânt eu. 

— Eu n-am bani ca ei, tanti Mae. Costă mult să te duci acolo. 
Trebuie să cumperi bere, şi îţi trebuie şi o maşină să ajungi acolo. 

— Bine, atunci du-te la un film în oraş. Cât costă? 30 de cenți de 
persoană? Asta înseamnă 60 de cenți amândoi, şi nu e mult. Până şi 
eu am atâta. 

A început să râdă, dar mie nu-mi venea să râd cu ea. Mă întrebam 
dacă Jo Lynne o să vrea să meargă la film. 

— Crezi că o să vrea, dacă îi zic, tanti Mae? 

— Cred că da. În plus, ce te costă să întrebi? 

Părea simplu, când o auzeai pe tanti Mae, dar nu am invitat-o pe 
Jo Lynne o vreme. Am aşteptat să mai vină încă de vreo două ori 
după aceea, apoi i-am zis. Mi-a răspuns că da, ar putea, şi am fost 
surprins. 

În seara în care am ieşit, tanti Mae a rămas acasă cu mama. Clyde 
găsise ceva bun în seara aceea, dar tanti Mae a zis că era la vreo sută 
de kilometri depărtare şi nici nu avea chef să se ducă. Mi-am pus o 
cămaşă înflorată pe care o cumpărasem din oraş și nişte pantaloni 
buni de-ai tatei, pe care îi cumpărase înainte de război. Când am ieşit 
din casă, mama m-a văzut îmbrăcat cu ei şi a zis că îi ştia de undeva. 
Dar tanti Mae i-a zis că erau noi, aşa că le-am spus noapte bună la 


amândouă. _ 

Jo Lynne mă aştepta jos în oraş pe Main Street. Imi spusese că era 
mai bine să ne întâlnim undeva decât să vin să o iau de acasă de la 
bunicul ei. Lui nu-i plăcea ca ea să iasă în oraş și ar fi avut probleme. 
Pentru mine nu conta unde ne vedeam. Mă bucuram că nu trebuia să 
îl întâlnesc nici pe el, nici pe mama ei. 

Fa era la colţul unde hotărâserăm că o să ne vedem. Arăta foarte 
bine. Avea părul legat la spate cu o panglică verde şi purta o rochie 
înflorată şi sandale. Rujul cu care se dădea îi făcea noaptea buzele de 
un violet-închis. Era o seară caldă şi erau mulţi oameni la plimbare 
pe stradă. Unii dintre bărbaţii care treceau pe la colţul unde era ea se 
întorceau să o privească. Şi femeile se uitau la ea, pentru că arăta 
altfel decât ele, şi ele ştiau că nu era din oraş, şi probabil se întrebau 
de unde e. Vânticelul care bătea îi înfoia puţin rochia şi panglica din 
păr. Imi plăcea cum arăta. 

A zâmbit când m-a văzut. Am stat acolo de vorbă puţin, apoi am 
pornit spre cinema, care era la două străzi mai jos. Eu îi salutam pe 
oamenii pe care îi cunoşteam, pe majoritatea de la magazin, dar Jo 
Lynne nu ştia pe nimeni. Toţi se uitau la noi, pentru că ei credeau că 
eu stau tot timpul sus pe deal cu mama. 

Nu-mi amintesc ce film a fost. Era unul din alea ieftine de sâmbătă 
seara, cu gangsteri sau cowboy. Câţiva dintre foştii mei colegi de 
școală care mergeau acum la liceu erau și ei la film cu fete. Ştiam că 
se duceau mereu sâmbăta, apoi mergeau la han să bea şi să danseze. 
Când i-am văzut, mi-am dorit să fi avut o maşină, ca să mergem și 
noi acolo. Toată lumea zicea că era distractiv. 

Era cald înăuntru şi mirosea ca de obicei. Ventilatoarele vechi pe 
care le aveau făceau atâta zgomot, că uneori nu puteai să auzi vocile 
actorilor. Copiii mici stăteau în faţă, pe primele două rânduri, la 
vreun metru de ecran, şi până atunci nu îi luasem în seamă, dar în 
seara aia m-au deranjat, cu alergatul lor în sus şi în jos printre 
scaune, şi cu vorbitul şi aruncatul de lucruri în ecran. Aș fi vrut ca 
fratele şerifului să vină şi să îi dea afară, dar el cerea mai mult pe 
bilet sâmbătă seara, şi dacă îi dădea afară, ar fi trebuit să le dea banii 
înapoi. 

Braţul lui Jo Lynne îl atingea pe al meu. Nu puteam să fiu atent la 
film, dar mă uitam în continuare la ecran. Actorii se tot mișcau, şi 
vorbeau, şi se împuşcau, dar nu ştiam despre ce era vorba acolo. 
Lumina albă de la ecran îi făcea buzele să lucească, şi erau umede, 


mă întrebam de ce. Nu a observat că o priveam. Ea se uita la film. 
Mi-am coborât ochii de la faţa ei, la locul unde braţul ei mă atingea. 
Era alb şi îl simţeam aşa moale. După o vreme am luat-o de mâna pe 
care o ţinea pe mânerul scaunului. Nici nu m-a privit, însă am simţit 
cum îşi strânge degetele în jurul mâinii mele, şi asta m-a mirat. 

Filmul se terminase şi toată lumea se ridica. Doar puştii din 
primele două rânduri mai erau pe scaune, dar ei mereu stăteau să 
vadă două filme. Se tot loveau şi urlau şi mă întrebam unde erau 
mamele lor. Mâna cu care o ţinusem pe a ei era udă. M-am şters pe 
pantalonii tatei şi asta a lăsat o pată, aşa că am ţinut mâna acolo să o 
acopăr până am ieşit. 

Când am ajuns în stradă, Jo Lynne a zis că a fost un film bun. Am 
răspuns că şi mie îmi plăcuse și am întrebat-o unde voia să meargă. 
Aş fi dus-o la un restaurant, dar mi-a spus că bunicului ei nu-i plăcea 
să se întoarcă prea târziu, aşa că ar fi preferat să facem o plimbare. 

Vântuleţul încă mai bătea şi era puţin mai răcoare. Ne-am 
îndreptat spre casa unde locuia ea. O ţineam de mână, iar ea nu 
spunea nimic. Mă strângea iar, cum făcuse şi la cinema. Am vorbit 
puţin despre film. Nu-mi aduceam aminte mare lucru din el, aşa că 
am fost de acord cu ce spunea ea. După asta, mi-a zis că îi părea bine 
că o invitasem în oraş, pentru că se plictisise să stea acasă la bunicul 
ei în fiecare seară. Nu i-am zis că mă mirasem că acceptase, și am 
lăsat-o aşa. 

Nu ştiu de ce mi-era frică. Pur şi simplu îmi era. Mergeam de 
multă vreme fără să spunem nimic şi nu-mi trecea prin cap ce aş 
putea să zic ca să încep o conversaţie. Mă simţeam aiurea ţinând-o de 
mână fără să zic nimic, dar nici ea nu a încercat să vorbească. Poate 
nici ea nu avea nimic de spus. Nu ştiu. Știu doar că ne apropiam de 
casa bunicului ei. Era la poalele dealului, față în faţă cu al nostru. 

Când am ajuns pe strada respectivă, Jo Lynne s-a uitat în sus pe 
deal. Se construiau case din acelea noi. Puteai să le numeri după 
acoperişuri, pentru că străluceau sub lumina lunii. Se vedeau vreo 
cincisprezece deja înălțate, dar știam că aveau doar câţiva pereţi gata, 
fără acoperișuri. Inainte să ajungem la casa bunicului, Jo Lynne s-a 
oprit şi mi-a strâns tare mâna. M-am uitat la ea. Ea privea în sus la 
acoperişurile lucitoare de pe deal. 

— Hai să mergem să vedem ce case construiese acolo, David. 

Mi-a strâns mâna atât de tare, că am crezut că o să mi se oprească 
sângele în ea. M-am uitat la buzele ei violete. Erau tot umede, și iar 


m-am întrebat de ce. 

— Nu stăm mult. Vreau doar să văd ce se întâmplă acolo. 

Am zis bine, aşa că am urcat pe drumul pe care circulau muncitorii 
și camioanele. Era plin de urme de cauciucuri, şi Jo Lynne se tot 
împiedica, aşa că am apucat-o de mijloc ca să nu cadă. Am fost 
surprins de talia ei fină. A lui tanti Mae era plină şi dreaptă. 

Am ajuns la primul grup de case şi ne-am uitat în jur. Jo Lynne se 
ţinea aproape de mine pentru că zicea că îi era teamă pe deal noaptea 
şi că, dacă nu eram eu, nu ar fi urcat. M-am simţit bine auzind asta. 

Era ciudat să vezi toate căsuţele alea goale, cu ușile şi ferestrele 
deschise. În câteva zile or să fie închise, cu lemn Și sticlă, și atunci ar 
fi fost ilegal să mai intri în ele. Mă gândeam ce diferenţă era între 
cutiuţele acelea mici de lemn în care strălucea luna prin locurile unde 
ar fi trebuit să fie uşi şi felul cum urmau să arate în puţină vreme cu 
oameni care să le locuiască şi să le iubească. 

Am stat pe treptele uneia dintre căsuțe. Totul mirosea a pin 
proaspăt tăiat şi a pădure şi tencuială, mirosul ăla ciudat şi sec de 
tencuială care ai impresia că o să te sufoce. Tăiaseră aproape toţi 
pinii pe acolo şi cioturile maro se ițeau pe lângă noi şi pieptănau 
vântul care ne bătea prin păr. 

Jo Lynne tăcea. Vântul îi bătea prin păr şi o auzeam cum respiră 
mirosul de pini. Mi-am pus braţul în jurul ei. S-a uitat la mine şi i-am 
văzut în întuneric buzele umede şi violete. În lucirea lor am văzut 
luna, printre cutele mai întunecate. S-a uitat la mine altfel, cum nu o 
mai văzusem până atunci, şi am ştiut ce să fac. Am sărutat-o. 


Capitolul opt 


Apoi Jo Lynne a plecat. Bunicului ei îi era mai bine, așa că maică- 
sa a hotărât că se pot întoarce în Springhill. Imi amintesc ziua în care 
a venit la magazin să-mi spună. Era una dintre acele daţi când 
domnul Williams era plecat, iar eu mutam nişte sticluțe de şampon 
dintr-o parte într-alta pe raft, încercând să fac curat. Am auzit uşa 
închizându-se şi paşii care se apropiau pe gresia veche. Era un mers 
uşor dezordonat, iar eu cunoşteam o singură persoană care să 
meargă aşa. M-am ridicat și am văzut-o pe Jo Lynne uitându-se în 
Jur după mine. 

Când am văzut expresia de pe faţa ei, mi-am dat seama că ceva nu 
e în regulă. N-a amânat, totuşi, momentul, a venit direct la mine și 
mi-a spus că ea şi mama ei se pregăteau să plece. Nu i-am răspuns. 
Când mi se întâmplă lucruri de genul ăsta, pur şi simplu tac. Nu ştiu 
ce să spun. M-am uitat doar în sus, la raftul de lângă mine o vreme, 
fără să mă gândesc la nimic. Ochii mei au citit şi au recitit un timp 
eticheta uneia dintre sticlele de acolo. Apoi am auzit-o pe Jo Lynne 
vorbind din nou. Mă mira s-o aud vorbind aşa, de parcă ar fi fost un 
subiect de discuţie normal, cum e vremea sau noile case de pe 
dealuri. Mi-a venit în minte noaptea aceea, când ne-am ascuns în 
casele cele noi. Buzele ei erau purpurii atunci, iar luna strălucea în 
umezeala lor şi puteam vedea micile şanţuri de pe ele, mai subţiri 
decât un ac. 

Când a terminat de vorbit, reţinusem doar că pleca a doua zi cu 
trenul. Am ieşit de după tejghea și am prins-o de mână, dar am 
simţit-o altfel decât în noaptea aceea când o încălzea atât de tare pe a 
mea încât o făcea să transpire. Nu se uita la mine. Privea în altă 
parte, înspre oamenii care se perindau pe lângă vitrina mare de sticlă 
fără ca măcar să le treacă prin minte ce se întâmpla înăuntrul 
drogheriei. Speram să nu intre nimeni, fiindcă voiam să vorbesc cu 
ea când aş fi fost pregătit şi aş fi ştiut ce să-i spun. 

Şi-a tras mâna dintr-a mea şi a zis că, ei bine, ea a spus tot ce avea 
de spus. Mie-mi suna ca şi când aş fi auzit o replică dintr-un film, 
unul din alea ieftine de vineri noaptea, cu actori de care n-ai auzit 
niciodată. Am prins-o din nou de mână când am văzut că vrea să 
plece. Am întrebat-o dacă are de gând să se mai întoarcă în oraş. Sau 
dacă pot să-i trimit scrisori acasă. S-a întors de la fereastră, s-a uitat 
la mine și mi-a spus că s-ar putea să mai vină prin oraş la un moment 


dat. Am întrebat-o când. 

— Nu ştiu. Poate dacă se îmbolnăveşte iar bunicul. 

A încercat să-şi tragă din nou mâna, dar am tinut-o. 

— Dar... unde pot să-ţi scriu? Am nişte hârtie aici. Stai să-mi notez 
adresa. 

— Nu, mama nu m-ar lăsa să primesc scrisori de la vreun băiat. Ce 
e cu tine? Am ieşit doar o dată. Lasă-mi mâna. Te porţi de parcă n-ai 
mai fi cunoscut nicio altă fată. Văd... 

— Nu, n-am mai cunoscut nicio fată, chiar nu. Tu eşti singura pe 
care o ştiu. Nu... 

— Of, linişteşte-te. Şi dă-mi drumul. Parcă ai vrea să te-nsori. 

— Am putea să ne căsătorim, Jo Lynne. Statul nu ne va împiedica. 
Tu ai aproape șaptesprezece ani, iar eu sunt mai în vârstă... 

Jo Lynne m-a lovit peste față cu mâna liberă. Faţa i se înroşise şi 
avea ochii sălbatici. Mi-am dat seama că am început s-o sperii, aşa că 
i-am dat drumul. A căzut pe gresie şi am încercat s-o ajut să se ridice, 
dar ea era deja la uşă înainte să apuc să mă aplec. A trântit uşa 
plângând şi ţipând că sunt nebun. Am urmărit-o de la geam cum 
fugea cu părul în vânt pe Main Street. Apoi a trecut o femeie pe lângă 
geam şi a început să se uite lung la mine. Mă întrebam de ce nu 
pleacă. Arăta cu degetul spre obraz, dar eu nu am înţeles ce vrea, aşa 
că am plecat de la vitrină şi am trecut pe lângă oglindă. Când mi-am 
văzut faţa, am înţeles ce încerca să-mi spună. Obrazul începea să-mi 
sângereze în locul unde fusesem lovit. 

Am fugit până în spatele tejghelei unde ştiam că ţine domnul 
Williams bandajele. Am luat unul şi l-am apăsat pe zgârieturile pe 
care mi le făcuse cu unghiile. Faţa îmi ardea. Mi-am simţit ochii 
pulsându-mi sub pleoape, ca şi cum ar vrea să-mi iasă din orbite, 
părul mi-l simţeam de lână şi voiam să mi-l smulg din cap ca să mă 
răcoresc. 

Când mi-am venit în fire, am început să mă gândesc la ce s-a 
întâmplat. Cum stăteam eu pe scaunul înalt din spatele tejghelei, am 
început să mă uit prin magazin şi apoi afară pe strada luminoasă. Mă 
întrebam unde e Jo Lynne şi dacă e acasă. Apoi am început să mă 
gândesc la mine şi la cât de prost am fost. M-am făcut de râs în 
ultimul hal în seara în care am ieşit, iar ei nici că i-a păsat vreun pic. 
Noaptea petrecută sus, în casele noi, nu a contat. Că ne-am sărutat, 
nici asta nu a contat. Ea nu ştia la ce mă gândeam când vedeam luna 
luminându-i faţa sau când mâna mea a atins-o pe a ei la film sau 


chiar când am auzit-o intrând în drogherie, cu puţin timp în urmă. 
Ea nu ştia că e singurul lucru pe care mi-l dorisem vreodată şi pe care 
am crezut că o să-l am. 

Mi-am scos bandajul şi m-am uitat la dungile roşii de pe obraz. 
Arătau ca o grilă de x şi o, cum desenam pe tabla de la şcoală când 
eram mici. Mi-era ruşine când mă uitam la zgârieturile alea. Cineva 
m-a lovit. Nu am făcut niciodată nimic ca să mă lovească cineva, cu 
excepţia lui Bruce, înainte de a merge la şcoală. Mă întrebam ce or să 
creadă oamenii dacă ar afla că cineva m-a lovit, cu atât mai mult o 
fată. Or să creadă cele mai neruşinate lucruri, aşa cum fac ei de 
obicei. Sau poate or să fie şi ei surprinşi, pentru că şi ei mă ştiau ca 
un copil liniştit, care lucrează la drogherie şi trăieşte cu mătuşa şi cu 
mama lui sus pe deal, care are grijă de mama lui și ascultă radioul cu 
ea în fiecare seară. 

M-am dus să mă uit din nou în oglindă. Pe obrazul meu mai 
rămăseseră două linii întunecate şi roşii, chiar deasupra zonei pe 
care o rad. Sângele se oprise şi ştiam că aşa vor arăta de-a lungul 
zilei. Apoi am încercat să mă gândese la nişte explicaţii pe care să le 
dau celor care o să mă vadă, dar nu am reuşit să mă gândese la ceva 
care să şi sune credibil. De fapt, nici nu-mi păsa. 

Domnul Williams ţinea chibriturile după tejghea, aşa că am luat 
unul, l-am aprins, am dat foc bandajului și l-am aruncat la coş. Am 
privit fumul ondulându-se în aer, rapid şi gri la început, apoi mai lent 
şi albicios. Când s-a oprit, am început să simt mirosul de ars. L-am 
inspirat şi m-am aşezat pe scaunul de la tejghea şi nu m-am mai 
gândit la absolut nimic. Mintea îmi era goală. 

Slujba de la drogherie a continuat la fel ca întotdeauna. Domnul 
Williams a modificat faţada dinainte, punând sticlă în loc de 
cărămidă. Asta a repus afacerea în mișcare, cum spunea chiar el că o 
să se întâmple. Nu cred că s-a gândit la felul în care te simţeai în 
drogherie când apunea soarele şi intra direct prin toată sticla aceea. 
Tot magazinul devenea portocaliu atunci şi te dureau ochii la orice 
te-ai fi uitat. Apoi a trebuit să cheltuiască mult mai mulţi bani pe 
jaluzele, care au dat peste cap tot planul. 

Cam în această perioadă, tanti Mae a început să se schimbe. 
Totdeauna a fost drăguță cu mine, dar acum era şi mai şi. Nu i-am 
spus niciodată despre incidentul cu Jo Lynne, aşa că nu avea de ce 
să-i pară rău de mine, dar îi părea, şi mă întrebam de ce. 

Bănuiesc că e de apreciat când oamenilor le pare rău de tine, dar 


eu nu simţeam asta şi nu am făcut-o niciodată. Mă enerva la culme să 
văd cum cineva se purta cu mine ca şi când aş fi fost demn de milă, 
întrebând mereu cum mă simt, pregătind lucruri special pentru 
mine, vorbindu-mi ca unui copil, uitându-se mereu la mine cu părere 
de rău în ochi. Am vrut să-i spun lui tanti Mae că mă scoate din sărite 
şi s-o întreb de ce se poartă aşa cu mine, dar, dintr-un motiv sau 
altul, nu am făcut-o niciodată. Eram doar curios şi aşteptam să-mi 
dau seama ce o făcea să se comporte de parcă aş fi fost un iepuraş de 
munte amărât care nu a mai mâncat de o săptămână. 

Câteodată, când ajungeam noaptea acasă, urcam direct în fosta 
mea cameră, unde încă mai era trenul. Deschideam geamul de sus, îl 
propteam cu o coadă de mătură şi mă uitam la stele şi la vârfurile 
pinilor. Simţeam adierea vântului intrându-mi în cameră, agitând 
praful şi plimbând aerul vechi, stătut din cameră. Tanti Mae nu era 
prin preajmă ca să mă mângâie pe cap, să-mi pună pe masă 
mâncărurile speciale pe care le gătise şi să-mi arunce privirea aia 
care mă enerva groaznic. Acolo sus puteam să stau să mă gândesc. 

Mă gândeam la multe lucruri. Toţi cei care au terminat şcoala 
odată cu mine erau acum la facultate, cel puţin cei care au mers la 
liceu, şi majoritatea au făcut asta. Cei care veneau pe la drogherie 
vorbeau mereu despre ei, cât de mult se distrau, cum unii erau în 
frăţii sau alte organizaţii, asta dacă aveau bani, şi cum altul studia ca 
să ajungă doctor sau altceva pentru care trebuia să mergi la facultate. 
Mă gândeam ce o să fiu eu. Nu puteam să rămân la drogherie toată 
viaţa, iar în vale nu prea aveai mare lucru de făcut. Trebuia să mergi 
la facultate ca să ajungi ceva. Dar eu nu ajunsesem nici măcar la liceu 
şi aproape toată lumea făcuse asta. 

Mă gândeam și la Jo Lynne. Nu-mi plăcea să mă gândesc la asta, 
dar mă gândeam oricum. Seara când am ieşit cu ea a fost cel mai 
frumos moment de când am terminat scoala sau de când s-a ţinut 
petrecerea de la fabrică, din timpul războiului. Când îmi aminteam 
de ziua aceea de la drogherie, faţa mi se încălzea şi ochii începeau să- 
mi pulseze din nou. Îmi simţeam inima bătându-mi în tot corpul. Era 
o zi de care nu voiam să-mi mai amintesc niciodată, dar de fiecare 
dată când urcam în cameră şi-mi lăsam gândurile să curgă liniştite, 
totul îmi revenea în minte cu limpezime, ca şi când aş fi primit palma 
aceea chiar acolo. 

Poate aş fi reuşit să-i spui lui tanti Mae despre Jo Lynne. Dar felul 
în care se purta mă împiedica s-o fac. Dacă tanti Mae ar fi fost cum 


era ea înainte, i-aş fi spus, dar aşa, nu voiam să știe nimic despre 
asta, nimic. Mă obosea suficient atunci şi nu aş fi vrut să se 
înrăutăţească situaţia dacă i-aş fi spus că mi-e dor de Jo Lynne şi că 
voiam să-i scriu, să-mi cer iertare pentru tot ce am spus şi am făcut, 
să o rog să-mi scrie şi ea, chiar dacă mai era supărată, nu conta, atâta 
timp cât primeam ceva de la ea care să aibă scrisul ei. Aş fi vrut să 
trec pe la bunicul ei și să aflu unde locuieşte, dar nu am putut. Poate 
că dacă aş fi vorbit cu tanti Mae, ea mi-ar fi spus ce trebuie să fac, dar 
nu voiam să discut cu ea lucrurile astea, cel puţin nu la momentul 
respectiv. 

Aşa că stăteam pur şi simplu în fosta mea cameră şi mă uitam la 
vârfurile pinilor care se legănau printre stele sau la trenul meu vechi 
care nu mai mergea, ci doar stătea acolo cafeniu de la rugină, dar 
ruginit până la şine din cauza acoperişului prin care curgea apă. 
Stăteam şi mă gândeam că într-o zi voi lucra la el şi-l voi unge cu ulei 
şi poate că va funcţiona din nou. 

In nopţile când stăteam sus în camera mea, auzeam radioul sub 
mine şi pe mama punând întrebări la care-i răspundea tanti Mae. 
Tanti Mae îşi petrecea nopţile acasă acum. Clyde plecase la Nashville 
să se întâlnească cu nişte oameni care să-i dea ceva de lucru acolo la 
radio, într-o emisiune de muzică. Vedeam în fiecare zi prin casă 
scrisorile pe care i le trimitea lui tanti Mae. Ştiam că sunt de la Clyde 
pentru că erau scrise cu litere ca de tipar. Clyde nu ştia să scrie de 
mână, cel puţin aşa credeam eu, pentru că nu l-am văzut niciodată să 
trimită scrisori cu litere de mână. Tanti Mae nu mi-a zis când urma 
să se întoarcă Clyde, dar oricum nu-mi păsa. Eram bucuros că stătea 
noaptea acasă cu mama, chiar dacă aveam nevoie de bani. 

Dar mama se schimba, aşa credeam. Nu mai arăta ca înainte. Era 
din ce în ce mai slabă, iar obrajii îi căzuseră. Pielea de pe nas îi era 
atât de întinsă încât ajunsese să arate ca şi cum osul i-ar fi fost 
acoperit de o pieliţă de ceapă. Asta era motivul pentru care îmi părea 
bine că tanti Mae e acasă, pentru că puteam să mă duc sus. Nu-mi 
plăcea să stau în semiintuneric cu ea şi să ascult radioul. Mă speria să 
mă uit la mama şi să o văd privindu-mă cu acea negură din spatele 
ochilor. Când eram prin preajmă, se uita numai la mine, ceea ce nu 
mă făcea să mă simt bine. Chiar şi când mâncam. Ea nu se atingea de 
mâncare când eram cu ea la masă. Stătea cu mâncarea în faţă şi se 
holba la mine. După o vreme în care a tot făcut asta, tanti Mae a 
trebuit să ne dea să mâncăm separat, fiindcă nici eu nu mai puteam 


să mănânc cu ea uitându-se la mine. 

Mă enerva foarte tare că simt asta faţă de maică-mea, dar apoi m- 
am gândit mai bine şi mi-am spus că de fapt nu mai era o mamă cu 
adevărat. Era doar o străină care mă înfiora şi care nu părea să mă 
cunoască. Nici măcar nu mai arăta ca mama. Eu ştiam cum arăta 
mama. Imi aminteam de cea care mă ducea la culcare, care dansa cu 
mine la petrecerea de la fabrică şi care a stat cu mine când tata s-a 
dus la război. Imi aminteam de cea care s-a uitat după trenul în care 
era tata, multă vreme după ce acesta dispăruse. Nu mai era aceeaşi. 
Acum era o femeie cu care îmi era frică să stau în casă. Nu mai 
vorbea cu mine deloc. Stătea doar şi se holba la mine şi mă 
înspăimânta. 

Şi ştiam ce se întâmplă în oraș. Trecuse deja multă vreme de la 
absolvirea mea, când o adusesem pe Flora să aibă grijă de mama. 
După seara aceea, toată lumea din oraş aflase despre ea. Se purtau 
destul de frumos şi după ce au observat că nici eu nu am de gând să 
vorbesc despre asta, nu au mai spus nimic. Dar eu ştiam cum judecă 
oamenii ăştia lucrurile. Aveau întotdeauna nişte timp în plus în viaţa 
lor ca să-și facă griji şi pentru vieţile celorlalţi. Credeau că trebuie să 
se strângă şi să-i ajute pe ceilalţi, cum au făcut cu femeia care şi-a 
împrumutat maşina unui tip de culoare şi s-au adunat să-i spună că 
locul ei e în nord, cu ceilalţi prieteni ai cioroilor, sau când i-au dat 
afară din oraş pe veterani şi soțiile lor străine. Dacă erai diferit de 
ceilalţi oameni din oraş, trebuia să pleci. De aceea semănau toţi atât 
de mult. Felul în care vorbeau, lucrurile pe care le făceau, ce le plăcea 
şi ce urau. Dacă cineva începea să urască ceva şi era persoana 
potrivită, toţi trebuia să se apuce să urască acelaşi lucru, altfel 
începeau să-i urască pe cei care nu urau lucrul respectiv. Obişnuiau 
să ne spună la şcoală să gândim pe cont propriu, dar nu puteai să faci 
asta în oraş. Trebuia să ai aceleaşi păreri cu cele în care a crezut tatăl 
tău toată viaţa lui şi asta era convingerea tuturor. 

Ştiam ce gândea toată lumea despre mama. Nu mai avea prieteni 
în oraş care să se împotrivească bârfelor, aşa că povestea Florei 
devenea din ce în ce mai dezvoltată. Ştiam că Flora era iar de partea 
predicatorului şi conducea chiar şcoala de duminică pentru adulţi. 
Era de rău dacă predicatorul ajungea să fie liderul vreunei iniţiative. 
Cu excepţia întâlnirilor ălora ale lui Bobby Lee Taylor, tot ceea ce îşi 
punea în cap ieşea fix cum voia el. Dacă voia să dea oamenii afară din 
oraş, asta şi făcea, mai ales dacă nu erau pe listele bisericii. 


Predicatorul decidea cine era trimis la sanatoriu sau la azilul 
pentru săraci. În fiecare an trimitea câte un bătrân sau o bătrână la 
azil, chiar dacă ei nu voiau. Toată lumea spunea că acolo mori foarte 
repede şi, chiar dacă erau bătrâni, nici ei nu voiau să moară, și 
plângeau când predicatorul îi ducea la tren. Dacă nu-i deranja gândul 
plecării prea mult, îi ducea chiar el acolo cu maşina, dar aceştia erau, 
în general, cei care aveau încredere în el şi în ceea ce spunea el, că e 
bine acolo, sau cei surzi, care oricum nu-şi dădeau seama ce se 
întâmplă. Odată, am văzut o bătrână care nu putea nici să se miște, 
nici să vorbească. Intr-o zi, când mergeam spre casă de la drogherie, 
am văzut cum predicatorul o scotea din casa ei veche şi o punea la el 
în maşină. Nu putea să se miște sau să vorbească, nimic, dar ochii ei 
au fost cel mai cumplit lucru pe care l-am văzut în viaţa mea. Când 
am trecut pe lângă maşină, s-a uita la mine cu o privire îngrozită care 
semăna cu a iepurelui de munte când vede că nu mai poate scăpa de 
animalul care-l vânează. Nu ştiu de ce am făcut asta, dar am stat 
țintuit locului până când a pornit maşina predicatorului şi m-am 
uitat cum se îndepărtează cu acea bătrână. Presupun că e încă în 
azilul de săraci. 

Soţia domnului Williams a mers la biserica predicatorului; aşa am 
aflat despre mama. Domnul Williams mi-a spus că predicatorul și 
Flora încercau să găsească loc pentru mama la sanatoriu. Nu mi-a 
venit să cred când am auzit, pentru că mama nu mergea niciodată în 
oraş şi nimeni nu a văzut-o cu excepţia câtorva oameni care mai 
veneau prin luminişuri să prindă iepuri. Am încercat să găsesc un 
motiv pentru care ei ar vrea să facă una ca asta, dar nu am găsit 
niciunul. Domnul Williams mi-a spus să-i zic lui tanti Mae despre 
asta, pentru că ei nu puteau face nimic dacă familia se împotrivea. 
Am vrut să-i spun lui tanti Mae, dar în ultima vreme nu prea mai 
vorbeam cu ea mare lucru, aşa că nu i-am spus. Totuşi, m-am gândit 
mult la asta în timp ce stăteam sus la mine. Mă gândeam cum unii 
oameni pot să le facă altora ce vor, fără să fie băgaţi la închisoare de 
șerif, şi m-am gândit la mama intrând în maşina predicatorului şi 
plecând. Mintea mea se bloca la imaginea asta. Nu mă mai puteam 
gândi la nimic altceva când o vedeam pe mama în maşină, cu 
predicatorul spunând la toată lumea dup-aia cum a ajutat el oraşul şi 
cum a ajutat-o pe acea biată femeie. Dar n-a fost decât milă 
creştinească, ar spune el, oricare alt bun creştin ar fi sărit să facă 
acelaşi lucru. 


Începusem să mă satur de ceea ce numea predicatorul „creştinesc”. 
Tot ceea ce făcea el era „creştinesc”, iar oamenii din biserica lui chiar 
îl credeau. Dacă fura vreo carte care nu-i plăcea de la bibliotecă sau 
obliga radioul să emită duminica doar jumătate de zi, sau ducea pe 
cineva la azil, el le numea „fapte creştineşti”. Nu prea am avut parte 
de educaţie religioasă şi nici nu m-am dus la şcoala de duminică, 
pentru că nu figuram pe listele bisericii când împlinisem vârsta, dar 
cred că ştiam ce înseamnă să crezi în Hristos şi nu era nici pe departe 
ce făcea predicatorul. Eu o consideram pe tanti Mae o bună creştină, 
dar nimeni altcineva din vale n-ar fi crezut asta despre ea, din 
simplul motiv că nu mergea la biserică. Într-o zi, i-am zis cuiva că eu 
cred că tanti Mae e o creştină la fel de bună pe cât pretindea doamna 
Watkins că este. I-am spus asta unei femei care venea des pe la 
magazin. A început să vorbească despre diverşi oameni din oraş, iar 
când a ajuns la doamna Watkins, a zis că ea este un exemplu de 
creştin adevărat. Când am spus că şi tanti Mae este, mi-a spus că 
sunt un copil care nu înţelege adevărata semnificaţie a cuvântului 
acestuia, în sensul în care îl folosesc oamenii care merg la biserică. 

Cum domnul Williams nu a mai spus nimic despre Flora, 
predicator sau mama, eu am uitat repede de asta. Dar lucruri ca Jo 
Lynne sau felul cum se purta tanti Mae nu puteau să-mi iasă din cap. 
Mă mai gândeam încă la Jo Lynne când mă duceam sus. De la geam, 
dar nu din camera cu trenul, ci din dormitorul meu, puteam să văd 
casele mici de pe deal unde am sărutat-o. Erau toate terminate acum 
și găzduiau mulţi oameni înăuntru. Noaptea, luminile lor erau 
aprinse. Asta le făcea şi mai uşor de observat, aşa că stăteam uneori 
noaptea pe pervaz şi le priveam. Dar nu îmi plăcea să văd partea 
aceea a dealului luminată. Îmi plăcea să mi-o imaginez așa cum era 
atunci, cu toate casele goale şi cu dealul pustiu, luminat doar de lună. 
M-am întrebat chiar şi cine locuieşte în casa pe scările căreia am stat 
noi. _ 

Apoi am încetat să-mi mai fac griji din cauza lui tanti Mae. Intr-o 
zi, când am venit acasă de la magazin, ea stătea în bucătărie, 
plimbându-și mâinile pe faţa de masă. 

— Hai aici, dragule, a spus ea când m-a auzit intrând în casă. 

Am vrut să mă duc direct în camera cu trenul, pentru că nu-mi 
venea să stau pe lângă ea, cu ochii ei compătimitori. Când a auzit că 
încep să urc scările, m-a mai strigat o dată: 

— Vino aici, dragule. În bucătărie. 


Am mers şi am găsit-o cu o privire pierdută. Se uita afară pe uşa 
din spate, spre poiană, unde probabil că era mama printre pini, care 
erau suficient de mari acum cât să se compare cu oricare alţii de pe 
deal. 

— Stai jos. Aici, la masă. Mama e acolo, în spate. Mi-a împins un 
scaun de sub masă, cu piciorul. Cum a fost azi la serviciu? 

— Bine, tanti Mae. 

— Care e problema? 

— Niciuna. Doar că lucrurile au mers încet. Aproape că n-a intrat 
nimeni în magazin, în afară de o bătrână care vine mereu şi întreabă 
de lucruri la jumătate de preţ. 

S-a uitat la mine o vreme. Fix de-asta nu voiam să vorbesc cu ea. 
M-am uitat în altă parte, ca să nu-i văd ochii. 

— Am ceva să-ţi spun, Dave. 

I-am observat mâna alunecând pe masă după o hârtie pe care nici 
nu o observasem până atunci. Era o scrisoare, asta trebuie să fi fost, 
pentru că era într-un plic. 

— Am primit o scrisoare de la Clyde astăzi şi vreau să ţi-o citesc. 

Nu am spus nimic, aşa că a întins-o spre mine. 

— De fapt, ia, citeşte-o singur. 

Am deschis plicul şi am scos scrisoarea. Era scrisă cu litere roşii, ca 
de tipar, pe o hârtie veche, cafenie, de caiet dictando, aşa cum 
foloseam în gimnaziu la doamna Watkins. 


Dragă Mae, 


Am veşti bune pentru noi. Bill mi-a spus că ne va da de lucru la 
amândoi aici, la emisiunea lui de radio. Dacă o să-i placă de noi. Și 
cred că o să-i placă Mae. Nu trebuie să te grăbeşti să vii aici. Ai la 
dispoziție o săptămână. Am o cameră frumoasă aici. Bill spunea că 
poate şi înregistrăm nişte discuri. Poa să iasă mulți bani din asta. 
Sunt sigur. O să-ți placă la Nashville. Ai spus că nu ai fost niciodată 
aici. Au tot felul de emisiuni radio. Scrie-mi o scrisoare dragoste şi 
spune-mi când vei ajunge aici. 

Asta e o şansă mare. 


Cu dragoste, 
Clyde 


După ce am terminat de citit, am luat-o de la capăt. Spunea acelaşi 
lucru, care suna nebunește pentru mine. M-am uitat la tanti Mae, dar 
ea nu mai era la masă. Spăla nişte vase la chiuvetă. După o vreme, s-a 
întors spre mine. 

— Ei, dragă, ce crezi? 

— Nu ştiu, tanti Mae. Ce înseamnă asta? 

— Clyde crede că poate să ne găsească o slujbă bună, permanentă, 
în Nashville, la radio sau să scoatem nişte albume. 

Nashville. Îmi suna ciudat. Tanti Mae în Nashville. 

— Cum rămâne cu mine şi cu mama? 

— Asta e problema, dragule. De asta mi-e teamă, dar dacă facem 
rost de slujbă, vă chem şi pe voi. Omul ăsta, Bill, i-a spus lui Clyde că 
nu va dura mult până vom găsi ceva. Nu înţelegi? Pot să fac o 
mulțime de bani. 

Totul suna ciudat. Tanti Mae în Nashville, cu Clyde. Nu ştia cât o 
să fie nevoie să stea acolo. Şi mama. Ce o să mă fac cu ea? Mă speria 
chiar şi când era tanti Mae prin preajmă. Şi ce vom mânca? Totuşi, 
nu i-am spus nimic lui tanti Mae. 

— Dragule, poimâine iau autobuzul. Şi nu-ţi face griji. N-o să 
treacă mult timp până când o să vă trimit biletele de tren, ai înţeles? 

M-a lovit totul brusc, aşa cum trebuia să se întâmple de la început. 
Chiar avea de gând să mă lase singur cu mama. Mi s-a umplut iar 
mintea și m-am uitat la ea. 

— Dar ce mă voi face eu cu mama? Eu lucrez toată ziua şi ea e aici, 
şi ce vom mânca? Dacă eram... 

— Chiar nu ai de ce să-ţi faci griji, dragule. Sunt cu ea toată ziua. 
Nu face decât să stea în grădina aia veche de varză a lui taică-tu sau 
pe undeva pe lângă casă. Nu-ţi va face probleme. Sunt sigură că poţi 
să o laşi aici toată ziua şi nu se va întâmpla nimic. 

Am încercat să înţeleg ce spunea tanti Mae, dar nu am reuşit. 
Ştiam doar că ea chiar va pleca. Dacă aş fi aflat asta cu o săptămână 
mai devreme, m-aş fi gândit ce să fac prin casă cât timp e plecată, dar 
totul venea din senin. Chiar o să mă lase acasă singur cu mama ca să 
fac totul pentru ea. Tanti Mae în Nashville, tata în Italia, iar eu aici cu 
mama. Toate mi se învârteau prin minte atât de repede încât nu 
reuşeam să opresc niciun gând suficient de mult ca să-l gândesc. Mă 
uitam pur şi simplu la muşamaua de pe masă. Era aceeaşi de când 
locuiam în casa asta. Partea lucioasă începuse să se uzeze, forma 


pliuri mici şi dungi pe toată suprafaţa, iar materialul tare de 
dedesubt ieşea la iveală. Mi-am plimbat degetele peste zonele acelea 
şi am lăsat materialul aspru să mi se frece de piele. Se simţea cu totul 
altfel faţă de partea lucioasă şi alunecoasă. 

— Dragule, poate că nu ar trebui să fac asta, dar nu am mai avut 
niciodată o astfel de şansă, nici măcar când eram tânără. Pot să ajung 
să înregistrez şi la radio. Mă asculţi, Dave? Nu pari să auzi nimic din 
ce îţi spun. Uite. Renunţă la slujba ta de la magazin şi vei putea sta 
aici toată ziua cu mama, m-auzi. Într-o săptămână, poate două, o să 
primiţi bilete spre Nashville de la mine. Şi Dave, când o să ajungi la 
Nashville, poate o să te întorci la şcoală, la una dintre alea bune pe 
care le au ei acolo. Oraşele mari au școli bune, Dave, iar eu voi avea 
destui bani ca tu să nu mai lucrezi şi să-ți termini studiile. Mâine, 
spune-i domnului Williams că vrei să demisionezi. 

Am vrut să o întreb multe lucruri pe tanti Mae, dar n-am mai 
întrebat-o. Am vrut să o întreb ce-o să mâncăm, eu şi mama, cât timp 
ea va fi plecată în Nashville, cu Clyde. Clyde era bătrân, atâta ştiam 
eu despre el, dar ce ştiam eu, de fapt? Când l-am văzut cu ea, nu se 
purta ca şi cum ar fi bătrân şi asta era tot ce ştiam eu. Nu voiam să 
renunţ la slujba pe care mi-a dat-o domnul Williams. Dacă aş fi 
demisionat, aş fi pierdut cam cea mai bună slujbă pe care aş putea-o 
avea oriunde. Și domnul Williams ar crede că nu apreciez ce a făcut 
el pentru mine doar oferindu-mi slujba asta. 

Tanti Mae a trecut pe lângă scaunul meu şi m-a pupat pe cap. Nu 
am reacţionat în niciun fel, mă uitam în continuare prin uşa din 
spate, la locul unde era mama. Se înnopta şi, de obicei, ea intra în 
casă pe la ora asta. Curând am văzut-o venind pe sub acele de pin 
care încă se mai distingeau în întuneric, cu fusta ei făcută coş ca să 
țină nişte conuri pe care trebuie că le adunase de sub copaci. M-am 
uitat la ea cum se apropia de treptele din spate şi am încercat să mă 
gândese cum ar fi să locuiesc singur cu ea, chiar dacă şi doar pentru 
două săptămâni. Furnicătura aceea ciudată mi-a trecut iar prin 
picioare, începând de la călcâie, iar eu doar stăteam acolo şi-mi 
treceam degetele peste muşamaua învechită. 

Tanti Mae a întins mâna şi a aprins lumina când a intrat mama. A 
mers și a închis ușa de plasă fiindcă mâinile mamei erau ocupate să 
țină conurile. Mama s-a îndreptat spre masă şi a răsturnat conurile 
într-o grămăjoară pe muşama. Mâinile îi erau pline de lut, de la 
conurile pe care le-a scos din pământ, iar fusta îi era plină de frunze 


lipite. 

— Uite, a spus ea. 

M-am uitat la ea, ea s-a uitat la mine şi mi-a zâmbit. Am răspuns şi 
eu cu un zâmbet, dar eram surprins de cum arăta. Părea să fi 
îmbătrânit în timpul zilei, chiar de când am văzut-o de dimineaţă. 
Ştiam că încă se mai uită la mine, aşa că am privit afară, prin uşa din 
spate, la decorul întunecat dintre pini, dar de fapt mă gândeam cum 
arăta mama cu faţa ei ca pielea întinsă pe care o pun pe tobe şi cu 
părul ei de sârmă albă. 

Mi-am amintit de ochii ei, care aveau privirea aceea ciudată, dar 
apoi m-am gândit la momentele când era drăguță şi fină şi eu 
obişnuiam să o pup şi să mă agăţ de ea, dar acum îmi era frică şi nu 
voiam deloc să mă apropii de ea. 

Tanti Mae mi-a făcut semn să ies din bucătărie, ca mama să poată 
mânca. 

În ziua următoare m-am dus la magazin şi i-am spus domnului 
Williams că trebuie să demisionez. La început, a crezut că glumesc. 
Apoi i-am spus că e adevărat și că trebuie, pentru că tanti Mae pleacă 
și mă lasă să stau singur cu mama o vreme. S-a uitat la mine cu acea 
privire întristată ca a lui tanti Mae şi eu voiam numai să înceteze şi să 
mă lase să plec. S-a dus până la casa de marcat, a luat ceva bani, i-a 
pus într-un plic şi mi i-a dat. Nu am ştiut ce să spun şi cred că nici el, 
aşa că am plecat, dar nu fără să-i mulţumesc, şi m-am bucurat. Apoi, 
pe drumul spre deal, m-am gândit că poate n-a fost bine să iau bani 
de la el. Dar nu m-am întors. 

Ziua următoare era ziua când trebuia să plece tanti Mae. Nu avea 
destui bani de tren, aşa că lua autobuzul. Am privit-o cum împacheta 
și am ajutat-o să închidă valiza ei veche. Am avut grijă să nu-i îndoi 
albumul cu poze, care era aşezat exact deasupra hainelor, şi am 
reușit, într-un final, să fac încuietoarea să intre la locul ei. Şi-a pus pe 
cap pălăria, aceeaşi ca în ziua în care a venit să stea cu noi şi nici 
măcar nu s-a gândit la asta, dar eu m-am gândit. 

Când era gata de plecare, am căutat-o pe mama, dar ea nu era prin 
preajmă. Am presupus că e în spate, dar n-am avut timp să mergem 
s-o căutăm. Autobuzul venea în treizeci de minute. 

Am ridicat valiza lui tanti Mae și m-am uitat prin abţibildurile din 
New Orleans, Biloxi şi Mobile până şi-a trecut ea acul de pălărie prin 
păr. Vântul se făcuse destul de rece când am ajuns pe verandă, așa că 
am închis uşa după mine. In timp ce coboram pe cărare, tanti Mae 


îmi spunea ce să fac cu mâncarea, unde găsesc conservele şi tigaia ca 
să prăjesc ouă şi când o să ne scrie în legătură cu biletele, dar eu nu 
puteam să ascult tot ce zicea. Mă gândeam cum ne plimbam noi doi 
când eram mic. Tanti Mae purta aceeaşi pălărie mare ca şi atunci, 
doar că arăta mai nouă şi mai strălucitoare, iar eu nu mai văzusem 
prea multe pălării atât de mari ca a ei. Tanti Mae arăta aproape la fel, 
cu excepţia faptului că acum avea haine ca toată lumea din vale, nu 
diferite ca la început. Când m-am gândit la asta, am început să mă 
gândesc şi la cât de bătrână era ea de fapt. Cred că niciodată nu m- 
am gândit prea mult la vârsta ei pentru că arăta mereu sănătoasă și 
reuşea tot timpul să-i iasă bine toate. Dar tanti Mae era bătrână rău, 
am realizat brusc şi m-am uitat la părul ei. Era blond ca întotdeauna. 
Şi mi s-a făcut milă de ea. Nu ştiu de ce. Poate din cauză că mă 
gândeam la tot drumul pe care-l avea de făcut până în Nashville şi că 
acolo va fi cu Clyde. 

Toamna acoperise cu totul dealurile. Pinii se biciuiau între ei în 
bătaia vântului acolo sus, dar la nivelul pământului era destul de 
linişte, chiar dacă bătea un pic vântul, dar nu atât de puternic ca la 
înălțimea unde se terminau pinii. Câteva frunze din tufişurile care 
creşteau pe acolo ni s-au încolăcit printre picioare şi au luat-o 
înaintea noastră pe cărarea spre oraş. Mi-aş fi dorit să am un palton 
cu mine pentru că pe mâini începea să mi se facă pielea de găină, aşa 
cum se întâmpla mereu când îmi era frig. Nici tanti Mae nu avea 
palton şi ştiam că o să fie chiar mai frig în Nashville, dar când i-am 
spus, a zis că nu avem timp să ne întoarcem acasă ca să le luăm. 

Am ajuns jos în oraş sub un cer de un albastru luminos. Frunzele 
care ne urmăriseră pe deal s-au întâlnit cu altele de pe străzi şi au 
plutit împreună prin şanţuri, prin curți și pe parbrizele maşinilor în 
mișcare, unde stăteau ca şi când ar fi fost prinse acolo cu lipici până 
când se opreau maşinile. Autobuzul avea staţie în faţa frizeriei, aşa că 
am coborât până unde trebuia pe Main Street şi am aşteptat la 
marginea trotuarului. Valiza lui tanti Mae era grea și m-am bucurat 
că pot să o las jos. 

Tanti Mae s-a uitat în josul străzii să vadă dacă vine autobuzul şi 
când s-a întors spre mine, am văzut că avea genele umede. 

— E din cauza vântului, dragule. Tot timpul îmi curg ochii de la el. 

Am aşteptat acolo mult timp; mie mi s-a părut o oră întreagă, până 
când a venit autobuzul. I-am auzit motorul de departe, așa că am 
mers în stradă să-i fac semn şoferului. A oprit la câteva clădiri 


depărtare. Am ridicat valiza şi am alergat amândoi până unde 
deschisese șoferul uşa. Tanti Mae a urcat pe prima treaptă, apoi a 
coborât din nou ca să mă pupe şi am pupat-o la rândul meu. Am vrut 
să-i spun să nu plece, dar i-am dat valiza și uşa s-a închis. Pe undeva 
prin întunericul dinăuntru, am văzut-o făcându-mi cu mâna. I-am 
făcut şi eu cu mâna şi i-am zâmbit. Apoi a pornit motorul şi maşina a 
început să se mişte. Mirosul urât al autobuzului mi-a intrat în nări, 
aşa că m-am dat în spate pe trotuar şi l-am urmărit până a dispărut 
pe partea cealaltă a dealului, iar asta a fost ultima oară când am 
văzut-o pe tanti Mae. 


Capitolul nouă 


Începuse să se întunece când am ajuns înapoi acasă. Urcând pe 
cărare, mă gândeam cât o să-i ia lui tanti Mae până ne va trimite 
biletele şi ce vom face până atunci. Vântul se înteţise bine. Era chiar 
frig, şi când am ajuns aproape de casă, am început să fug. Mi-am 
închis ochii, pentru că ştiam cărarea pe de rost şi nu i-am deschis 
până n-am simţit cenuşa sub tălpi. 

Când am ajuns, am închis toate geamurile pentru că vântul sufla 
prin casă ca şi când am fi fost afară. Am aprins vechea sobă din 
bucătărie şi am deschis o conservă cu porumb şi am pus-o într-o 
cratiţă. Apoi m-am întrebat unde o fi mama. Am deschis uşa din 
spate şi am strigat-o prin tot vântul acela, dar apoi mi-am amintit că 
nu răspunde niciodată când o strigi şi că oricum venea înăuntru 
imediat ce se însera. Întunericul o speria. 

Era probabil sus, aşa că nu m-am mai gândit la asta. Când 
porumbul s-a încălzit, l-am pus într-o farfurie, am pus ceva unt pe el, 
am luat nişte pâine şi am început să mănânc. Vântul şuiera în colţul 
bucătăriei şi am auzit pinii lovindu-se unul de altul, scoțând şuieratul 
acela pe care-l fac ei mereu. Puteam deja să-mi imaginez dealul de 
dimineaţă, plin de ace de pin, de crengi mici şi de frunze din tufișuri. 
Cenușa o să fie acoperită cu chestii verzi de peste tot, iar animalele 
mici vor alerga ca nebunele. Vântul le făcea tot timpul să se comporte 
aşa. 

Când am terminat, am pus farfuria în chiuvetă peste celelalte. Am 
privit toate farfuriile și paharele pline de grăsime şi m-am gândit 
cum va trebui să le spăl eu pe toate şi mi-am dorit ca lui tanti Mae să 
nu-i ia foarte mult până ne scrie despre bilete. Am stat acolo şi m-am 
gândit cum a plecat ea pur şi simplu, fără să-și pună problema cum o 
s-o urc eu pe mama într-un tren şi după aceea m-am gândit cum o fi 
să plec din vale. Ar fi fost prima oară când aş fi ieşit din vale, dar 
tanti Mae nu mi-a spus ce să fac cu toate lucrurile din casă, şi sunt 
multe de făcut până când ajungi să-ţi iei lucrurile şi să pleci şi nu 
ştiam nici unde să-i scriu să o întreb. M-am uitat la becul unsuros 
atârnat de cablu. Nu părea să se mai ardă vreodată, deşi numai pe 
ăsta îl foloseam tot timpul. Nu ţin minte să-l fi schimbat cineva 
vreodată. Şi apoi am realizat că eram singur cu mama, exact ca acel 
bec care atârna de un cablu de care nu putea să se rupă. 

Când am intrat în hol, vântul a împins ușa din faţă şi a trântit-o de 


perete. Am simţit rafala rece trecând pe lângă mine, până să ajungă 
înapoi în bucătărie. Montasem un zăvor la ușă ca să o închid noaptea, 
pentru că acum mai erau nişte oameni pe deal cu noile lor case, aşa 
că am mers până acolo şi-am încercat să-l pun, dar era ieşit un şurub 
sau ceva de genul ăsta, fiindcă nu am reuşit, aşa că am sperat doar ca 
vântul să nu mai intre în casă. 

Scările erau uzate, așa că atunci când urcai, trebuia să-ţi pui 
piciorul unde-l punea toată lumea. Fiecare treaptă avea două locuri 
unde puteai păşi, ambele pe margine. Acolo lemnul era mai lăsat cu 
câţiva centimetri decât la mijloc sau la capătul treptelor. Câteodată, 
ca să fiu diferit, călcam chiar pe centru, unde nu călca nimeni 
niciodată. Asta am făcut şi acum. Am mers exact pe mijloc, unde 
lemnul arăta ca nou. Erau şaisprezece trepte de urcat până la etaj. 
Le-am numărat în timp ce urcam. Treisprezece. Paisprezece. Mă 
gândeam ce o să fac prin casă cât voi aştepta scrisoarea de la tanti 
Mae. Nu aveam cu cine să vorbesc şi nu citisem niciodată cărți aşa 
cum ne sugera domnul Farney să facem ca să devenim mai deştepţi şi 
ca să avem ceva bun de făcut când eram singuri și nu ştiam ce să 
facem. Cincisprezece. Era ceva ud pe o treaptă, într-una din gropile 
de pe marginea uzată. In întuneric nu vedeam prea bine, dar puţină 
lumină tot venea din bucătărie şi am putut să observ că nu era apă. 
Era ceva prea dens şi închis la culoare. Mai era puţin şi pe ultima 
treaptă, aşa că mi-am băgat mâna în lichidul acela şi l-am frecat între 
degete, dar nu mi-am dat seama ce e. Arăta maroniu în lumina aceea 
scăzută. 

Am ajuns sus şi am început să merg pe hol, dar m-am împiedicat 
de ceva greu. M-am oprit şi am încercat să văd ce e, dar nu am putut 
să disting nimic în întuneric, așa că am început să pipăi cu piciorul 
drumul până la becul pe care-l aveam pe hol. Când am aprins becul și 
m-am uitat în jur, am văzut ceva ce nu-mi venea să cred că e real. 
Mama era întinsă pe jos, iar din gură îi curgea sânge. Cursese pe 
trepte, fiindcă podeaua era înclinată spre ele; asta simţisem eu între 
degete. M-am uitat la mâna mea. Aveam sânge între cutele degetelor 
și începea să se usuce unde era mai puţin. Mi-am şters mâinile de 
pantaloni şi m-am dus la ea. Mă înspăimântam numai privind-o. Am 
crezut că a murit, dar când m-am aplecat şi i-am atins braţul, era 
cald încă şi am auzit-o respirând tare. Sângele i se închega în păr şi 
forma o mică băltoacă în jurul ei. Mi-am pus mâna pe gura ei 
încercând să-l opresc să mai curgă, dar când mi-am retras-o, după o 


vreme, tot ce încercasem eu să opresc a ieşit dintr-o dată, făcând un 
mic val pe o parte a feţei ei şi pe gât și a lărgit băltoaca dimprejurul 
ei. 

Mintea nu mă ajuta. Mi-am simţit bărbia strângându-se, aşa cum 
mi se întâmpla când eram mic, dar ştiam că sunt prea mare ca să mai 
plâng. Ce trebuia să fac era să mă gândesc ce să fac cu ea în halul în 
care era. Auzisem undeva că nu trebuie să mişti oamenii când sunt în 
starea asta, dar nu o puteam lăsa pe jos, fiindcă se făcea tot mai rece. 
M-am aplecat aproape de faţa ei şi am spus: „Mamă, mamă”, dar nu 
s-a mişcat, aşa că mi-am pus mâinile sub ea, una pe sub spate şi 
cealaltă pe sub picioare, şi am dus-o în camera în care dormea. 
Mama era atât de slabă şi pielea ei arăta atât de întinsă, dar era totuşi 
grea şi mă temeam că o s-o scap. Cât am dus-o până în cameră, 
sângele n-a încetat să-i curgă de pe rochie şi din gură. Părul îi atârna 
şi era tot alb înspre rădăcini, dar roşu unde intrase în băltoacă şi mai 
curgea sânge şi de pe vârfurile firelor. 

Am aşezat-o pe pat şi i-am pus o pătură veche pe gură ca să se 
usuce sângele. După asta, m-am aşezat pe marginea patului şi am 
privit-o. Mâna ei era aproape, aşa că mi-am plimbat-o pe a mea de-a 
lungul ei şi i-am luat palma și am ţinut-o. 

Mă întrebam ce se întâmplase. Era prima dată când mă gândeam 
la asta suficient de mult timp încât să-mi pun problema. Sânge care-i 
ieşea din gură. Am zguduit puţin patul şi am strigat-o, dar nu a 
răspuns. Vântul sufla încontinuu pe lângă casă şi uşa din faţă s-a 
trântit iar zdravăn, dar sunetul părea să vină de foarte departe. 

Imi era teamă acum şi nu ştiam ce să fac. De unde să aduc un 
doctor şi cu ce să-l plătesc? Banii pe care-i aveam în casă ne trebuiau 
ca să mâncăm. Doctorii erau scumpi, mai ales pentru ceva grav ca 
asta, care părea să coste o avere. Nu am adus niciodată un doctor în 
casă şi nici nu ştiam unde să merg după unul. M-am gândit că dacă o 
las pe mama să stea liniştită până dimineaţă, îşi va reveni. Sângele a 
încetat să-i mai curgă, ceea ce era bine, dar pătase tot patul şi 
începuse să devină lipicios pe cearşaf. Am mers şi am adus o cârpă 
udă şi i-am şters faţa şi gâtul, şi am dat jos tot sângele care nu era 
prea întărit. 

Cum o ştergeam în jurul gurii, m-am uitat la ea. Asta nu era mama, 
maronie toată şi uscată şi acoperită de sânge lipicios. Mi-am plimbat 
mâna pe fruntea ei, aşa cum făceam când era albă şi fină, dar acum 
era uscată, aspră şi întunecată. Respira greu şi uneori se auzea ca și 


când ar fi suspinat, un fel de suspin înecat. Patul părea prea mare 
pentru ea, aşa mică şi uscată cum se vedea prin lumina care intra pe 
uşă de pe hol, lumină de un galben pal care o făcea să arate şi mai 
rău. 

Am început să plâng şi chiar nu voiam să fac asta. Trebuia să mă 
gândesc ce-o să fac eu cu ea aici şi cu tanti Mae plecată. Mama mea 
era pe moarte. Ştiam asta şi nu puteam să fac nimic. Vântul bătea 
puternic şi rece în fereastra camerei. Era singura prezenţă acolo sus 
pe deal, cu excepţia mea şi a mamei. Mi-am pus mâinile pe ochi, ca şi 
când m-ar fi putut vedea cineva care să spună că sunt prea mare ca 
să mai fac asta, şi am plâns cum nu am mai plâns niciodată, nici când 
eram mic. Nu m-am putut opri şi am încercat să trag aer în piept, dar 
toate lucrurile greşite care se întâmplaseră mi-au venit în minte şi 
mi-am pus capul pe pat lângă al mamei şi am ţinut-o în braţe şi am 
plâns pe pieptul ei osos, așa cum făceam când era plin și rotund. 

Am simtit-o tremurând. Ceva m-a făcut să mă uit la fata ei și i-am 
văzut buzele miscându-se. Am încercat să înțeleg ce spunea, dar s-au 
mișcat o vreme fără să scoată vreun sunet, sparte şi uscate, cu sânge 
închegat pe ele. Vântul vuia din ce în ce mai tare, aşa că m-am 
apropiat de faţa ei ca să o aud; a spus „Frank”, respiraţia i s-a oprit și 
ea a rămas inertă în braţele mele. 


Noaptea aceea mi-am petrecut-o în camera cu trenul. Vântul a 
urlat şi a şuierat şi a zguduit casa şi mie îmi era frică. Mama era 
moartă dincolo cu o pătură pe ea. Era frig în casă, şi în camera în 
care stăteam, şi în cealaltă, dar cred că era şi mai frig în camera ei. 

Părea că lumina n-o să mai apară niciodată şi că vântul n-o să se 
mai oprească. M-am aşezat pe podea lângă trenul ruginit şi am simţit 
vântul intrând prin crăpăturile din perete şi pe la marginile 
geamului. Pielea de pe braţe mi se făcuse de găină şi am simţit asta şi 
pe picioare şi nu ştiu de ce, dar continuam să mă gândesc la Jo Lynne 
şi la noaptea aceea de la casele noi şi mă întrebam ce face ea acum și 
unde e. Dar în tot acel timp continua să-mi fie frică şi mă gândeam ce 
o să mai fac de-acum încolo. 

Ce voi face în privinţa înmormântării mamei? Nu știam unde să-i 
scriu lui tanti Mae. Ea mi-ar fi spus ce să fac, dar nu ştiam cum să 
dau de ea. Și mă întrebam cât trebuie să coste să îngropi pe cineva. 
Nu prea aveam bani, decât cei pe care mi-i pusese domnul Williams 
în plic, iar aceia nu erau mare lucru. Dacă nu aveai bani să 


înmormântezi pe cineva, statul îi prelua el şi îi înmormânta undeva 
în capitală fără să le pună numele pe piatra funerară. Mama nu putea 
să ajungă acolo şi eu nu puteam să aştept o săptămână până îmi va 
scrie tanti Mae. Nici nu puteai să aştepţi o săptămână până să 
înmormântezi pe cineva. A 

Se făcea, în sfârşit, lumină. Intâi subţire și roz, apoi roşie şi 
puternică. M-am ridicat şi am coborât pentru că-mi era foame. Erau 
câteva ouă în bucătărie, așa că am prăjit unul şi l-am mâncat, dar îl 
lăsasem prea mult în tigaie şi se făcuse maroniu și crocant pe fund. 
Gălbenuşul era cremos şi bun, dar a trebuit să ronţăi mult albuşul 
până să pot să-l înghit. 

Când s-a luminat de tot, mi-am dat seama că o să fie o zi de 
început de iarnă, cu un cer albastru şi luminos şi cu vânt rece care o 
să bată pe deal. Soarele răsărise, aşa că mi-am pus paltonul, am ieşit 
și m-am așezat pe treptele din spate. Am vrut să ies din casă, ca să 
reuşesc să mă gândesc la ce aveam de făcut, dar mintea nu mi se 
oprea la niciun gând. M-am gândit la o mulţime de lucruri diferite 
cât timp am stat acolo, dar numai unul a devenit clar. 

Aveam lopata pe care o cumpărase tata când a început să lucreze în 
poiană. Era sub casă, ruginită toată şi cu pânze de păianjen pe coadă, 
aşa că am şters-o cu o bucată de hârtie înainte de a o folosi. In 
poiană, nu am reuşit să mă decid unde să încep să sap. Erau multe 
locuri care păreau potrivite. M-am decis, într-un final, asupra unui 
loc între doi pini frumoși, unde era întunecat şi vântul adia numai 
puţin. Pământul era proaspăt, aşa că mi-a fost uşor să sap. Singura 
problemă erau rădăcinile, dar nu erau prea multe şi se rupeau destul 
de bine când le loveam cu marginea lopeţii. Vântul sufla ace de pin și 
conuri întregi în groapă, și câteva frunze de la tufișuri. Şi a mai suflat 
multe lucruri pe grămada de pământ pe care o ridicasem acolo unde 
săpam. M-am lovit şi de ceva pietre, dar nu erau mari. 

Pe când am terminat, se făcea cald, dar vântul încă mai sufla 
printre pini. Am văzut după soare că era aproape amiază. Nu erau 
umbre în groapă, cu excepţia celor făcute de deasupra de crengile 
pinilor, iar trunchiurile lor nu aveau nici ele fraţi gemeni întunecaţi 
care să răsară din acelaşi loc. Dimineaţa se terminase. Îmi era iar 
foame, aşa că am mers în casă şi am găsit o altă conservă în 
bucătărie. Era numai cu roşii. Le-am mâncat direct din cutie fără să 
le încălzesc. Aveau nevoie de nişte sare. 

Era mai frig în casă decât afară. Lăsasem geamurile închise şi aerul 


rece de azi-noapte acoperea toate lucrurile. Mă voi duce sus după ea 
imediat, mă gândeam, dar preferam să mai stau puţin în bucătărie. 
Am terminat, mi-am turnat un pahar cu apă şi am auzit ceva 
mişcându-se pe verandă şi uşa s-a deschis. Tanti Mae ţinea vechea 
puşcă a tatei în bucătărie, în caz că intra vreun om sau vreun animal 
când era ea acolo cu mama. Nu am ştiut niciodată motivul exact, 
pentru că nu erau animale aşa de mari pe deal şi niciun om nu a venit 
niciodată la noi, dar am scos acum puşca din spatele cuptorului, 
chiar dacă nu mai folosisem în viaţa mea aşa ceva. 

După paşi îmi puteam da seama că e un bărbat. Apoi a tuşit şi a 
spart liniştea şi frigul din casă. Am pus puşca lângă uşa de la 
bucătărie şi am ieşit în hol. 

— Salut, Robert. 

Era predicatorul. 

— Mă cheamă David. 

Mă întrebam ce caută la noi în casă. 

— David. Scuză-mă. Doar că a trecut atâta timp de când nu ţi-am 
mai văzut familia pe la biserică. 

Nu am spus nimic, şi când a văzut că nu aveam de gând să vorbesc, 
a continuat. 

— Păi, am văzut că mătuşa ta a plecat, aşa că hai să trecem direct la 
subiect, cum se spune. Sunt aici din partea statului, fiule. Acum, tu 
știi că mama ta are nevoie de un loc mai bun în care să stea şi tu nu ai 
cum să ai grijă de ea aici de unul singur. Când mătuşa ta era aici, era 
altă treabă, dar acum, că a plecat... 

— Ce vreţi? 

Îl sfredeleam cu privirea, dar el se uita oriunde, numai la mine nu. 

— Am o maşină la poalele dealului și sunt gata să o duc într-un loc 
foarte frumos, nu departe de aici. Ştii despre ce vorbesc. Va fi fericită 
acolo, fiule. Asta nu e un loc potrivit pentru ea, doar cu tine şi tot 
restul. Adună câteva rochii curate, te rog. E sus? Du-te şi adu-o aici. 
Voi sta în camera din faţă şi te voi aştepta. 

— Nu merge cu tine. Nu e aici, i-am zis când a pornit-o spre 
canapeaua veche. 

S-a întors. A 

— Fiule, poate că nu înţelegi. E spre binele tău și al oraşului. In 
calitate de creştin, vreau să fac ce e mai bine pentru toată lumea. Voi 
urca şi o voi aduce chiar eu. 

A mers până la scări şi a început să urce, dar l-am strigat. 


— Nu e sus. Oricum, nu poţi să dai buzna aici în felul ăsta. leşi. Mă 
auzi, ieşi de aici. Coboară naibii de pe scările alea până nu vin eu să 
te trag şi să chem şeriful. leşi naibii din casa mea, nenorocitule, ştiu 
eu ce vrei tu să... 

— Nu-ţi voi mai asculta insultele, băiete. 

Păstrează-ţi cumpătul şi fii recunoscător că cineva are suficient 
interes să lucreze pentru voi şi să vă ajute în numele Domnului! 

A început să urce iar, şi eu am fugit în bucătărie să iau puşca. Am 
ochit şi ţintit exact când a ajuns sus. Puşca m-a lipit de perete şi, 
când mi-am recăpătat echilibrul, l-am văzut căzând în faţă. Nu a tipat 
cum văzusem în filme. A căzut acolo, în capul scărilor, şi s-a făcut 
linişte. 

Am lăsat puşca să cadă şi m-am uitat în susul scărilor. Nu mişca. 
Era întins pe jos, cu capul şi braţele pe hol şi restul corpului pe scări. 
Ceafa începuse să i se înroşească, un roșu foarte deschis. 

Când mi-am adunat destul curaj să mă uit, am urcat pe scări până 
la el. Il împuşcasem deasupra cefei, unde începea gâtul. Sângele 
ţâşnea în răbufniri scurte şi curgea de pe hol până pe treapta de sus, 
unde făcea o băltoacă nouă într-una din zonele adâncite care se 
formaseră de la prea mult umblat, şi se adăuga sângelui întărit al 
mamei din noaptea de dinainte. Mă sprijineam de balustrada 
scărilor, în partea cealaltă, şi nu m-am apropiat de el și nu ştiam dacă 
e viu sau mort. Când am văzut că sângele nu se oprea, mi-am întors 
capul şi m-am uitat spre holul de jos de lângă bucătărie, unde era 
puşca, pe podea. Apoi mi-am întors privirea spre el. Sângele se oprise 
acum, şi am simţit că îmi vine rău. Omorâsem pe cineva. 

Tremuram în frigul din casă, deşi aveam paltonul pe mine. Am 
fugit pe holul de sus, am mers în camera cu trenul şi am trântit uşa. 
Am încercat să deschid geamul ca să las înăuntru puţin din căldura 
de afară, dar geamul se înţepenise. Picioarele mă furnicau în sus şi în 
Jos, pe dinăuntru, şi am simţit că senzaţia mă apucă şi mă strânge 
chiar până sus, între ele. Afară pinii se legănau în vânt. Soarele era 
peste tot, iar cerul avea acel albastru deschis care-ţi dă durere de ochi 
dacă te uiţi la el. Dar era frig şi întuneric în casă şi am vrut să ies 
afară, la căldură şi soare. Mai înainte însă, trebuia să fac altceva. 

Mă gândeam că e mai frig şi mai întuneric la mama în cameră. Sub 
pătură, îi puteam distinge forma, dar nu foarte clar. Nu îi ieşeau în 
evidenţă decât picioarele şi capul. Restul era scufundat şi părea să 
facă parte din saltea, dar eu ştiam că e acolo, ceea ce mă înfricoşa. 


Mi-am pus mâinile sub ea şi am ridicat-o, fără să dau la o parte 
pătura cea veche. Era mai grea decât mi-am imaginat şi era atât de 
rigidă şi rece încât îmi venea să o las jos, să mă spăl pe mâini şi să ies 
din casă. 

Trecând cu ea în braţe pe lângă locul unde era predicatorul, pătura 
s-a înmuiat în sânge şi a lăsat o dâră până jos la uşa bucătăriei, unde 
s-a oprit, umezind doar podeaua, fără să o mai înroşească. A trebuit 
să o las jos pe mama ca să deschid uşa din spate, astfel că pătura i-a 
căzut de pe picioare și i le-am văzut reci, ţepene și maronii. Inainte să 
o ridic iar, am aruncat pătura la loc pe ea ca să nu o mai văd. Pielea 
maronie şi rece îmi întorcea stomacul pe dos. 

După ce am umplut groapa, am împrăştiat frunze şi ace de pin şi 
am împrăştiat tot felul de lucruri deasupra ei ca să nu afle nimeni 
unde e şi să o deranjeze. Apoi am văzut că movila de pământ încă se 
mai distingea, aşa că am luat lopata şi am nivelat-o şi am aruncat 
pământ peste tot. Apoi am mai pus câteva crengi şi alte lucruri peste 
şi mi-am zis că arată cât de bine îmi stătea mie în putinţă s-o fac să 
arate. 

Am mers şi am aruncat lopata undeva adânc sub casă și eram pe 
punctul de a pleca, dar m-am întors în poiană şi m-am pus în 
genunchi acolo unde împrăştiasem crengi şi am început să mă rog. 
Pinii începeau să facă umbre lungi peste tot locul acela. Am ştiut că 
nu mai pot sta mult. 

Plicul pe care mi-l dăduse domnul Williams era în buzunarul de la 
palton, aşa că am ieşit din poiană, m-am mai uitat înapoi o dată şi 
am început să cobor pe cărare. Am mers prin orășel şi i-am salutat pe 
oamenii pe care-i ştiam, dar nu m-am mai uitat înapoi spre deal sau 
spre casa noastră, sau ce mai rămăsese acolo. Nimeni nu auzise 
împuşcătura. Casa era prea departe de orice alt loc şi, oricum, erau 
tot timpul vânători pe deal. 

Bărbatul de la gară mi-a spus că urma să vină un tren în 
aproximativ jumătate de oră, dar nu ştia încotro mergea. M-am 
aşezat acolo pe o bancă şi am aşteptat. 


Capitolul zece 


Aşa că iată-mă în tren. Se crapă de ziuă. Pot să văd asta prin 
geamurile de pe cealaltă parte a vagonului. Lumina e roz, cu puţin 
galben deasupra şi cu roşu închis dedesubt. Vagonul e aproape gol. 
Sunt doar eu, o femeie în vârstă mai în faţă şi un soldat vizavi de 
mine. Toată noaptea ne-am oprit şi oamenii au tot coborât. 

Nu pot să-mi dau seama acum cât de departe sunt de vale, dar 
trebuie să fie o distanţă destul de mare. Sunt pe drum dinainte să se 
facă noapte şi am mers destul de repede, dar nu atât de repede cât 
am fi putut merge, pentru că ăsta pare a fi un tren vechi. Cel puţin 
scaunele sunt vechi şi incomode şi nu am putut să adorm deloc. 

Asta e o zonă de câmpie. Nu e niciun deal pe aici despre care să 
vorbesc, din câte văd. Nu am mai fost niciodată într-o zonă de 
câmpie şi mă întreb cum o fi să trăieşti pe aici. Cred că eu sunt 
obişnuit cu dealurile şi cu pinii, dar aici nu au copaci de genul ăsta, 
doar unii scunzi şi plai, care par că nu s-ar mişca pe niciun fel de 
vânt. 

Nu l-am întrebat pe conductor încotro merge trenul ăsta. Ştiu că ar 
fi trebuit, dar i-am dat pur şi simplu plicul domnului Williams şi i- 
am spus să mă dea jos acolo unde banii nu mai acoperă drumul. Nu a 
venit încă, deşi a trecut pe coridor de câteva ori şi eu credeam că va 
veni la mine și mă va bate pe umăr, dar nu a făcut asta, aşa că se pare 
că mai am ceva de mers. Sper să cobor într-un oraş, unul mare. 
Întotdeauna mi-am dorit să văd un oras şi acolo poţi să-ţi şi faci rost 
de o slujbă şi oamenii nu pun atâtea întrebări cum fac cei din vale. 

Poate că acum sunt deja sus, în casă. Soţia predicatorului sigur a 
pus pe cineva să-l caute, dar acum nu îmi mai este atât de frică, la 
atâţia kilometri depărtare. 

Aş vrea să-i scriu o scrisoare lui tanti Mae. Când voi afla unde sunt 
şi-mi voi găsi ceva de lucru, poate o să economisesc nişte bani şi voi 
merge la Nashville să o caut. Presupun că ei cred că încolo am plecat, 
să o caut pe ea. 

Soarele e deja mult deasupra copacilor ăstora scunzi, iar cerul are 
aceeaşi culoare albastră şi clară pe care o avea ieri, în vale. 

